
Zima je već upravo izdisala u borbi sa 
jakim ožujskim suncem, a sa brda su još po¬ 
sljednji udarci bure šibali zgureni grad i ši¬ 
roku golu okolicu. U to doba ni travka još ne 
proklija, krajina je još potpuno zimska, a vrsi 
u pozadini još uvijek se bijele na suncu. Do¬ 
lje snijega nema, košto ga nema ni u siječnju, 
i ni po čemu se jasno ne opaža da je proljeće 
tako blizu. Ali zato ga se po svemu naslu¬ 
ćuje. Zemlja je doduše gola, ali osušila 
se, gdjegdje popucala i nabrekla, kao da sve 
prska od klica koje se u njoj bude. Na moru 
više nema one jezive zirnnje mrežice, što tako 
plaši čovjeka u hladnim prevečerjima, misleći 
na duge noći. Naprotiv, kanal se pružio gla r 
dak i mek, prevučen tankim slojem magle, i 
njiše se u dugim i laganim valovima, kao di¬ 
sanje jakih grudiju poslije sna. Od časa do 
časa, sve slabiji udarci bure poskorupe povr¬ 
šinu, bezbroj tamnih jezičaca preleti kratkim 
prostorom, zavije se u okrug, pa se i opet 

sve smiri u širokoj glatkoći i tišini vedroga 
dana. 

Jedra na moru, jedva su i nategnuta. 
Odmiču polagano, rekbi svečano, jedva nagi- 
njući brodicu. Što dalje gledaš, to ih je više. 
U dalekoj pozadini, gdje su otoci navukli na 
se nešto gušći veo magle, vide se još samo 
kao sitne bijele maramice, kojima odlazeći 
otočani pozdravljaju bijeli grad. 

Gosti što su se sakupili da čestitaju imen¬ 
dan gospodinu Katlću, uživaju u cijelom tom 
prizoru sa širom otvorenih prozora elegant¬ 
ne ville. Sunce udara nešto koso, ulazi u 
jakim mlazovima i ku'pa ukusne, meke fri¬ 
zure i mirisna odijela gospođa. Žestoko je 
kao u pola proljeća. Osjećaš da ti draška 
nozdrve, kao da je u njemu već miris sveg 
sjemenja, i opojnost svih sokova, koje će da 
oplodi. Pravo ,,maračko sunce 11 , kojeg se 
naše djevojke tako boje, da ih ne opali. 

Pod prozorima gole kruške, jabuke i 
ruže odišu mirisavom vlagom. Korom im se 
već prevuklo lagano rumenilo, i na čvoro¬ 
vima su nabrekle. Pogdjegdje, mjesto ru¬ 
menila, posula ih jedva zemjetiva vlakanca, 
kao bijeli prašak, koji se ljeska o suncu. Par 
busenova zimzeleni, oživljava zrak, i veselo 
se riše na plavoj pozadini mora. 


U jakim zamasima struji zrakom opojni 
miris topline i blještavi sjaj svijetla. Četiri su 
sata, doba kad vedri dan kulminira u svojoj 
. ljepoti i snazi. Sa ceste dopire do salona ža¬ 
mor svijeta, koji se izšetao. Šarena povorka, 
čavrljava i duga, proteže se putem, što se 
[ šćućurio visoko nad žalom, u ugodnoj zavje¬ 

trini. Čini se, da je sve, što je moglo, iziš'o 
da odahne od prevaljenih bura, i jezive vla¬ 
ge zbijenog grada. 

Društvo u salonu je tiho. Kao da svi osje¬ 
ćaju, da su naišli na nepoznat i rijedak izvor, 
puštaju jedan drugome da nesmetano uživa, 
i traže ljubomorno za sebe to isto. Od časa 
do časa, osklizne se sama od sebe po koja 
teško suzdržavana riječ, više usklik ili cijuk, 
odbije se od bijelih zidova i izgubi se polako 
u debelim baršunastim zastorima, koji to¬ 
ploj sobi daju još i bizarni ton opojnog ru¬ 
menila. Zapravo očekuje se-još par prija- 
. telja, ali nikome to nije dosadno. Od vreme¬ 
na do vremena, otvaranje vrata unaša kra¬ 
tak nemir i par lakih pozdrava, a onda je 
novi gost i sam već kod prozora,- utišan doj¬ 
mom opće akordirane polušutnje. 

Na krajnjem prozoru, do pianina, sama 
je domaćica, maljušna i plavokosa gospodja 
Liza, sa svojom najboljom prijateljicom, go- 
spodjom Lucijom. I one ćute, premda to go- 

spodji Lizi nije najprijatnije, jer svoju prija¬ 
teljicu već cijeli dan nije vidjela. Ali, poku¬ 
šavši da baci par pitanja, i uvaživši konačno 
da se je Lucija možda i navlaš odijelila od 
ostalog društva, i ostala tu uz skrajnji, posve 
osamljeni prozor, — pomisli, da život ima 
zaista teških časova, uzdahnu duboko, i za¬ 
gleda se sentimentalno u kvadratnu plohu 
sunca, što se igrala s bojama na prostrtom 
ćilimu. 

Gospodja Lucija naslonila se desnim lak¬ 
tom na prozor i ispružila gornje tijelo vani. 
Sunce je obavijalo potpuno njenu Visoku raz¬ 
vijenu pojavu tridesetgodišnje žene, odje¬ 
venu u ukusno i jednostavno odijelo od b'je- 
log sukna i meke svile. I kao zaneseno od te 
sreće, igralo se prpošno sa pahuljastim pro- 
zirn'm uvojcima njene kose, pletući u njima 
čas dijademovu krunu, čas svijetlu usijanu 
aureolu. Ona je gledala kuda i ostali. U ne¬ 
jasnu blistavu beskonačnost, označenu laga¬ 
nom maglenom prugom, što se je vukla sa 
žala prema dalekoj pozadini, gdje su se u 
bjelkastim i ružičastim piknjama stapale i 
sastajale sve misli, sva jedra i svi putevu 
Gledala je kuda i. svi, ali ne kao svi Ako je 
akord mira, što je obuhvatao društvo, bio 
cjelovit i skladan, ona je bez sumnje tom 
akordu davala osnovnu i najzvučniju notu. 

Prije svega, njene su oči bile kao ni u koga; 
plave kao more i velike. I čitavo njeno drža¬ 
nje j tijelo u najljepšoj snazi, kao da je imalo 
nešto privlačivo i za sunce; ^obrazi joj 
se rumenili poput latica najljepše ruže, a 
usne se otvorile tako sjetno i podatno, kao 
da i nisu stvorene za drugo nego za poljupce. 
A onda, — zagledala se tako odsutno i inten¬ 
zivno, kao da u toj bijeloj beskonačnosti 
traži da odgonetne nešto, što je tek u tom 
času naslutila kao zagonetku: odnošaj svoga 
mladog i snažnog bića prema svoj toj lje¬ 
poti i vatri, što je sad prožima. Oko usana 
napravi joj se lagani, tek zamjehvi potez 
sjene, koji od časa do časa samo lagano za¬ 
titra, mekano crtajući strujanje misli, što su 
oticale skupa sa pogledom u daljinu . . . 

Na što je mislila lijepa gospodja?! - Go¬ 
spodja Liza pokušala je da to odgonetne, ali 
ne mogaše ništa stalna da zaključi. Niti jedne 
tamnije sjene nije mogla da nadje u životu 
svoje prijateljice. Sve oko nje i na njoj, či- 
njaše joj se tako jednostavno, tako lagodno 
i vedro, kao što bi samo sebi mogla da poželi. 
Nije bila siromašna, niti ružna; niti je kada 
bolovala, ni dosadjivala se. Svaki dan kao 
da je postajala mladjom. Prijateljica je imala, 
koliko je htjela, a muža revnijeg, odanijeg j 
odličnijeg jedva da se i zamisli. Dijete imah 

su satno jedno: divnu plavokosu djevojčicu, a 
i ta im više ne davaše brige, jer je smjestiše 
u zavod. Što dakle da joj fali?! — Gospodja 
Uza, koja je kao sve nježne dušice, bila du¬ 
boko uvjerena, da njoj samoj ipak nešto fali 
(i ako nikada nije znala šta!), duboko uz¬ 
dahnu na ovaj, za njenu prijateljicu, tako po¬ 
voljni reasume, i zaključi, da sve to mora da 
se njoj tako čini, a Luciji, da zapravo i nije 
ništa. Uvjerivši se napokon o tačnosfi svojeg 
opažanja, stisnu joj povjerljivo ruku, i podje, 
da dočeka nove goste. 

Kada je već bila i kava na stolu, uđe i muž . 
gospodje Lucije, i opravda svoje zakašnjenje 
„neodgodivim poslom' 1 . Svojoj ženi veoma 
prijateljski kimnu glavom, popi što je mogao 
žurnije svoju šalicu kave, i započe razgovor. 

Raspravljalo se o jednoj vladinoj osnovi 
za povišenje činovničkih plaća. Gospodje su 
se razišle po prozorima, a pridružio im se 
i par gospode. Samo jedan gospodin, sa bi¬ 
jelom ružom u zapućku, kao da ne želi sme¬ 
tati povjerljivim razgovorima, pridje onom 
istom prozoru, gdje je malo prije snatrila 
gospodja Lucija, i zagleda se u sunce. Ono je 
već polako naginjalo k zapadu, i u dnu za 
otocima počeli se pomaljati već prvi tragovi 
prozirnog rumenila. 


Najednom, prosu se tišinom pregršt laga¬ 
nih akorda sa pianina. Gospodin se okrenu. 
Gospodja Liza, okružena prijateljicama, svi¬ 
raše nešto tiha i nježna, što se ubrzo razabra 
kao neki Chopinov preludij. Sve u sobi 
ućuta. Doktor Pero se oglednu kao čovjek, 
koji je upravo bio kod „najvažnijeg^, pa se 
čudi, koji se to pisar usudjuje da ga pre¬ 
kida. Napravi u prvi čas i jednu posve služ¬ 
benu grimasu, ali sjetivši se brzo, da to amo 
ne spada, protegnu umiljato lice i počne da 
.„sa zanimanjem 14 sluša. Gospodin do pro¬ 
zora nasmjehnu se nečemu tiho, i zaokruži 
pogledom po sobi. Gospodja Lucija sjedila 
je uz neku malu žućkastu damu vis-a-vis pla¬ 
nina, i tako odvojena od ostalih, slušala pom¬ 
njivo, zagledavši se u jedno užareno sta¬ 
klo 

Svršivši Chopina, Ijubezna se domaćica 
prihvati Griega, a onda neke napoletanske 
serenate. Društvo je bilo sve razigramje i 
oduševljenije. Poslije svakog komada sve 
bučnije se pljeskalo, pa je doktor Pero zaklju¬ 
čio, da to ne će nikada svršiti, i namigne ko¬ 
legi Klariću da pod ju u pokraj nu sobu. 

Gospodin do prozora medjut'm je sve po¬ 
zornije promatrao gospodju Luciju, ali tako 
diskretno i vješto, da nitko to nije mogao da 
opazi. Svatko bi dapače bio rekao, da je naj- 

dublje zanesen muzikom, i posve otsutan od 
ostalog. A on je i bio zanesen, ali više od nje 
nego od muzike. 

Više radi nje same nego radi osta¬ 
lih, nastojaše da ona i ne osjeti njegov po¬ 
gled. Bojao se da bi time mogao da je za¬ 
buni, i da joj rasprši onaj osjećaj potpune 
osami jenosti i intimnosti, koji je čin jaše tako 
naravnom, kao da je promatra krišom, kroz. 
zastore njene sobe. 

Lucija je rado dočekala taj intermezzo 
muzike i općeg slušanja, da može da se otme 
prekomjernoj Ijubežlj.vosti svoje prijateljice 
Liže i komplimanima ostalog društva. Nije 
ni opazila, kad joj se muž udaljio, premda je 
u tom času veoma nehotice i veoma nejasno' 
mislila na njega. Sjeti se da je nekoč baš on 
tak silno volio ,,svoju“ Beethovenovu sim¬ 
foniju i jednu poznatu Lisztovu rapsodiju, 
kad bi mu je ona, „kako to niko ne umije" r 
svirala. „Tko zna, pomisli u sebi, da nije 
on to govorio samo zato što je znao, da *t 
ja tako strastveno volim?", — i nešto trpka 
prostruji joj srcem i usnama. No to je tra¬ 
jalo samo čas, — jedan čas, za kojeg se go¬ 
spodin do prozora gotovo izdao, pogledavši 
je nešto pronicavije, — a onda joj se crta 
oko usana i opet ispravi u fini titrijući luk, i 
sva je ona uronila u toplu i živu mistiku raz- 


bujalih akorada. Muzika, kao da je jače po- 
tjerala tok njenih osjećaja, koji sn sad mogu 
da se na harmoničnim valovima' njišu jos 
ugodnije k svom nenaslućenom cilju. Oso¬ 
bito poznati i strastveni akordi napoletanske 
serenate potresli su je i potškakljali do u dno 
srca, probudivši joj i najtanje nerve, tako da 
je najednom osjetila da je sva rumena. . od 
nagle navale krvi. Ta spoznaja uznemiri je 
još više i, kao da se boji da je tko ne zateče, 
digne plaho oči, i tjeskobno pogleda oko 
sebe. Sve je gledalo u klavir ili u sunce, i b.lo 
zaokupljeno muzikom. Sve, osim jednoga, 
tek na pola poznatog gospodina, sa bijelom 
ružom u zapućku, koji je jedini gledao na nju, 
svojim krupnim smedjim očima, i čim je po¬ 
digla glavu, okrenuo se, i pogledao vani. Go- 
spodja Lucija porumeni jače, i nikako ne mo¬ 
gaše” da se umiri. Nervozno se pomaknu u 
naslonjaču, stresnu glavicom, stade da sc 
maše lepezom, ali mjesto da se smiri, osje¬ 
ćaše, da joj sve više udara krv u obraze, i da 
zapada u sve veću zabunu. 

I tada melodija naglo utihnu. Društvo 
provali opet u buran pljesak, i razgovor po- 
teče salonom poput bujice. Gospodja Liza se 
dignu i podje k Luciji. 

— Krasno, reče joj ova smeteno, ali po¬ 
sve iskreno, i pruži joj ruku. 


-7- A sad ćeš i ti malo, zar ne? Ti to umi- 
ješ još ljepše, odgovori domaćica još ljub'ez- 
nije, i okrenu se u susret mužu. . 

Lucija je čula kako joj je zanosno rekao: 
„Ma ti si mi zaista umjetnica 14 , i vidjela kako 
joj se sretno nasmiješio. U to netko spomenu 
i njeno ime, a žućkasta joj susjeda ponovi 
takodjer Lizinu molbu. 

— No, dakle, nadam se da ćete nam ipak 
ugoditi, javi se konačno i domaćin, naklo¬ 
nivši se gracijozno. 

Lucija ne mogaše više da se brani. 

— No, pa kad baš hoćete, zašto ne, od¬ 
govori nesigurno, i podje prama pianinu. 

Društvom se raznije odobravanje, ra¬ 
dosni usklici i smijeh, ali već nakon .časa za¬ 
vrši sve to prigušenim psikutom, i smiri se 
posve u općoj pozornosti i ćutanju. 

Lucija rastvori 'partituru. Zagleda se u 
nju onim istim, punim pitanja pogledom, ko¬ 
jim je malo prije gledala u sunce, a onda na¬ 
glo i brzo preleti sitnim rumenim prstima po 
bijelim tipkama. 

Svirala je svoju Lisztovu rapsodiju. Prvi 
akordi odprhnuše u zrak kao nestašno, klik- 
tavo iznenadjenje, kao visoki krik djevojčeta. 
koje je prvi put ugledalo sebe u bistroj mor¬ 
skoj vodi... Nešto plaho, nešto još neodlučno 
drhtalo je u nj'ma; po koja.kratka, odsječena 


nota zazvučila bi kao jecaj i odrazila se sa¬ 
milosno i nježno od jake pozadine, koja se 
sve više bližila i sve jače zaglušivala svaku 
plahost i sjetu. To je sve trajalo samo časak: 
samo, dok su prvi akordi preludija odprhnuli 
sa tipaka i mali, sve rumeniji prsti osjetili 
sigurnost i verv pjesme. A onda, kao da se 
pjesma najednom izmjenlla, ili se naglo ra- 
scvala u najbujniju simfoniju; kao da se 
plaho djevojče najednom promijenilo u sna¬ 
žnu, punu ženu, koja se vidi u svoj svojoj 
moći i ljepoti, svake neodlučnosti, svakog' 
straha nestade, i akordi puni zvukova kao 
šipak, rumeni i jaki, odjeknuše sigurno u 
nervoznom i napetom ,,crescendu“. Svi gla¬ 
sovi života, sve vibracije krvi, svi pogledi 
očiju i drhtaji ruku tekli su kroz tu pjesmu, 
bližili se i rasli poput bujice, nadimali se sve 
više, i razlijevali se prostorom. Sve zrake 
sunca, sve plavetilo mora, sva draškanja la¬ 
hora i svi mirisi zemlje stapali se s njima i 
radovali se skupa, sve bučnijim glasovima, 
čas odsječenim:, jogunastim i kiiktavim, čas 
opet širokim,, dubokim i dostojanstvenim. Iz 
oblih tamnih dubina basova što se naganjahu, 
dizahu se plavi valovi melodije, a iz njih 
opet, poput bijelih kaplj'ca pjene, prskahu 
sluh visoki, sitni „arpeggi", obijesni kao smi¬ 
jeh djevojčeta, kada se prospe ugrijanim ko- 

lom. Od časa do časa, kao kad bujica naidje 
na p ješak, impuls pjesme bi se prekinuo, i 
u slijedećem tempu čuo bi se samo lagani 
meki prelaz, kao da je to voda pročavrljala 
sa šljunkom... Ali samo časak; — a onda 
je tijek pjesme preuzimao opet svoj divlji, 
raspojasani šum, samo još jači i puniji... 

Lucija je svirala samo za sebe. Sve su 
oči bile uprte u nju, ali ona, kao da je na sve 
zaboravila i prenijela se bogzna kako daleko, 
sama sa svojom pjesmom, nije ni oka svr- 
nula sa partiture. Ili možda ni partiture nije 
vidjela. Njen pogled bio je još uvijek onaj 
isti, što je malo prije gledao sunce, samo još 
upitniji i odsutniji. Uz to, bijaše on nepo¬ 
mičan i dubok kao udes. Je li čitala note? ... 
Možda mehanički, ali ono što je ona vidjela, 
ono što je obuzimalo, i nju i sve oko nje; 
glasovi što su se pod njenim prstima radjali 
i letjeli k dalekim maglama zapada skupa 
s njenim mislima i osjećajima, ti glasovi bili 
su u njoj odavna, i ona nije trebala da ih 
čita. 

I tko da dokuči zašto je Lucija baš u tom 
času, kada je sunce možda jače nego ikada 
prodrlo u njenu skrivenu dušu, kada je zrak 
najživotnijim mirisima plakao njeno osjet¬ 
ljivo srce, kad ju je čitava mlada priroda 
obuhvatala slutnjama još neotkrivenih draži. 


16 


—, zašto je baš u tom času njeno oko palo 
na tu pjesmu, na taj *-azbarušani krič krvi i 
života, na tu pohlepnu čežnju za suncem i 
za lijetom, što ju je njena mladost još davno 
nerazumijevanu, instinktivno voljela... ?! 
Je li to bilo svijesno ili samo slučajno, da je 
odpretala tu iskru, što je pod još zelenim 
iverjem čekala jedan čas topline, da se ras¬ 
pali i da bukne ...?! I konačno, je li to bilo 
Sunce što ju je gledalo i zrak što ju razgo¬ 
varaše, koji su iskru raspalili i šapnuli joj da 
je čas velikog nepoznatoga blizu ...?! — Tko 
zna! 

Dok je rapsodija rasla, vani se u punom 
caru razlio suton. Cijelo nebo na zapadu si¬ 
nulo je jakom žućkasto-rumenom bojom, pro¬ 
zirnom kao dijamanat, a preko nje se u ja¬ 
kim tonovima urezalo par vodoravnih pruga 
tople krvi. Pod njima u glatkome moru, pu¬ 
kla je dugačka bujna Ijeha rascvijetalog 
maka. Sve je plamtilo: i lice, i cvijeće i bijeli 
zidovi salona; sve kao da je posuto zlatnim 
laganim peludom što se truni s neba. A o 
svu tu izgarajući! ljepotu risala se u okviru 
prozora Luc'jina silhueta, i markirala po¬ 
sljednje odsječene i kulminantne akorde raz- 
bješnjele rapsodije... 

Pljesak je bio bučan. Svi usklici, svi po¬ 
gledi, sve ruke najednom su jurnule k njoj, 

da joj čestitaju, da joj zahvale, da joj se dive, 
A ona, — kao da se prenula iz sna, koji j- još 
svu obuzima — samo se lagano osmjehim, 
protare rupcem čelo i sva užarena, korak u; 
prema dnu sobe. Ni sama ne znadijaše zašto 
tamo. Društvo je moljaše za još jednu pje¬ 
smu, ali njene oči su tražile nešto po sobi, 
intenzivno, jako, željno ... Jedan sami čas, 
— ali kroza nj je njena duša prošla neizmjer- 
nosti prostora i beskonačnosti vremena. Do 
ruba bijaše puna čaša njenih osjećaja i plima 
joj je sjala u očima. Neku čudnu bol, i du¬ 
ševnu i fizičku osjeti od te prepunosti bez 
oduška. Jer, kamo da je izlije, u čije oči da 
prenese tijek prepune duše svoje...?! U či¬ 
joj duši da osjeti odjek pjesme, što je u njoj 
još buktila? — Gdje je taj...?! 

Glas muževljev iz pokrajne sobe dopre 
do nje jasan kao zvuk kamena što se kotrlja 
niz bezdan ... Lucija protrnu. Zaustavi se, 
kao da hoće da se bolje uvjeri o tom čudnom 
dojmu, i usne joj se sakupe gorko. Obori 
glavu... 

I tada, — a da ga nije ni vidjela ni čula,, 
ni pomislila na nj, — tih i miran kao prikaza, 
nadje se najednom do nje gospodin sa bije¬ 
lom ružom u zapućku, i pruži joj ruku. 

— Lijepo, gospodjo, reče meko, kao da 
u tome glasu još živi jeka zamrle pjesme. 


Lucija dignu oči. I kad se susrela s nje¬ 
govima, i našla ih svijetle i duboke kao more, 
sa jednim pogledom, koji govoraše više od 
pjesme i prodiraše u dno misli, — osjeti od¬ 
mah, da je u tom času svu njenu plimu upio 
u se taj jedan jedini srodni i topli pogled je¬ 
dne nepoznate ljudske duše. 

Uzdahnu olakšano, i podje opet k pianinu 
da ugodi društvu ... 

* 

Oprostite, dragi čitatelji, ako ova priča 
nema konca. Dogodjaj je još svjež, Lucija je 
na oko ista, i — ja nemam što da vam pri¬ 
čam. Život ljudski je kao cesta što vođi 
k tornju, koji se u daljini bijeli. Ideš njom, 
misliš da ti je cilj pred očima, i niti se. ne 
obazireš na stranu. Sretan si. Ali najednom 
se dogodi, da se nešto s ruba ceste prejako 
zasvijetli, ti se obrneš, i — opaziš drugi cilj, 
možda još svijetliji... To je usudni čas svake 
ljudske duše. I koga sreća nanese na puteve, 
što se križaju s njenim, te pruži u tom času 
pitajućim očima samo prst razumijevanja, 
topline i potpore, — nema više te sile koja 
će njega da rastavi od nje, niti nju od njega. 

I konac priče zato je suvišan. 

Maribor, oktobra 1914. 



Prijateljima, Pavi Vranjicanu i Jakovu 
Franetoviću, težacima u Starom gradu, 
da vide, da sam se i ja njih sjećao u 
danima, kad su se oni prvi odvažili, da se 
sjete mene, i da mi pruže parče bratske i 
prijateljske utjehe. 

I. 

Obitelj ,,Bodlinovih“ jedna je od boljih 
u težačkoj ruci. U njih je lijepa, crijepom po¬ 
krivena kuća na pod, široko dvorište sa gu- 
Š t i r n o m i ograda sa stajom. U konobi po- 
valio se dugi red starih bačava, jedan drveni 
tur an j i nekoliko badnjenica. 

Baštine nema u njih mnogo; nešto dese¬ 
tak komada, većinom u strane, a samo 
jedan u polju. Ali zato imaju dosta na go¬ 
spo d a r e v o m. Za dobrih godina mogu da 
naprave i do osam bačava vina, a ulja imaju 
i za prodaju i za kuću. Ništa im ne fali. 

Gospodari su im različiti. Par manjih ko¬ 
mada pripada nekoj staroj udovici, nešto više 
spicijaru, a dobar dio različitim crkovinar- 

stvima, ili preko prve ili preko druge 
ruke. Ali najviše, — gotovo polovina svega 
što imaju na gospodarevom — pripada šjor 
Bepu Likarovih, najbogatijoj i najuglednijoj 
obitelji u mjestu. Djed ili pradjed šjor Bepov 
bio je liječnik, još u doba kada su liječnik i 
župnik bili jedini mogućriici u mjestu, pa nm 
od toga i nadimak ,,Likarev“. A stariji tvrde, 
da je tako i došlo sve u njihove ruke. „Znali 
su pisat i učinili su karte, a težak jadan ne- 
znao ništa i morao da muči 

Osib Bodlina je najbolji težak u Likarovih. 
Ima i drugih koji drže njihovih zemalja, ali on 
je od starine, i najbolji i prvi. Šjor Bepov 
palac, starinska i siva dvokatnica, sa go¬ 
spodskim i bojadisanim prozorima, velikim 
dvorištem sprijeda i širokim p o r t u n o m, 
nije nego preko ,,Vrbe“ Osibu i u tri skoka 
može da je u njoj, A i treba da je tako. Šjoi 
Bepo ima doduše i po dvoje sluga i sluški¬ 
nja, ali šta da zna zagorac „Vlah" 0 konobi 
i polju, kad ga je krš i otjerao od kuće. Ši¬ 
roke i prostrane konobe, pune bačava i sva- 
kojakog alata, trebaju uvijek vješta i pouzda¬ 
na oka. A Osib je prvi koji će staviti ruke na 
svaki posao. Niti može da se pretoči, niti da 
se načme, niti da se kuša vino, bez njega. Je 
li došao trgovac, Osib je onaj, koji će prvi 
reći svoju i udariti cijenu, a treba li da se 

unajmi sluga ili težak, Osib će ga sam, i naći 

i pogoditi. ^ x . . 

Šjor Bepo zna Osiba i pusta ga da čim 
kako zna. Osib to voli, jer se osjeća slobod¬ 
nijim. Ako je gospodar blizu ne usudjuje se 
ni da zaviče, ni da opsuje, a bez toga posao 
ne ide. Zato je on najzadovoljniji uveče, kada 
je već sve u redu i on može da sejia prsti¬ 
ma popne do prvog kata, pa da šeširom u 
ruci i stoječke ispriča gospodaru sve što se 
učinilo i šta bi još trebalo da se učini. Gospo¬ 
dar za to njega lijepo „upitaju" kako mu po¬ 
sao kod kuće, kako mu žena i djeca, a subo¬ 
tom mu pruže još finu i skupu cigaru, takovu 
istu, kakovu „oni sami" slušajući ga puše .... • 

Te cigare i ti Ijubezni upiti, jedma su 
nagrada Osibu. Ali Osib i ne traži druge. 
Otkako pamti, zna da su mu i otac i braća i 
sestre, išli gospodarevim preko, isto tako ra¬ 
dili i brinuli se, a da nikad nisu ni pomislili 
na nagradu. Oni to čak i ne nazivahu rad¬ 
njom; govorili su „idemo dat ruku ili „po¬ 
moći". I svi su bili uvjereni, da je to duž¬ 
nost isto tako kao i urediti svoju kuću. Još 
više čak: Oni su to držali naročitim pra¬ 
vom. Bodlinovi su se od uvijek ponosili da 
najvećom konobom u mjestu upravljaju oni, 
i da ih Likarovi drže, u neku ruku „svojima". 
Od oca na sina, prelazio je u njih osjećaj 

odanosti prema obitelji starog pokojnog Li- 
kara, kojega se više nitko n je sjećao, ali o 
kojemu je još i danas svatko pričao „da su 
bili mogući, mudri i strogi“. Osib je prve 
svoje uspomene sačuvao baš iz te konobe. 
Prvi gospodin koga je u životu vidio, bio je 
pokojni šjor Bepov otac, prvu čestitu ,,po- 
rilu“ dobio je od njega, a sve druge radi 
njega. Vidio je da mu je pokojni ćaća bio u 
Likarovih prvi, znao je da mu to drugi za- 
vide, i prva i najveća želja njegova moma- 
štva bila je, da ga u tome naslijedi. Ćaća je 
naravski želio to isto, pa bi mu često uz ko¬ 
min pripovijedao o pokojnom starom Lika- 
ru, o ocu šjor Bepovu, o ženi mu šjori Pruđi, 
o neudatoj kćeri šjori Ani, i napokom o šjor 
Bepu samome. I svako to pričanje, koje 
bi djeca udivljenjem slušala, završio bi pla- 
him kimanjem glave i uvijek istim riječima: 
„Poslušajte, dico, gospodara; mogući su 
oni“ -- 

Ta riječ im je uvijek na jeziku, kada go¬ 
vore o Likarovim. U njoj kao da je i sva tajna 
moć, što veže Bodlinove uz bogatu i oholu 
obitelj. Malo je ljubavi u njoj... Prvi osje¬ 
ćaj što ga je svaki od njih dobio u saobra¬ 
ćaju sa gospodarevima, bio je osjećaj straha; 
u djetinjstvu, od zaušnice, koju je čekala 
druga kod kuće, a kasnije od srdžbe koja je 

bacala cijelu obitelj za nekoliko dana u za¬ 
bunu, Onaj koji ju je izazvao, gledan je mrko 
ođ svih u kući, jer svi znaju da srdžba gospo¬ 
dareva prelazi i na njih. Poslije nje, stari se 
ne miče za čitava dva dana iz kuće, psuje 
sve oko sebe, i tek kada drži da „su se“ go¬ 
spodar bar nešto „umirili", usudjuje se da 
za krivca pita oprost. 

— I drugi put mu dajte; neka zapameti, 
dodaje, nastojeći pokazati, da se i on što više 
ljuti, eda bar tako umiri gospodarevu srdžbu. 

Za vrijeme jematve Osib i stariji mu sin 
jedu kod gospodara, skupa sa sluškinjom u 
kuhinji. Sve što ostane tada iza jela, sluški¬ 
nja spremi u papir i Osib ponese djeci. O 
Božiću i Uskrsu prava je jagma za tim papi¬ 
rima, punim slatkiša i jela. A Osib je sto puta 
ponovio djeci za ognjištem pripovijest o svom 
objedu u gospodarevih, kad se je kao dijete 
krizmao i otac šjor Bepov bio mu za kuma. 
Tada nije ni jeo u kuhinji, već lijepo s njima, 
za stolom, izmedju gospodara i šjore Ane i 
imao veliki bijeli ubrusac, koji ga je svega 
pokrivao. A jela i slatkiša bilo je toliko, da 
je sutradan morao ulje da popije; tako se bi© 
prejeo. 

Djeca su sve to najvećim strahopočita- 
njem slušala i, kad god bi svršio, mladji bi 
pitali plaho kada će i oni biti krizmani . .. 

U Osiba Bodline bilo je šestero djece; če¬ 
tvorica muških i dvije ženske. Sve su to bila 
dobra; poslušna djeca, radina i bogobojazna, 
kao i roditelji. Danju rade, noću rano lije- 
gaju, a još ranije ustaju, nedjeljom slušaju 
svetu misu i blagoslov popodne. Ni krčma, 
ni igra ih ne vidi, a gotovo ni drugovi. 
Hvala Bogu dosta ih je i izmedju sebe, pa se 
drže lijepo svoga praga, gdje im ništa ne tali. 
Likarove poštuju od malih nogu i slušaju ih, 
kao što se pristoji, i kao što su od roditelja 
naučili. A zdravi su i jaki, pa Osib Bodlina 
može uistinu da se i ponosi i da je zado¬ 
voljan s njima. 

Nikada u njihovoj kući nije bilo svadje. 
Djeca nisu smjela ni da pitaju za razlog, 
niti da se opru, a jesu Ii dobila po glavi, znači 
da su i zaslužila, i treba da pitaju oprost. 

Tako je to išlo u Osiba Bodline sve dok 
nije došlo vrijeme da se krizma naj,mladji dje¬ 
čak Viško. A onda, kada se baš nitko nije na¬ 
dao, — sve se najednom poremetilo. 

Gospodar su se Ijubezno primili da mu 
budu kum, ali posve preko običaja, nisu ga 
pozvali na objed. Mali o tom nije znao ništa, 
i kad je poslije velike pontifikalne mise jedva 
dočekao da čuje podne, tužno se razočarao 


kad mu je ćaća, mjesto da ga odvede u go¬ 
spodarevih, rekao, smijući se usiljeno: ,,A 
sad homo doma; biče obid već na stolu .. . 

Viško je pošao, ali nije ni mrve okusio. 
Svi su razumjeli zašto, i jer su ga sažaljevali, 
mučali su, da ga još dublje ne rane. Objed 
je prošao tužno i Viško je odmah izišao iz 
kuhinje. To poslije podne nije ga niko više 
vidio. 

Zdrava Marija je već odzvonila, pa se i 
smračilo, a Viska još uvijek nema. Došao je 
Osib ; veli, da ga na blagoslovu nije bilo, a 
ni sestra ga nije vidjela kod sv. Petra, i za¬ 
brinutost je rasla. Napokon, kad je već pro¬ 
šao i „Mrtvi zvon“ i svi su se našli kod kuće, 
pomisli Osib, da bi trebalo ipak da ga po¬ 
traže, i svi se raštrkaše po mjestu. 

Istom oko ponoći dosjeti se stariji brat, 
da je možda ipak u vrtu, i nadje ga u sjenici, 
u kojoj su držali orudje, kako spava. Probu- 
diše ga i uvedoše u kuću, i iznenadjeni nadjo- 
Še, da mu je čitavo novo odijelo razderano i 
uprljano, a šešira da i nema. Mati ga zap.ta 
oštro, gdje je to bio i kako se poderao, ali on 
ne odgovori ni riječi, i pogleda je tako pr¬ 
kosnim i krvavim pogledom, kakvoga dosada 
nikad nje vidjela u njega. Osib je brzo uza¬ 
vreo i ošinuo ga, a ni mati nije kasnila,. Ali 
začudo, — kolikogod su ga tukli i psovali, on 

nije nijedne suze prolio, niti jedne riječi, ili 
jecaja izustio. Samo ih je uporno gledao, 
kao da izazivlje, i čim je osjetio da ga mater 
slabo drži, istrgne joj se naglo, pobjegne i 
razlupa staklo na prozoru. 

U kući su svi ostali zaprepašteni. Osib je 
najednom prestao da viče, a stara je čaik 
briznula u plač. Braća su se u čudu pogle¬ 
dala, i nitko n ; je znao što da kaže. Svi su 
osjećali da nešto nije u redu, kao da nešto 
oko njih počinje da se ruši, i da grubo prijeti 
njihovom miru. Nitko nije pošao za njime. 
Kao da im se to već svima činilo uzaludnim, 
bez ijedne riječi, težinom u srcu i misli, po- 
vukoše se na svoje postelje, da tamo dalje 
premišljaju o stvari. Samo je mati kriomice 
pošla u vrt, i uvjerivši se, da se pod lozom 
ipak nešto miče, kao da se sprema na bijeg, 
uzdahnu i vrati se natrag. 

— Tamo je pod lozom; neka spi, reče 
Osibu, koji je gledaše upitno, i nadoda s uz¬ 
dahom: „Gospe, pomozi!“ 

III. 

Visku je već bila četrnaesta kada se kriz¬ 
mao. Dogodilo se to zato, jer kad je zadnji 
put biskup došao iz Hvara, n ; je djetetu bilo 
nego osam godina, pa se Osibu činilo da 


nema još dovoljno pameti za tako visoki sa^- 
kramenat. Kasnije je biskup nešto zakasnio, 
i Viško se izmedju ostal.h drugova na krizmi 
isticao, kao jablan izmedju česmina; tako je 
već bio visok i krupan. Licem se nije uvrgao 
ni u koga od svojih, a najmanje u oca. Osib 
je sa svojom širokom ribarskom bradom i 
mekim očima ličio najviše kipovima svetog 
Andrije ili svetog Petra u crkvi svetog Mi- 
kule, a i mati mu je imala posve dobroćudan 
izgled i meke crte lica. Takova bijahu i ostala 
djeca. Oni su bili svi dosta visoki i jaki, ali 
osjećalo se, da ta snaga i to zdravlje nisu za 
drugo nego za uporan rad i poslušan, miran 
život. Viško je naprotiv imao duboke, oštre 
oči, svinute i izbočene kosijere, i čvrsto, kao 
u prkosu prikupljene usne. Osib je govorio 
da sliči nekom stricu, koji je još kao mladić 
pošao u Ameriku i više se nikad nije vratio. 
Ali Viško nije poznavao toga strica. 

Sutradan poslije krizme, Viško opet cijeli 
dan nije dolazio kući, ali u kući su već bili 
mirniji. Osib je zaključio: „Ogladnit će, pa 
će se vratit", a tako su mislili i ostali. Ali sa 
svim tim cijeli se dan govorilo o njemu. Osib 
je još uvijek vjerovao u svoju šibu i prijetio, 
a mati se odjednom sjećala, da je ona već 
davno opažala da Viško nije kao druga djeca- 
Tada su se i drugi sjećali. Mati je sporne- 



nula, da je još u povoju bio najnemirniji i da 
ju je nekoliko puta ugrizao za sisu, tako da 
bi joj se ml jeko od boli zaustavilo. Stariji 
brat je onda pripovijedao, kako ga još pred 
dvije godine, jednom nije htio da posluša, i 
kako se na nj bacao kamenom. Sestri je 
pred par mjeseci govorio, da je šjora Ane 
Likarovih, šjor Bepova sestra, ružna vje¬ 
štica i oponašao je njen govor, a najmladja 
Anica pripovijedala je, kako se skoro uvijek 
sakrije, kada gospodaru ili šjori Ani treba na 
posao. 

Sve su to bili ružni i neugodni znakovi, 
ali ni Osib ni stara nisu zato gubili nade. Kao 
što je stari predvidjao, Viško se još iste ve¬ 
čeri, dok su oni bili za večerom, došuljao u 
dvorište, odvukao se krišom uz ,,sular“ i le¬ 
gao u postelju. Oni su ga čuli, ali nitko ga 
nije smetao. 

U jutro se digao prvi i odmah dohvatio 
motiku. Nitko mu nije rekao ni riječi. Ali kad 
su se na ,,Garmici“ pod maslinom našli, po¬ 
slije objeda, da se odmore, Osib mu je odr¬ 
žao dugu i oštru prodiku. Viško ga je slušao 
pognute glave i nitko, pa ni sam Osib nije 
znao kako da to tumači. Ali stari je uza sve 
to bio zadovoljan. 

Poslije toga Viško se umirio. Radio je 
kao i prije, i odviše za njegove godine, ali 

uvijek je ostao mučaljiv i zamišljen. Materi, 
kao materi, to je najviše upadalo u oči, pa 
je pokušala da bude ljubežljivija prema 
njemu. Ali to nije koristilo. 

Osib nije htio pred njime da pokaže da 
popušta, i pričinjao se kao da to i ne opaža, 
a braća kao da su ga se klonila. Visku se či¬ 
nilo da u kući ili na polju dok rade, izmedju 
sebe nešto šapuću i sve ga čudno gledaju; ali 
nije se mnogo brinuo za njih. Jedino što ga 
je vidno uznemirivalo, bila je bojažljivost 
male Anice^ najmladjeg djeteta, koje je on 
uvijek najviše volio. Jer i ona kao da se otu- 
djila od njega, poslije ,,onoga“. A mala i nije 
da se otudjila, ali bi ga tako plašljivo i ne¬ 
sigurno pogledala, kad bi joj se približio, da 
hi mu se svakiput pojavile suze u očima. 

_ Osibu je konačno ipak dodijalo to ,,mu- 
shjavanje" i odluči da ga prekine odlučnom 
prodikom. Cmjaše mu se, da i Viško od ne¬ 
kog vremena postaje mekši, i da je najzgod¬ 
niji čas. A i stara ga je nukala na to; i njoj 
i braći bilo je već nesnosno to stanje. 

Jednoga dana nadje se sam s njime na 
T,Dubcu“, dok je ostalu djecu navlaš bio po¬ 
slao u drugi vinograd. Bilo je poslije objeda. 
Ležali su pod širokom oskorušom, i stari od¬ 
luči da počne, kao u šali: 

— Dakle, gospodine, kako ste? ... A? 
Viško pocrveni i pogleda u travu. 

— j e li prošla ,,luna“? ... Već bi bilo 

i vrime, ja m.slim. 

Viško je ćutao. U neprilici stao je da če¬ 
prka rukom po zemlji. Staroga ta zabuna 

ohrabri, i prodrma ga za rukav. ^ 

— Mučiš, a, — nastavi nešto strozije, sad 

te je sram?! Vidiš i sam da imaš krivo, pa 
mučiš. A i bolje ti je, tovare, i poslušat lipo, 
a ne ,,muslijat“ za ništa, i činit da se jidimo, 
i ja i mama. Jesi tega kad vidil od druge 
braće? A? • • • Govori, tovare .. • 

Viško i opet ne odgovaraše, ali je zato 
sve življe nastavljao Osib. Dugo nije već 
imao prilike, da istrese sve svoje stare pro¬ 
dike pa je sad čestito izrabio pr.godu i ope¬ 
tovao Visku cijelu istoriju Likarovih i svoje 
obUelji i sve čestite tradicije posluha, radi 
nosti i poštenja, kojima su se uvijek ponosili 
Bodlinovi, a kojima bi morao da se ponosi i 
on, da ima pameti i da nije „tovar ... 

Ova riječ doduše nije bila u programu, 
ali navika je navika, i stari bi se svaki put 
prekinuo, kada bi mu pobjegla, bojeći, seja 
s njome ne pokvari sve. Konačno je završio, 
da „još nije kasno“, da će, i on i mama opro¬ 
stiti sve, samo treba da se Viško popravi, da 
bude dobar, i da posluša. 


— A ti to hoćeš, znam ja. Vidim ja, kako ti 
je sad žao ... Samo ne zaboravi toga, to¬ 
vare, izmače mu se i opet, pa se prekine, i 
zagleda u Viska, očekujući odgovor. 

Za cijelog tog govora, Viško ne dizaše 
očiju, niti je ijedne riječi progovorio. Stari 
je nagadjao da to sluti na dobro, ali ni iz da¬ 
leka ne bi bio mogao da predoči sebi pravi 
tok osjećaja koji su se za to vrijeme u Visku 
razvijali. Jer mali zapravo niti je mogao, niti 
je znao što da kaže, kako je bio uzbudjen. 
Ukućani se nisu prevarili kada su tvrdili, da 
je ViSko od neko doba mekši, jer je u njego¬ 
voj duši zaista bilo toplije tih dana. Neka 
čudna zelja, čežnja za starom ljubavlju i ve¬ 
selošću, za očevim pričanjima i 'materinom 
šalom, za razgovorom s braćom i igrama 
s malom Anicom, za svim što je prije bilo i 
u čemu je odrastao, 'probudila se u njemu i 
osvajala ga sve više. To je i učinilo njegov 
pogled blažim i njegov muk sažalnim. I sada, 
kada opet Ju, na starom baštinskom tlu, 
pod oskorušom, čije je grane stoput s bra¬ 
ćom preskakao, i poslije toliko vremena, slu¬ 
ša poznati ćaćin glas, drhtav i pun ljubavi, — 
taj osjećaj^ je porasao u njemu, do plime, i 
svaka riječ starčeva, pa čak i onaj stari do¬ 
bro poznati ,,tovare" učini mu se kao milo¬ 
vanje, koje mu je dugo bilo uskraćeno. Kada 

je stari prestao i Viško osjetio, da njegov 
pronicavi topli pogled tražio odgovor, jedva 
se suzdrža da ne brižne u plač. Ali zato je 
brzo podigao oči i pogledao staroga ravno, 
onim svojim nekadanjim umiljatim i blagim 
djetinjim pogledom tako, da je stari u isti čas 
sve razumio i brada mu se lagano potresla, 

Tako se gledahu jedan čas: — otac i sin. 
Konačno stari, kao da se nečega sjetio, na¬ 
glo izvadi maramu i otare oči. Pa kao i u 
predjašnja lijepa vremena, primi nježno di¬ 
jete za ruku, diže se s njime skupa,, i kao da 
nikada ništa nije bilo medju njima, reče: 

— A sad homo, sinko: vrime je .. . 

I oba, jedan do drugoga, nastaviše zado¬ 
voljni svoj teški rad na teškom ljetnome 
suncu. 

IV. 

U Bodlinovih je opet išlo sve po starom. 
Mati je opet volila Viska više nego ostale, a 
pazila ga i gojila još bolje nego prije. Braca 
su opet slobodno i ljubezno govorila s njime, 
a Osib bi ga čak od vremena do vremena 
zadovoljno potapkao po ramenu i rekao: 
„Dobar je naš Viško, dobar!‘‘ Viško je sve to 
volio i bio sa svime zadovoljan, a najviše sa 
promjenom kod male Anice. Kada je dijete 
vidjelo, da Viško više ne gleda mrko, i da ve¬ 


selo razgovara sa roditeljima, nije više imalo 
čega da se boji, i stara ljubav prema njenom 
,,Viku“ oživi opet u njoj. Sad više nije tre¬ 
balo da je traži, ona mu je sama bila uvijek 
za petama i vješala se o njegov haljetak, 
igrajući se s njime. Opet su jeli sku'pa, opet 
su spavali jedno do drugoga, i cijela je kuća 
bila puna njihova smijeha i šale. Gledajući 
ih tako, — njega visokog i jakog, kao da mu 
je već osamnaesta, a nju malenu, plavu i nje¬ 
žnu, kako stoje jedno do drugoga, Osib bi 
rekao u šali: „Vuk i janje“, i nasmijao se za¬ 
dovoljno. 

U društvu s janjetom i vuk kao da je po¬ 
stao janje. U kući su sve više bili s njime za¬ 
dovoljni, i stara bi često u večer za lijeganja 
izmijenila sa Osibom svoje dojmove, pa je 
oboje bilo mirno. Stari je govorio, da 
Viško radi za dvojicu i to je bila istina. Kao 
da je iz vode rastao, pretvarao se sve više 
u kršna jedra momka, koji je prešao već 
malo ne svu braću. Svi su to opažali, i po¬ 
čeli su da cijene tu silu radinu i nenadokna¬ 
divu, od koje se stan diže. Osib je sam savje¬ 
tovao ženi, da pripazi na njega malo bolje, i 
dodao: ,,Dok je on zdrav i dok radi, nima 
straha od posla“. A i braća se nisu protivila, 
ako bi Viško dob o komadić više, niti im se 
to činilo krivim; mislili su „time ćemo ga pri- 

vezati". Jer, i ako je on bio već posve Ijube- 
zan i miran, i stara svadja zaboravljena, bilo 
je još uvijek časova, kada bi, i roditelji i 
braća osjetili neki pritajeni strah, kao da bi 
nešto opet moglo da se dogodi, i sve da se 
pokvari. Previše jak i neobičan za njih, bio 
je onaj sukob, da bi mogli lako da ga zabo¬ 
rave. Sjećali su se, da je odviše toga izbilo 
na javu i činilo im se katkada, da u svemu 
tome leži klica nečega teškoga i neizbježi- 
voga. Samima im bijaše žao tih misli, ali 
one su se nametale same od sebe. Bilo je 
dapače časova, kad im se činilo, da i na Vi¬ 
sku samome zamjećuju nešto što ih plaši. 
Znao je da ima čudnih pogleda koji put. 
Kadagod bi se govorilo o Likarovim, ili bi 
otac do kasna ostao u konobi, a oni ga doma 
čekali, Viško bi ćutao i samo zamišljeno i ot- 
sutno gledao u vatru. Tada bi oni jedan dru¬ 
goga plaho pogledavali i razgovor bi utihnuo 
sam od sebe. Materi se činilo, da za takovih 
časova u njegovim očima sine opet nešto 
grubo i oštro, što ju je sjećalo na ono ne¬ 
sretno veće poslije krizme, — i nemirne, tu¬ 
robne slutnje opet bi joj obuzele dušu. 

K L’karovim Viško nije išao više. Svima 
je toga bilo žao, ali što da mu učine? Znali 
su dobro, što je bilo uzrokom nemiru, pa su 
mu u duši i opraštali tu ,,nekrejancu“. Na¬ 

dali su se, da će se i to urediti. Osib je već 
nekoliko puta pokušao, da ga onako, pola 
ukorno, pola blago sklone, ali zaludu. Viško 
se je klonio i samog rada na gospodarevim 
poljima. 

Tada se dogodi, da ,,su“ gospodar sami 
jednoga dana jetko dobacili Osibu. ,,A di je 
oni tvoj najmladji gospodičić, a? Oli se ne 
denja doći dat ruku?". 

Osib na taj upit nije odgovorio. Pretva¬ 
rao se, kao da ga je prečuo, ali uvidio je do¬ 
bro, da se gospodar ljuti i to mu bijaše do¬ 
sta. Sjeti se dapače, da ga gospodar ^ već 
duže vremena nešto mrkije „gledaju", 1 
strah da se možda već i davno na njega ljute, 
uprepasti ga. „Valjat će svakako da mali 
posluša", zaključi uznemiren, i iste večeri 
navlaš podje ranije kući. 

Došavši u dvorište, nadje baš Viska gdje 
se pere, a do njega Anicu, i u šali ga prska 
vodom. Niti ne podje u kuhinju, već ga od¬ 
mah pozove za sobom, i podje uza stube. 
Našavši se s njime u sobi, započe ljubezno. 

— Jes‘ se umoril danas. Kad ste se vra¬ 
tili? 

Viško mu je već po glasu razumio, o če¬ 
mu se radi. Odgovori da se je vratio pred 
pola ure i namršti se. Osiba taj izraz uplaši, 
;al} natrag se više nije moglo. Da dobije vre- 

mena, podje po stolicu, stavi je nasred sobe r 
i sjedne. 

— A ne bi mogao sutra, —i poče polagano 
i gledajući ga ravno u oči, — malo u gospo¬ 
dara u konobu, a? ... — Ima ništo posla .. . 

Viško stajaše ispod svjetiljke, oborene 
glave i cijelo mu je lice bilo u sjeni. Osib ne 
mogaše da pročita na njemu ništa, i zato se 
zaustavi naglo. Ali uvidjevši da mali ne od¬ 
govara, uze to opet kao dobar znak i poče 
još nježnije, gotovo prošeci, da ga nuka. Nije 
mu pripovijedao ništa o tome što je gospo¬ 
dar rekao; šta više nastojao je da gospo¬ 
dara i ne spominje, i da ga samo sa svoje 
strane ponuka. 

Znaš da sam ja slab; ne mogu već 
kako pri’. A posla je puno; potriba je, da mi 
kogod da’ ruku. 

Glas mu je podrhtavao od uzbudjenja. A 
Viško, koji je bio tek počeo da ponovno 
uživa mir i staro veselje u kući, kojemu je još 
..svježe u duši bilo sjećanje kakovom je slašću 
pred mjesec dana dočekao prve očeve riječi, 
slušajući sada opet taj isti dragi glas, sa¬ 
mo još mekši i slabiji, kako ga moli, — ne 
imadjaše srca da ga rastuži, i šutio je. Šutio 
je, jer je još uvijek u njemu bila svježa jedna 
rana i jaka jedna mržnja, koja ne mogaše 


lako da se ugasi. Borba je u njemu bila 
teška, a vidio je da ćaća čeka . .. 

U to ga neko povuče za rukav. Mala se 
Anica tiho došuljala u sobu i podignuvši 
glavu, gledala ga sa smiješkom u očima. 

— Viko, šapnu mu tiho, ali tako nježno i 
toplo, kako to samo djeca umiju: „Poslušaj 
ćaću, Viko“. 

Tome više ne mogaše odoljeti. Podignu 
malu u naručje, poljubi je tri puta zvučno u 
svježe usne, i okrenu se k ocu. 

Dobro je, doći ću, odgovori mirno i 
pogleda ga poslušno u oči. I noseći malu u 
rukama, podje veseo niza stube. . 

V. 

Sutradan je Viško cijeli dan pomagao 
momku i ocu, u konobi Likarovih. Prelazeći 
opet prag poznatog dvorišta, bilo mu je kao 
da gazi po sebi, ali pomislivši na oca, stisnu 
zube i podje dalje. I radio je cijeli dan ne¬ 
umorno, kao na svojem, bez truda i bez po- 
činka ; Pred večer, kada se već smračilo, otac 
je pošao da nešto donese, a on je ostao sam 
u konobi, sa slugom. 

I tada najednom udje u konobu šjor Bepo. 
Cijeli ga dan nije bilo, i kako je znao da on 
uopće rijetko zalazi u konobu, Viško nije ni 
miško na nj. Zato se tim više iznenadio, kad 

je najednom na svjetlu uljanice ugledao pred 
.sobom njegovu tamnu, mrsku pojavu, sa ma¬ 
lim psećim bičem u ruci. Kao da je u taj čas 
svega dobroga nestalo u njemu, VisKov se 
pogled najednom zamrači, i u lice mu udari 
krv. Ali ipak ne podigne glave, i nastojaše 
da mirno radi dalje, premda je osjećao da 
mu se ruke tresu. 

— A di si ti a, signoretto? — čuo je^ na¬ 
jednom za sobom podrugljiv, malo kreštavi 
glas gospodarev, — oli si bil na putovanju? 

Viško osjeti porugu, ali suzdrža se. Po¬ 
digne glavu i odgovori mirno. 

— Bilo je i doma posla, a mislil sam da 
ni potriba.. — I htjedne da nastavi rad dalje. 
Ali gospodar prihvati opet. 

— Bil si doma Oli misliš da ja ne 
znam ča si opravil, tovare? Da si ti moj ■ J , 
zaprijeti, -— i Viško osjeti kako mu oko glave 
leprša tanki, upleteni bič ... 

Drugi još jači val krvi udari mu u obraze, 

ali ipak je šutio. 

— Mučiš, tovare, a? ... nastavljaše da¬ 
lje, prijeteći mrski glas, koji je Visku zvu- 
čio kao škripa stakla. — Imaš pravo, kad ti 
je ćaća ništa, kao i ti, pa ne zna da te nauči 

krejance. Da si ti moj!... 

I bič ponovno zaleprša oko Viskovih 

ušiju. 

Viško osjeti već da mu krv udara u šiju, 
1 uspravi se. Ali ne reče ništa. Samo teško i 
nerazumljivo zareža, kao sputano zvijere, ili 
prigušena daleka grmljavina. 

— Da ti tvoga, — zaviče na to grubom 
psovkom, na nj gospodar i stavi mu se o 
prsa, — runjaš, a? Dat ću ti ja runjat, kada 
ti ne zna dat otac, tovare! — Marš! 

I kao od šale, — a da Viško ne mogaše ni 
da se snađje, poleti vijugasti oštri bič na nje¬ 
gova ledja... 

Nije to bio prvi put. Ali od onoga dana, 
kada je u njemu jasno izbila mržnja i otpor, 
bio je prvi put. U sami tren, oči mu se zakr- 
vave, žile mu nabreknu, i on instinktivno, 
.silno i odlučno dignu pesnicu . . . 

Zamahne, ali — zaludu ... 

Nešto poput gvozdenih kliješta spopade 
ga straga tako čvrsto, da ne mogaše ni da se 
makne. A bič je medjutim sve oštrije i sve 
slobodnije zahvaćao njegovo tijelo, i pla¬ 
mene mu obraze, izobličene od bijesa. 

Riknu kao zvijere i okrenu se. Ali u taj 
čas nestade i zadnjeg trzaja snage u njemu, 
i kao slomljen spusti ruke... 

Za njim je stajao otac i vikao: 

— Udrite po tovaru, udrite-. 

VI. 




Te noći Viško Bodlina nije spavao kod 
kuće. Daleko u polju, na stogu pruća razga¬ 
lio je svoja uzburkana prsa, otkrio užarena 
glavu i proveo tako noć, na rosi i na vjetru. 
Spavao n je. Najprije se dobro isplakao, i kad 
je prestao, osjećao je da su to posljednje 
suze istekle iz njegovih očiju. I s njima kao 
da je otišlo nešto meko, nešto dobro, ali bo- 
ležljivo, što je bilo dio njegova srca, ali i nje¬ 
gove slaboće. Možda će doći časovi, kada će 
taj gubitak žaliti, ali u tom času više nego 
išta žalio je u sebi baš takove, i prošle i bu¬ 
duće časove. Kad se je isplakao, i bio gotov 
s time, okrenuo se na led ja i pogledao tako 
oštro u čisto zvjezdano nebo, kao da je tim 
jakim pogledom htio za nešto da se zakune. 
Da zakletva bude čvršća i odluka jača, pre¬ 
šao je zatim redom u misli sve šta se te ve¬ 
čeri dogodilo, i navlaš se duže zaustavljao na 
najgorem i najbolnijem. Osobitom, krvavom 
okrutnošću. mjerio je svoju bol, srdžbu i iz- 
nenadjenje, svu onu neokušanu smjesu otrov¬ 
nih i krvavih osjećaja, koji su planuli u 
njemu, kada je za sobom ugledao rodjenog 
oca, osjetio st'sak njegove ruke i čuo njegov 
suhi od pokornosti iznakaženi glas: „Udrite, 
udrite..Čitave noći prolazio je njegovim 

mozgom taj prizor, povraćao se sve drastič¬ 
niji i odvratniji, i svaki put svršavao bijes¬ 
nim škrgutom zubi i neizrečenom pjenastom 
kletvom. Nikada ne će zaboraviti onih očiju. 
Bile su vlažne i pokorne kao u pseta, a glas 
više nije ličio glasu čovjeka, već kao da to 
pas zavija ili bleji marva. Usne mu se tresle 
i visjele kao laloke u konja, pa osim srdžbe 
Viško osjeti i stid, strašan ubitačan stid, radi 
takovog oca. I ruku je bio podigao, žuljavu- 
grubu ruku, koja je samo još zato imala sna¬ 
ge .. . — Kukavelj ...! A još do jučer, taj 
glas je mogao da mu zapovijeda i da ga 
ublaži; još sinoć ga je pogled na te oči i te 
stare ruke, sklonuo da pođe, kamo više ni¬ 
kada nije mislio da ide. Dođe mu najednom 
da se smije sam sebi, da se naruga svoj svo¬ 
joj prošlosti, ali ne mogaše, i mjesto toga do¬ 
vikivaše svom bijesu, kao da hoće da ga po- 
draži: „Udrite, udrite...“ Jdka noći i doca 
vraćala je k njemu to oponašanje, istinskom 
grozom pa mu se činilo da odasvuda naoko¬ 
lo, iz zraka i iz tame, kriješte razuzdanom 
vikom na njega ruglo i sramota, mržnja i bi¬ 
jes. U duši je osjećao sve veću i bolniju praz¬ 
ninu; kao da se sve u njoj ruši od nekog ja¬ 
kog potresa i propada duboko u bezdan. Či¬ 
tave naslage, i ono što je držao svetim, i ono 
što mu se prije činilo tvrdim poput hridme, 

sve se to ruši istom brzinom, istom groznom 
i besćutnom lakoćom, koju ne možeš da za¬ 
ustaviš. I svaki put, kada se uz urlanje mašte 
i vlastitog glasa, jedna nova naslaga odroni, 
u duši nastaje nov porast boli, strašne, kao 
da osjeća kidanje mesa u utrobi. Spopadoše 
ga grčevi u želudcu i u grudima, ukočiše mu 
tijelo i napeše zglobove. Usne mu se namre- 
škale od vatre, grlo se zatrpalo, oči se izva¬ 
lile, i on ostade dugo zgrčen, bez daha, sa 
škripom u svim kostima i pjenom na usnama. 
Tako se to ponovilo nekoliko puta. Suze 
ne će više da se pojave i grč raste, sve dok 
ga ne spopane polunesvjestica. Zapane u 
strašnu klonulost, i kada opet otvori oči, 
osjeti se slomljenim, i diše teško, u dugim 
dubokim zamasima ... 

Pred zoru se nešto umirio. Mašta već 
umorna i iscrpljena, prestala je da naglo 
radi, pa je pomalo počeo da trijeznije raz¬ 
mišlja. Tjelesno se osjećao slab. Rosa je 
padala jako, a vjetar, što je prema jutro po¬ 
stajao jači, nosio mu je raspuštene kose 
i škakljao prsa. Bilo mu je hladno. Htjeo je 
da se digne, ali uspravivši se, pomisli: 
„Kuda ću?“, i baci se opet na pruće. 

— ,,Sam“ prošapta poluglasno i polu- 
gorko, i u isti mah se začudi, odakle mu ta 
riječ... 


Sada je već jasno razabirao slom u duši, 
i pakosnom gorčinom stao da promatra ru¬ 
ševine. Sve ležaše smrvljeno, sve duboko 
dole, nedostiživo ... Kako čudno! — A ipak, 
do pred nekoliko sati, sve je to bilo još či¬ 
tavo i drago. A sada? Zar baš nikoga da ne 
voli yiše? ... Dva upita još svježa i bolna 
gurahu se napred, tražeći odgovora. Jedan 
novi, jedan zaboravljeni grč obuze mu srce 
u taj čas, i Anica, njegovo drago malo me¬ 
zimče iskrsne 'pred nj.me, opet sa uplašenim, 
suznim očima, opet otuđena i otrgnuta U 
taj je čas, možda, požalio sve. Ali pomisao 
da bi opet imao da se povrati i da ponovno 
prekorači mrski onaj prag, otjera mu odmah 
taj kratki bljesak, i mjesto suza ^pojavi mu 
se opet na usnama srdačna strašna kletva 
na onoga koji je svemu kriv. 

Kako je mrzio toga čovjeka! Kako stara 
je ta mržnja i kako duboko usađena! f Si e ć a 
se je sada kao prve svoje uspomene, naj¬ 
dublje. svoje misli i najstarijega osjećaja. 
Kada je, još djetetom, prvi put vidio njegov 
upleteni bič, pobojao ga se. Uvijek mu je 
čudno bilo, kada bi doma čuo gdje govore 
o njemu kao svecu, a u konobu je išao samo 
zato što se je bojao oca. Nikada nije mogao 
da razumije odnošaja između toga čovjeka i 
oca, ni da uvidi zašto to gospodar uvijek 

Psuje, ci otac se samo plaši. Viško je oca vo~ 
lio i činilo mu se da svatko mora da ga voli. 
A kad tamo, gospodar ga grdi, a on plače 
Koliko li mu je puta došlo da zaplače i on, 
pa da dovikne tom crvenom tuđem čovjeku: 
„Pusti ga, to je moj ćaća!“ ... Ali tada je 
bio malen. Mislio je, otac će doći doma, tu¬ 
žiti će se, a ja ću ga utješiti. Reći ću mu: 
„Kada ja budem veći, obranit ću te, ćaća“ 
Ali ćaća bi došao doma i tužio se, ali ne na 
gospodara, već na se. I sutra bi im opet go¬ 
vorio: „Dico, imajte rišpeta od gospo - 
daia . . . Dobri su oni . . .“ 

Katkada bi po cijele noći mislio o tome 
i opet ne bi mogao ništa da dokuči. Tada bi 
teško zaspao, umoran, i sanjao ružno. Danju 
bi po čitav sat sproveo u kutu. gledajući za- 
m sijeno oca, a kad bi došlo vrijeme jela i 
ovaj ga pozvao k stolu, bacio bi mu se oko 
vrata i bnznuo.u plač. Svi su se čudili tome 
ali niti su oni razumijeli njega, niti on njih. 
Osjetio bi tada živu želju, da nešto kaže, da 
nešto upita, ali kako, kada su svi bili isti svi 
čudni, svi plahi i pokorni. . .? Gospodar ih 
je sve psovao, i mater i sestre i braću a 
oni su šutih. Bili su veliki, i jaki, i nedužni, 

! , sutlh su - Plakali su dapače, i govorili da 
je to pravo. Zašto pravo?! 

Znao je da se probudi naglo, zgrčenim 
pesnicama, i sav uzbuđen. Tada se osjećao 
jak, jači od braće, od oca, od svih. Plamenim 
očima gledao bi svoje pune žilave ruke i 
osjećao da mrzi. Šaptao je to sebi čudnom 
nasladom i sanjao osvetu. Neobične, strašne 
zapletaje i sukobe zamišljao je, i uživao u 
tome. Osjećao je da mu time raste snaga, i 
to ga je još više podjarivalo. 

Kako li je dijete bio tada ...! Zamišljao je 
da osveti oca, braćti, obitelj, — a sada? 
Crna, još živa slika prošle večeri preleti opet 
njegovom maštom poput olujnog, mrkog o- 
blaka, što uzburka čitavo obzorje. U njegovoj 
duši zakotli od nje ponovno, i crne krvave 
misli navru mu opet u mozak ... 

Ne čeka li ga i sada šiba doma . . .?! Ne 
čeka li ga kletva i psovka od svih onih čije 
ga je poniženje ranilo i natjeralo mu te mi¬ 
sli? Nije li to bio otac, koji mu je zaustavio 
ruku i pustio da bič nekažnjeno šiba njegova 
leđa i obraze. ..?! 

Grčeviti ludi smijeh prodre iz njegovih 
grudiju, poput graktanja vrane u svitanje 
dana, i sve je zlobnijom nasladom mislio, 
kako mu sad negdje otac doma psuje i sprema 
šibu ... 

— Hahahaha, pa — homo; homo doma. 
neka istuče, neka se izvolji 1 još zadnji put; — 

neće ni to bit za gore, vikao j,e smijući se s\e 
krvavije i dižući se s pruća ... 

Jednim zamahom skoci na zemlju i pro- 
tegnu se. Raširi ruke prema suncu, što je 
kroz krošnje maslina već virilo u dnu polja, i 
udahnu zraka. Zatim dignu sa zemlje kapu i 
čvrsta koraka, uputi se prema mjestu. 

Na susret su mu kukurijekali pijetli, i po¬ 
zdravljala ga Zdrava Marija sa zvonika sve¬ 
tog Stjepana. 

VIL 

Kad mu je bilo osamnaest godina, Viško 
je bio najjači momak u mjestu. Stasom se 
razvio bolje nego ikoji od braće, a ruke mu 
ojačale tako, da se i kroz košulju moglo da 
opazi, kako mu mišičje igra na njima. Prsa 
mu se raširila i orutavila poput hrastovine, a 
ispod nosa mu pro^uhlo nešto crnih gustih 
dlačica, koje je on osobito brižno njegovao 
Bio je visok i lijep, lice uvijek rumeno, kosa 
gusta i crna, a oči tamne, velike i uvijek žive 
kao u sokola. — „Grad od mladića" govorilo 
se u mjestu. 

Doma je radio malo. K ada je bilo odviše 
posla, i radilo se na baštini, tada je išao i on, 
radio koju sedmicu na dušak, obradio za tro 
jicu, i bacio alat u kut. Na gospodarevom 
nije radio nikada. 

Kada mu je trebalo novaca, najmio se kod 
tuđih, radio opet koju sedmicu kao za okla¬ 
du, — i bacio opet alat u kut. 

Onda se odmarao. Doma je išao na jelo 
spavao zimi u kući, a ljeti u polju, i hodao na 
okolo. Svuda ga je bilo- vidjeti; i u. kavani i u 
krčmi, i na ulici i u crkvi. Poznavao je svako¬ 
ga i svatko je poznavao njega. Volio je djecu 
i jake momke, a mrzio gospodu, redare i Stu¬ 
dente. Studente je i prezirao. Bilo ih je koji su 
mu bili drugovi u školi i vršnjaci, ali sada su 
ga se klonili. Isprva ga je to vrijeđalo, pa ih 
je zadirkivao. Oni su ga tada još više izbje¬ 
gavah, a njemu je to godilo. Očito je, da ga se 
boje, mislio je s prezirom, — gnjide! Tražio 
je uvijek prigodu da se potuče s njima, i kad 
bi mu to uspjelo, sve bi ih rastjerao. Nekoliko 
puta se okušao i sa težačkim momcima, pa je 
i njih isprebijao. Svi su počeli da ga se boje 
a to je uvećalo još i više njegovu samosvijest. 
Postao je objestan od sile. Prolazeći ulicom, 
gurao bi ljude onako od jogunluka i šale, ih 
bi ugazio kome na nogu, a onda ga omjerio 
oštro, i nasmijao se. 

I prozvali ga „Sila". Kada je prvi put čuo 
taj nadimak, obradovao se, kao da je dobio 
odlikovanje. Nadimak ,,Bodlina“ mrzio je 
kao i sve što ga je vezalo sa prošlošću, pa 
se od tada i sam nazivao „Sila". Umiješao bi 

se meciju djecu, dok bi se igrala na „Tvrđa- 
lju“, ili na „VrDi“, razdijelio bi im par nov¬ 
čića i uživao dok bi se gurala oko njega, vi¬ 
čući; ,, s ila“, ,,Sila“! 

Roditelji su tjerali djecu od njega, ali on je 
znao uvijek da ih primami i da opremi s nji¬ 
ma naumljenu vragoliju. Najrađe ih je nago¬ 
vorio da razbiju štogod Likarovim, ili ih je 
poveo u polje, pa otrgao četvrtinu vinograda 
šjor Bepu. Učio ih je svakojaka posprdna 
imena za njega i šjoru Anu, i davio se od smi¬ 
jeha, kada bi gospodar, crven kao rak, vikao 
radi počinjene štete. Ali znao je da bude strah 
i trepet jadne dječice. Došao bi najednom 
među nje, mrk i hirovit, pa bi ih sve štipao i 
tako se grubo s njima šalio, da su jadnici sve 
drhtali od straha. Po desetak bi ih preskočio 
uzduž ili ih nosio na leđima, dizao ih na ruke 
i stiskao ih pri tom tako, da su djeca i nehotice 
morala jaukati. Na kupanju bi uzeo po dvojicu 
na rame, odveo ih pa sred mora, i onda uži¬ 
vao Redajući kako se koprcaju, plaču, i gutaju 
vodu. 

Nitko mu nije smio ništa. Redar je dva ili 
tri puta pokušao da ga zatvori, ali svakijmt 
mu je izmakao, a drugoga se nije bojao. Šjor 
Bepo je sad morao da se boji njega, ^ako 
ne za drugo, a ono bar zato da mu ne šalje 


djecu u polja; a otac, — taj je jedva-više i go¬ 
vorio s njime. 

Od one večeri i onog dogodaja u konobi 
prošle su već više od tri godine. Sa šibom što 
se još sutradan u jutro slomila na Viskovim le- 
djima, slomila i svaka vlast očeva nad nji¬ 
me. On ju je pretrpio do kraja, a kada se ka¬ 
sino u noć vratio kući, i otac htio ponovno da 
ga bije, pograbio ga je samo čvrsto za ruku, i 
oštro otsjekao ,,Nećeš!“ — Time je bilo svr¬ 
šeno. Otac se plačući i kunući po vikao u kut 
a mati je po čitave noći šaptala ružarije. Na 
tome je i ostalo. Nitko nije više htio da govori 
s njime. Braća su ga izbjegavala i stidjela se 
radi njega, a njemu se činilo da ga se boje. U 
Likarovih su ga takodjer psovali, ali on je 
mislio da ga se i tamo boje. Uživao je. Za 
njihove psovke i mišljenja nije mario. Doma 
je išao samo na jelo; mislio je „toliko još za¬ 
radim, a dio u obitelji još imam, pa mogu i da 
spavam." Znao je dobro da njima i to smeta 
i rado bi mu uskratili, ali ne usudjuju se. 

Misleći tako o svemu i o svima, on je po 
stajao u srcu sve tvrđi, a u duši sve hladniji. 
Tuđio se od svega bliskog i nježnijeg, i prema 
svemu osjećao nepovjerenje. Jedinu još „sla¬ 
bost" osjećao je nrema maloj Anici, i njeno 
otuđenje bijaše jedino što ga je još boljelo, i 
moglo da ga snuždi. Ali i to je samo poveća- 



valo mržnju protiv drugih. Svaki put kada bi 
osjetio njen plašljivi, hladni pogled, kako se 
skriva od njega, usne bi mu se zalile otrovom 
i oči krvlju. I misli, što bi tada uzbuktile u nje¬ 
govoj duši, bile su strašne kao najstrašnija 
osveta i ledene kao njegov život... 

Takav je bio Viško Sila, kada je'prešao 
osamnaestu. 

VIII. 

Ali tada se najednom — zaljubio. 

U Likarovih je poslije Uskrsa došla nova 
sluškinja i bilo joj je sedamnaest godina. A 
sluškinj,e od sedamjnaest godina, pa ako su još 
k tomu bračanke i zovu se Kate, sve šu nekako 
osobito malene, osobito oble, i uvijek dovolj¬ 
no rumene, da budu i lijepe. A ova koja j e do¬ 
šla u Likarovih, bila je i jedna neobična Kate, 
jer je bila, i ljepša i rumenija od drugih, a i 
oblija u prsima. 

A to se Visku svidjelo. Kada je prvi put 
ušla u dvorište Bodlinovih, bilo je već pod 
večer,, vrijeme dosta toplo, i Viško se. baš U 
prao nasred dvorišta, golih prsiju i ruku 
Ugledavši ga, oba je vrisnula i pobjegla u ku 
hinju. Ali kad se je vratila i on je već umiven i 
odjevan stajao na dvorištu, opazi da jc ru¬ 
mena kao večer, što je baš zapadala, i da ga 


gleda nekim čudnim i plahim zanimanjem 
Njemu se to učini neobičnim, i nasmija se. 

Sutradan je susrete opet, i opazi da se i 
ona njemu nasmiješila. To mu bijaše milo. I 
drugi su znali da se smiju njegovim vragoli¬ 
jama, ali njezin smijeh,.— to je bilo nešto 
drugo. Prolazeći na večer -mimo palaca, po¬ 
gađao je, kao nehotice uz, prozor kuhinje, i b i 
mu žao što je nije vidio. Kad se je vratio, po¬ 
gledao je ponovno.. 

Jednoga dana, došavši na objed nešto ra¬ 
nije, i ne našavši nikoga u kuhinji, zaputi se u 
vrt, da s e izvali na travu. Ali došavši do vra 
tiju, zastane. Iz vrta su se čuli glasovi. Od¬ 
mah prepozna, uz glas materin i glas Katin, 
i kako se lecnuo niti ne prekorači praga, vec 
naglo zaustavi dah. Razgovarale su o njemu 
Kate j e nekako plaho i okolišajući pitala, zašto 
i Viško ne dolazi k gospodarevima/a stara 
joj se tužila i korila ga. 

— Bože moj, prekine je na to Kate, ko bi 
pomislil? A reklo bi se da je najbolji... Onako 
..jak, zdrav, lip ...! 

Visku je to bilo dosta. Poslije toliko vre¬ 
mena bio je to prvi put da čuje barem i riječ 
dobra o sebi, bar e m plahi jedan tračak simpa¬ 
tije i obrane, i sav uzdrhta od zadovoljstva 

Te noći mu je bilo jasno da je zaljubljen 
Priznao je to sebi sa zadovoljstvom, ali i sa 

strahom. Poslije prvog oduševljenja i prvih 
slatkih misli, želja za ljubljenom djevojkom 
donije mu sama upit: ,,A sada?“ — Ali na taj 
upit ne bijaše lako odgovoriti. Njemu je i pri¬ 
je dolazilo često da pita sebe: „Ma je li ovaj 
moj život b aš štogod valja? 41 Ali prije nego bi 
niti promislio da odgovori, nešto bi iz njega 
zapitalo: ,,A da ga prominiš, ča ti to valja?“ 
— I eto, zato je on ostao uvijek isti: Nije imao. 
zašto da se mijenja; nije imao za koga. .. 

,,A sada...?!“ E, sada je to već drugo. 
Onoga drugoga upita više nema, i Viško 
može mirne duše da odgovori sebi: „Ne, ne 
valja ti to; tako se ne može dalje.“ „Ka¬ 
mo dalje?“ — Pa k njoj, dobiti je, oženiti je, 
biti sretan — Jer Viško nije mogao da misli 
o ljubavi drukčije neero tako. Njemu ie do¬ 
duše tek prošla osmanaesta, ali jak je kao da 
mu je dvadeset i peta, pa i drugi se žene 
ml'adi... 

Viško je sa zadovoljstvom prešao u mi¬ 
sli sve šta je do tada mogao da opazi kođ 
nje, i sve mu je kazivalo jedno: da ga ona 
h oče. To mu je godilo do opojnosti, ali uvi¬ 
đao je s pravom, da to još nije dosta. Tre b a 
je i zaslužiti, treba joj pokazati, da se je njoj 
doista pravo činilo, da on nije samo zdrav 
jak i lip, nego i dobar; da oni svi imaju kri¬ 


vo, i da će on biti valjan muž, bolji od svih 
ostalih. Samo, kako? Kojim putem? Neće li 
taj put morati da vodi baš preko njegova 
ponosa i srca, i neće li, prelazeći ga, morati 
da gazi po obojem? Njegov odnošaj prema 
obitelji doduše nije prav, ali može li on da 
ga promijeni? I zar je on tome kriv?! 

Što je dulje razmišljao, sve teže mu je 
bilo naći odgovor, i napokon pomisli: ,,A i 
zašto sve to?“ Ne može li on sve to lijepo 
Kati razjasniti, i neće li ona, ako ga ljubi, ra¬ 
zumjeti sve, i dati mu pravo? A međutim, 
on će joj i obećati i nastojati da ne dolazi 
do jnovih sukoba. Po gradu se također neće 
više skitati, a raditi će što marljivije, i na 
domaćem, i na tuđem. I sve će ići dobro, 
sve. Pomisli, kako bi bilo lijepo, da može i 
u dvorište k njoj, i u konobu; mogao bi po 
cijeli dan da je vidi, ali zaludu. To nije mo¬ 
guće. 

Pazmišljavao je gotovo cijelu noć, i konač¬ 
no usnuo, potpuno zadovoljan svojim misli¬ 
ma. Pred zoru je sanjao da je negdje u vrtu 
sam sa Katom, i da se ona sve više rumeni 
i obara oči. A on joj samo mekano gladi 
obraze, i žedjno gledh kako joj se pod bluzom 
njišu dvije jake sise, kao zrele grane na pre- 
rodnoj šljivi... 

IX. 

Kao što je nekada brzo i naglo nabujala 
u Visku mržnja, isto je tako sada naglo ovla¬ 
dala njime ljubav. Za par sedmica on je već 
bio pijan od nje, i bez okolišanja priznavao je 
sebi da dalje bez Kate (ne može. 

Trebalo je još samo da to i njoj kaže. Ali 
za čudo, — on koji je za sve drugo imao 
snage i smjelosti, kao malo tko u mjestu, za 
to kratko i nježno očitovanje, nije imao ni 
mrve. Sam pogled na Katu oduzeo bi mu 
riječ, i mjesto da govori, on bi joj samo 
buljio u obraze, u ruke, u prsa... I onda bi 
u noći po cijele sate mislio i prevrtao se 
s boka na bok, a u jutro se dizao s bolju gla¬ 
ve i sa kolobarima ispod očiju. 

Najednom poče da je vidjeva rijeđe. Po¬ 
misli najprije, da mu se to samo čini, od želje 
da je uvijek vidi, ali brzo se uvjeri, da se (iie 
vara, i stade da se radi toga muči. Po čitave 
večeri sproveo bi, vrzajući se oko palaca, 1 
gledajući u kuhinjske prozore. U početku se 
skriv'ao,'da ga ne opaze, ali uvidjevši, da i 
onako cijelo susjedstvo zna za njegovu taj¬ 
nu, bilo mu je svejedno. Tražio je da joj bar 
Sjenu vidi na staklu prozora, i kad bi mu to 
uspjelo, bio je sretan.: Ali za malo je i sjene 
nestalo. Ostao bi dolje do ponoći i buljio u 
ništa, kao da je u zemlju propala. 

. Jedne se večeri svijeća u kuhinji već 
•davno bila ugasila i cijeli je palac već spa r 
vao. Viško je još uvijek stajao (na uglu su¬ 
protne kuće, i skupljenih ramena, gledao na 
crnu prazninu prozora. Gdje je? Zašto je 
nema više? Pri svakom tom upitu osjećao je 
takovu bol u srcu, da je sve glavom, tresao, 
kao da silom hoće da otjera misao što, mu se 
ucijepila. Ali zaludu. Sumnja je bila tu, i tre¬ 
balo je misliti. Stao je redom da pretresa 
sve, cd prvog pa do posljednjeg susretaja 
svaki mig njenog i, svoga ponašanja, ali ni 
traga kakovom uzroku nije mogao da nađe. 
Govorili su doduše o posve običnim stvari¬ 
ma ali ipak bilo joj je drago i nije bježala. 
Posljednji put joj je dao i ruku, pa je 
posve jasno osjetio, kako je zadrhtala u nje¬ 
govoj. Bilo je dakle očito da ga ljubi, ali 
ipak, — nema j e, A to je mnogo. Možda 
je to i slučajno, ali neugodno je. Već neko¬ 
liko dana je nema, a to je tim čudnije, što 
prije nije bilo večeri da ne bi bar za čas sko- 
knula k njima. A i u palaču, ne može tako 
rekući ni da se makne, a da. se s.a ,,Vrbe“ ili 
iz Viškove kuće inebi vidjelo. Mogao je do¬ 
duše, da pita koga od svojih šta je to s njo¬ 
me, ali to mu je bilo neugodno. Možda je i 
suvišno, mišljaše, možda je sve to samo slu¬ 
čaj ili je malo bolesna, „Samo malo“, dođa- 

vaše sa strahom, jer i ako mu je misao na 
njenu bolest bila nepodnošljiva, opet je u 
tom času rade pomišljao, da je i bolesna, 
nego da je, sačuvaj Bože, što drugo . .. 

Sutradan je bio sav blijed od nespavanja, 
i nije pošao na rad. Nemiran, lutao je cijeli 
dan oko kuće, išao sad u vrt sad u dvorište, 
izlazio na Vrbu, ili pošao do u grad, ali se 
brzo opet vraćao. Tako je proveo dva tri 
dana. Konačno jedne noći nije uopće ni do¬ 
lazio kući. Sutradan rano nađoše ga braća i 
otac sa ,,zavojkama“ na nogama, sa vreći- 
ćom i motikom u ruci, kako sjedi na stogu 
pruća u dvorištu, i čeka ih. Pogledaše se u 
čudu. A on skoči naglo s pruća i muklo im 
nazva „Dobro jutro!“ Bio je blijed kao krpa. 
Zatim, kao da želi da im otjera začuđen je, 
nadoda još tužnije, kao da riječi čupa iz srca. 

— A danas ćemo na gospodarevom, a? 

I prvi se uputi iz dvorišta u rano ljetno 
jutro. 

X. 

Tri je puna dana radio Viško Sila skupa 
sa ocem i braćom, na najboljem gospodare¬ 
vom vinogradu, ,,u Blata“, i premda je sva 
ta tri dana jedva i oka zatvorio noću, radio 
je kao malo kada. Vrijeme bijaše lijepo, sun¬ 
ce upeklo da je divota, a zemlja još samo 


poluvlažna, kopala se, da i ne može bolje.' 
Posao je išao kao od šale. 

Na polju i u kući, u Bodlinovih i u Lika- 
rovili, sve je bilo u čudu. Nitko nije mogao 
da dokuči kako je do toga došlo. Svi su oni 
već davno znali, da je Viško zaljubljen, ali 
to im je činilo stvar još nerazumljivijom. Po¬ 
gotovo kada su znali, kako je gospodar Kati 
zaprijetio, ako se bude sastajala s njime, i 
kako je ona sama, doznavši kakav je, počela 
da ga se kloni. 

Braća su kopala marljivo kao uvijek, ali 
kopajući, svaki čas gledahu na njega i nami¬ 
givala jedan drugome. A on je kopao baš u 
sredini reda, i bio je uvijek pred njima, jači 
i viši od svih, i udarao da je sve zemlja ste¬ 
njala pod njegovom motikom. Šutio je cijeli 
dan i odmarao se samo dok bi založio; u ju¬ 
tro ili |na podne. Raskoračenih, uprtih nogu, 
zasut crljenicom do koljena, činio se kao da 
je srastao sa zemljom, kao hrast, kome silan 
vjetar prigiba grane do zemlje. Široka, ru¬ 
tava prsa, tamna kao zemlja i mokra od 
znoja, zasjala bi svaki čas na suncu, a kosti 
na njima i na rukama igrale su, i svijale se 
od snage. 

Braća su nastojala, da mu vide oči, ali 
one su ljubomorno skrivale svoj pogled u 
zemliu. Ne videći nikoga, ne slušajući ništa 

čio li udaraca motike i vlastitog disanja, Viš¬ 
ko je umišljao, da i nema nikoga oko njega, 
i da može nesmetano da se poda svojim mi¬ 
slima. A to »mu je i trebalo. I ako je cijeli 
dan mučao kao grob, nikada nije njegova 
duša bila punija i burnija, nego ta tri dana. 
Nikada nije njegova volja iskušala žešće bor¬ 
be, |nego li onoga časa, kada je, nespavajući 
cijele noći, i popuštajući svojoj ljubavi, od- 
lučio da se prigne i da pođe na taj rad. Osje¬ 
ćao je, da je to poniženje, da to znači plju¬ 
nuti sebi u obraz, ali osjećao je i to, da druk¬ 
čije ne može. Bez Kate mu nema života, a 
znao je, da je to jedini način da joj se pri¬ 
bliži. . 

Kada je prvo jutro zadro motikom u tu 
tuđu prokletu zemlju, bilo mu je kao da mu 
oštrac motike zadire u živo meso, i jedva je 
našao snage da nastavi. Ali onda je pomislio- 
na nju : Ah, samo da je vidi, da joj dođe 
blizu, da joj reče, — a onda će sve proći i 
sve će se popraviti. 

Navršavao se međutim i treći dan, a od 
nje ni traga. Bilo mu je teško, ali ustr- 
pio se, i radio dalje. U polju ne može da je 
vidi, a u večer kada dođe kući, ona je za 
poslom. Pa napokon svejedno, tješio se, ve¬ 
čeras će je ipak vidjeti. Misao na to sve mu 
je drugo zasladjivala i činila mu se više no 


sigurnom. Prve dvije večeri bojao se još t 
gospodara i sebe. Htio je da privikne prije 
na zemlju, da može da se približi i kući. A 
međutim gospodar će doznati za stvar i ne 
će mu smetati. Sklo)nuti će ga na to Osib, a 
popustiti će napokon i on, jer zna dobro što 
vrijede njegove ruke i da nije dobro odbi¬ 
jati ih. 

Zato je sve većom nasladom radio, sve 
upornije i sve jače, te večeri. Sunce je već 
pomalo zapadalo, i druga braća su još samo 
otegnuto zamahivala, dok je on udarao i 
mahao kao da je tek počeo. I bilo je tako 
čudno vidjeti njegovu visoku snažnu pojavu 
nasred polja, i dugu sjenu što ju je bacalo 
zalazeće sunce, i koja je svojim zamasima 
zahvaćala pola ogromna vinograda. 

XI. 

Te večeri iza osam sati sišla je Kate, kao 
obično u konobu, da joj Osib natoči vina. 
Dvorište je bilo puno mjesečine. Vraćajući 
se iz konobe, usprenu. 

U sjeni ispod sulara, nešto se naglo 
maknu, i pred njom se, kao po čudu, stvori 
— Viško Sila. 

Ugledavši ga, Kate prigušeno ciknu i 
htjede da pobjegne, ali Viško je već držaše 
za ruku. Čvrsto je potegnu k sebj. 


Ona htj,ede viknuti, ali spopade, je stid i 
jedva izlajnu: „Pusti me!“ — Ali on je ne 
puštaše. Zapijehano i sipljivo stade joj šap- 
tati na uho: „Kate, — dušo — Kate —- ne boj 
se, ja te ljubim, Kate!“ 

Kati se upališe obrazi od njegova daha, i 
sve više je drhtala. Osjeti na lijevom obrazu 
dodir usana, a na prsima ruku, i ne znajući 
više ni sama, da li od straha ili od čega, vri- 
snu tako, da je cijelo dvorište odjeknulo. 
S tim vriskom ču se i prasak stakla, i boca u 
stotinu komada razleti se po pločniku. 

U tren oka nađe se u dvorištu gospodar. 
Poleti sav bijesan na Katu, ali o svjetlu mje¬ 
sečine ugleda najednom Viska Silu. Stade, 
osupnut. Pogledaše se bijesno, i gospodar 
zareža prvi: 

Ca ćeš ti, tovare, ovdi, a?! 

— Katu. 

? Katu?! — Šjor Bepo uskipi još jače i 
škripnu zubima. 

— Dat ću ti ja Katu, tovare. Odmah da 
si je pustil! 

Viško je stisnu jače. 

-— Jes‘ je pustil?! 

— Ne. 

— Jes‘ ie pustil?! 

-Ne! ■ 

— Ne —?! ■ 


Gospodar dignu bič i zamahnu. Viško 
ispusti Katu i poleti na njega. Jednom rukom 
pograbi mu bič, drugu mu naperi u lice, i 
mahnu. Ali — zaludu ... 

Za sobom osjeti i opet jedno teško i grče¬ 
vito tijelo, i dvije žilave i koštunjave ruke 
koje ga sapinjahu kao kliješta . . . 

‘ Ah, riknu bolno i divlje kao zvijere, 
i bez ijednog trzaja ispusti bič iz ruke. 

Znao je tko je za njime, i da ne počini 
štogod grozno, poleti iz dvorišta u noć . . . 

XII. 

Te noći se na najboljem vinogradu Lika- 
rovih, ,,u Blatu“ dogodila grdna šteta. Pola 
lozja našlo se što polomljeno, što izguljeno, 
a stogovi ,,takalja“ što su ležali na „starini*', 
gorjeli su još cijeli nastajni dan. Uzrujanost 
i bijes bili su u Likarovih i Bođlinovih ne¬ 
izrecivi, i cijelo mjesto govorilo je o do¬ 
gađaju. 

Viško Sila te noći nije dolazio kući. Ni 
drugi ni treći dan nije ga bilo, a težaci su 
pripovijedali, da su ga vidjeli u „Dubokoj", 
pod maslinom, kako spava. Četvrti dan je 
došao. Pošao je ravno, u kuhinju i zatražio 
jesti. ’ ■ 

Mati, koja se našla sama, ne odgovori mu 
ništa i iziđe. Neko je vrijeme ostao sam, dok 
se sa dvorišta ne začuše koraci, i na vratima 
se pojavi — Osib. 

Bio je blijed, i brada mu se tresla. Zau¬ 
stavi se čas, i omjeri ga pogledom, u kome 
je bilo više stida i boli, nego li srdžbe. 

— Došal si, provali iz njega naglo kao 

iz kotla. 

— Jesam, odgovori Viško prkosno i po¬ 
gleda ga u oči. 

— Da te zatvore? 

— Neka zatvore! 

I opet nastade muk, ili bolje, jedno pod¬ 
muklo mumljanje. 

— U Ištriju ćeš, nesrićo! 

— Neka, odgovori Viško i slegnu rame¬ 
nima. 

Osibu je ta gruba drzovita ravnodušnost 
natjerala još jači bijes na usta. 

— Neka, govoriš, nesrićo?! Tebi se ne 
haje, jerbo si proklet, jerbo si rugo, ali haje 
se meni! Bodlina, — sin Osiba Bodline, pa u 
Ištriju! Volil bi da me Bog odmah digne, nego 
da to vidim. 

— A vi me pustite, prekinu ga naglo Vi¬ 
ško, i udari nogom u pod. 

Njemu je ta kiša riječi bila već nesnosna, 
i želio je da čuje šta je. 


Ali Osib se nije osvrtao na to. Bujica pri¬ 
jekora, kletava, a i suza, navirala mu je na 
usta i oči, tako, da nije ni mogao ni htio da 
je suzdrži prije nego se iskali i ne reče vec 
jednom sve, šta je kroz tolike godine krio i 
susprezao, pred tim odmetnim sinom, kri¬ 
žem svoga života i svoje starosti. Vlažnih 
očiju i drhćućih usana, on je govorio i loma- 
tao rukama po zraku sve dok mu pjena nije 
počela da kapa s ustiju, i dah ga izdao tako. 
da je morao da sjedne. A tada je nastao muk. 
prekidan samo od njegova teškog disanja i 
plamsanja vatre na ognjištu. 

Viško je stajao još uvijek, rukama u dže¬ 
pu, i na sve očevo govorenje nije odvratio 
ni riječi. Ali taj muk, napet i ispunjen strašću, 
bio je nesnosniji od svaki riječi. Zato se trgnu 
i pođe prama vratima. 

— Čuješ, zaustavi ga Osib, uzdahnuvši. 

Viško se okrenu. 

— Ča je? 

“ Hod’ ća... di hoćeš, di te volja, ča moreš 
dalje, samo hod’!... U Ameriku, na kraj 
svita, ako te volja ... Ja ne mogu već, sra¬ 
mota je da greš u Ištriju, — sramota za me, 
za stan, za braću - — 

Zaustavi se čas da prikupi daha, a onda 
nastavi. 



— Ja sam govoril s gospodarom, Htili su 
te tužit, zatvoriti te, i imali bi pravo.. Ali ja 
sam ih molil. Tri dneva ,sam ih molil, da me 
ne ubiju, da imaj,u smilovanja sa minom, s 
materom ti, s braćom. I uslišali su me, Bog 
im naplatili — Samo da greš, da ideš di te 
volja, samo odmah; ako ne, da će te tužit 

UmuknU i nasloni se 11a stolicu. A Viško 
je međutim jednim samim pogledom razmo¬ 
trio sve oko sebe i prošlost i sadašnjost 1 
budućnost. I odmah mu bi jasno sve; morao 
je dapače i sam da na to dođe. 

Za koga da još tu ostane? Oteli su mu 
Katu otuđili Anicu, ubili sve, i šta da još tu 
radi? Imao bi još da se osveti, da — ali kako? 
Ne pristane li, isti će ga čas zatvoriti, i mje¬ 
sto da se osveti on, ..osvetit će se oni na 
njemu. To je doduše glupo i nepravedno, ali 
tako je. A onda, život je dug, i tko zna, šta 
može još u svijetu da ga čeka? ,,T,ko zna“, 
ponovi opet u sebi, i oči mu sinu od potajne 
krvave nade ... 

— Dakle, prekinu ga Osib u razmišljanju, 
— Ča misliš? 

Viško ga pogleda, stupi korak bliže, i od¬ 
govori mirno, ali odlučno.. 

— Hoću. 

Osib htjede nešto da kaže, ali Viško ga 
odmah prekinu. 


— Ma ću se i vratiti jednom, ja se na¬ 
dam. 

I ne dočekavši odgovora, iziđe iz kuhinje, 
i pode daleko u polje. 

XIII. 

Od tada je prošlo dosta godina. Viško je 
otputovao odmah par dana poslije gornjeg 
razgovora i to krišom, jer je već spadao pod 
vojne godine. Ali ipak, koji sat prije nego 
što je parobrod imao da krene, na najveće 
začudenje sviju, obišao je redom, i Šjoru Anu 
i gospodara i gospodarcu, i pozdravljajući ih 
mrko ali mirno, svima rekao: 

— S Bogom, i —do viđenja ....! 

Zatim se oprostio od braće i sestara, 
od oca i od matere, i svima rekao istim čud¬ 
nim glasom one iste riječi. Samo je malu 
Anicu nježno izljubio i turnuo joj nekoliko 
komadića slatkiša u ruke. 

I više nitko nije čuo nikada za njega. Niti 
jednog slova da je kada pisao, ili po kome 
poručio; kao da je u zemlju propao. Osib je 
pitao mješćane koji su se vraćali iz Amerike, 
ali nijedan mu nije znao ništa sigurno da 
Ićažie. Samo po koji nesigurni glas, preko 
treće ili četvrte ruke, i to čudan. Tako se 
jednom bilo pročulo i da je umro, ali nitko 

nije u to vjerovao. Drugi su govorili _ da je 
išao u ,,pul'icijote“ i, kako je jak, da je po¬ 
stao ,,kapo“. Treći su pak mislili: „Biće da je 
obogatil, pak je zaboravil, i familiju i misto. 

Osib je u početku vjerovao u sve, a on¬ 
da naposljetku nije više vjerovao ni u šta. 
,,Ko zna, di ga je srića odnila. .mislio 
je u sebi, i katkada, uz komin, poveo riječ o 
tome sa ženom i sa djecom. Nerado su govo¬ 
rili o njemu, osobito braća ne, ali eto — dođe 
gdjekada pa ih zaokupi, i ne možeš a da ne 
izmijeniš riječ. Svi bi se tada sjetili njegovog 
mrkog lica i onog čudnog pozdrava pri od¬ 
lasku. I mati bi uzdahnula. A Osib i sinovi mu 
osjećali bi u duši čudnu neku bojazan i ne¬ 
mir pred budućnošću. Stari bi se tada pre¬ 
križio i, uzdahnuvši rekao: „Oslobodi, Bo- 
že!“ 

A Sjor Bepo Likarovih, kad bi se sjetio 
Viska i njegova odlaska, pucnuo bi samo ne¬ 
voljko i rastreseno svojim upletenim bičem 
po zraku, i poveo razgovor o drugome. 

Maribor, decembra 1914. 

■ I. 

Gledajući je s Kuka, Paklena sliči čeljusti 
kakove orijaške ribe. Gornji rt, onaj^ što je 
zatvara s istoka, pokriva donjeg baš tako, 
kao što gornji kljun pokriva donjeg u ptice 
grabilice. To čini, da gledana s nižega i ne 
izgleda da ima izlaza, pa vise sliči jezeru, ili 
velikoj lokvi, nego li morskoj uvali. Preko 
rtova ne vidi se više ništa do surog kamenja 
„Gomilica" na susjednom otoku, a preko 
strana još i manje. Samo vrh Kuka sa okr- 
nutom, plosnatom glavicom reže nebo na 
zapadu. ' 

Neveseo je taj pogled. U uvali je sve je¬ 
dnolično, mrtvo i golo. Strane joj i nisu za- 
tpravo strane, kao kod drugih uvala, već 
ogromne, sive gromade kamenja, koje kao da 
vise nad morem i tište ga. Kada je voda slu¬ 
čajno bistrija, pa se vidi u njoj odraz, onda 
se čini obratno, — da je kamenje izraslo iz 
dubina, a vode da su dvostruko duboke. . . 

73, 


Pod stijenama nema obale. Osim na par 
mjesta, nema gdje čovjek ni da stane nogom. 
Stijene su pri moru tamne. Malo više opa¬ 
ža se i po koja zelena pjega, gdjegdje žuć¬ 
kasta u obliku oka, a gdjegdje i nešto crveno, 
.kao mrlja od zgrušane krvi. To sve na dru¬ 
gom mjestu, možda i ne bi djelovalo tako 
ružno, ali u Pakleni vidiš odmah najgore. 
Tako n. pr. lišaji, što su izrasli po stijenama, 
sjećaju odmah lišaja što ih škrofulozni imaju 
po nogama, pa se grusti i da ih pogledaš. 

Pri vrhu taj dojam nešto se mijenja. Boja 
kamenja i 'tamo je siva, ali svjetlija i suhlja, 
i ne lašti se više tako odvratno kao pri dnu. 
Na mjestima prelazi ta sivost u pruge sre¬ 
brne ili bijele boje i pokazuje po koju mrvu 
zelenila ... Tamo je kamenje raspuklije; ima 
malih škripova, rupa, prereza, žila i zubova. 
Zadnji su orisi dapače već tako svijetli, da se 
o vedro, plavo nebo, pričinjaju kao osvjet- 
Ijeni rubovi oblaka. 

U škripovima, gdje se nakupilo rukovet 
zemlje, porasao je po koji bus mahovine i 
osušio se u ,,gosčicu“. Iz rupa vire kržljavi 
grmovi smriča, dva tri samonikla k a- 
p a r a i nekoliko divljih smokava, koje sa 
svojim razrogačenim granama strše nad po¬ 
norom kao rogovi... 'Po koji list kozje 

brade kazuje samo, da se pod njime guje 

legu. . . , 

U docu, što se uvalio u dnu, vidi se ipaK 

nešto više zelenila. Dolac se raširio baš tu 
gdje se spustio do mora, i strane mu se su- 
žuju opet kao na rtovima, baš kao otvor, 
grkljana u kita. To'i čini, da ga se jedva vidi 
sa strana i povećava još više neugodni do¬ 
jam da si u jami. . .. 

Zelenilo, što se tu vidi nešto je bujnije, 
nego po stranama, ali ni iz daleka tako bujno, 
kao u drugim docima. Nije da mu fali zemlje, 
ali — zanemareno je. Po gomilama i terasama 
što se još vide, opaža se, da je nekad bio i 
marljivo obrađen; pa i lozje još uvijek viri 
na mjestima iz zemlje. Nije da je ,,potučeno , 
da se ostavi starina, već upravo zapu¬ 
šteno. 

Voda u Pakleni i ne čini se -da je morska 
voda. Ništa se na njoj ne miče. Katkada 
samo, ako dugo gledaš u istu tačku, čini ti se, 
da je tu nešto utonulo i da se jedan red sitnih 
Vv>k>'barića raširio naokolo. Valjda to koji 
kukac dirne površinu, a možda i nije ništa. . . 
Ako baciš kamen s visine, pljusne teško kao 
da olovo lijevaš u ulje i kolobari se tad za- 
njišu po cijeloj uvali. .. 

Kad vani puše, u Pakleni je tišina. Jugo- 
. vitla ne može ni da poviri u nju, jer joj je 

okrenuta leđima. Sa zapada i istoka brane je 
stijene, a od bure je zaklanja istočni rt. Bura 
mu udara upravo u lice, šiba ga i lomi se o nj 
bijesno, ali uzaludno. 

Ona ipak unese najviše života u Paklenu. 
Zanjiše bar lišće kozje brade i granje smriča 
i smokava. Rijetko kada dopre do površine, 
a i tada je samo lagano poskorupi i namreš- 
ka. 

Oluja je tu samo u visinama, na stijenama 
i rtovima. U nizinu silazi samo kiša i po koji 
kovrtljaj vihora. Kiša bičuje površinu oštro, 
ali jedva da je uzbiba, a svrdao vihora pro¬ 
gutaju škripovi. Katkada samo, ako je za¬ 
padnjak odviše jak i naginje sjeveru, čuje se 
na zapadnoj strani, u dubinama, neko muklo 
i otegnuto mrmorenje, J čini se da voda pod 
površinom vri i glogoće ... To mora da je 
irt šupalj i da dolazi odozdo. 

II. 

Takva je Paklena sada. 

Ili zapravo, voda i stijenje u njoj mora ,da 
su takovi od uvijek, ali ta zapuštenost ja¬ 
mačno nije odavna: To se vidi po ostacima 
vinograda i po drugim znakovima. 

Tako se na primjer niz dolac spušta 
udobni put, koji i ako nije cesta, nije ni gori 





od drugih puteva u okolini. Dolje, gdje se taj 
put dotiče mora i gdje je dolac pružio nešto 
uskog žala, nalaze se i ruševine dvaju potle- 
ušica. Pred njima je i (nabačeni gat u moru, 
o čiji stup visi još komad užeta, bogzna ko¬ 
jega broda. 

Ta zapuštenost malo je i zagonetna: 
Uvala je doduše mrtva, ali ribari, kojima 
uvale najviše služe, sigurno nisu tako osjet¬ 
ljivi. Inače je veoma prikladna. Za nevreme¬ 
na ne bi se uzduž cijele obale našlo sigur¬ 
nije zaklonište, a po kućama se vidi, da je 
nekoć to i bila. 

Paklopa je nekad bila isto takva uvala 
kao i svaka druga, i bolja dapače. Sveg onog 
zla, što se sad u njoj vidi, prije nije bilo i se¬ 
ljaci su 'išli u nju, kao što sada idu u druge, 
da se spreme na ribanje ili preplove na su-- 
sjedni otok. Ona je i Dračevici i Lokvama 
bila najbliža, pa su je zato i jedni i drugi uži¬ 
vali zajednički, u miru i slozi. Tako je bilo 
hrrije. A zlo, što se onda uvuklo ,došlo je 
Ovako: 

Put što vodi niz dolac, ne svršava, kako 
še na prvi posrled čini, odmah na žalu, već 
se produžuje na desno i uspinje se. Tako to 
ide sve uz stijenu za jedno pedesetak metara 
i najednom svršava kamenom izbočinom, 
poput dok sata. Tu je stijena posve ravna i 

strši okomito nad morem na velikoj visini. 
Budući da se baš na tom mjestu donji sloj 
kamenja jače izbočio, a gornji se više ulupio, 
napravio je tako pećinu od tri do četiri metra 
široku, kojoj je otvorena strana ograđena zi¬ 
dom. 

Tko je sagradio taj zid i kada, ne da se 
reći. Jedni pričaju, da je tu u davna vremena 
neki svetac činio pokoru, a drugi, da su se 
tu skrivali hajduci i plijenili ribare. Da¬ 
nas svakako ne stanuju više tu ni sveci, ni 
'hajduci, već — Sotona. 

Sotona, — to je čovjek. Tko mu je prvi 
dao to ime, ne zna se, ali danas ga nitko više 
ne zove drukčije. Pa i on sam sebe naziva 
tako, vele seljani. A ima i zašto. 

Prije svega Sotona je višćun. A višćun je 
isto što i muška vještica; i još gore. Vještica 
ima koliko ti bijes hoće, a višćuna malo. Ali 
-ono što ih ima, to je pravi otrov pakleni. 
Višćun ne samo da leti za oluje na metli, već 
on i doziva oluju; vabi je svojim čarima i 
jupravlja njome, kako hoće. Ako on samo 
želi, da grom udari u staju, prije ili poslije 
nema joj spasa. Cim on uzme na zub ovaj ili 
onaj 1 vinograd, tomu krupa ne će ostaviti ni 
lišća na prutu. Takav je višćun. 

Osim toga Sotona, 'kao višćun, ima i ,,zlo 
oko“. Koza, koju on, kako treba omjeri, ne 


živi dugo, ili ako i živi, ne daje mlijeka. A 
ako pak i živi i daje mlijeka, ljudi ne će da 
ga piju, jer kažu: ne valja. Mazga koju on 
ureče, posklizne ti se na svakom koraku, ili 
ude u nju takav bijes, da uvijek nekamo za¬ 
luta ... Je li samo i sjena njegova pala na di¬ 
jete, zaludu ti je da ga paziš; ono vene po¬ 
lako, dok i ne uvene ... A djevojka, koju 
on ureče, ne nalazi više sreće. 

Duša Sotone prodana je već davno nje¬ 
govom imenjaku vragu; to znaju svi u se¬ 
lima. Prije svega, ne. daje ni vrag vlast da 
možeš biti ,,višćun“ samo onako — za ništa. 
A vidi mu se to i iz ponašanja. Sotona ne 
ide nikad u crkvu i nitko ga nikad nije vidio 
da se krsti, pa ni onda, kada mimo raskršća 
prođe. 

Mjesto da moli, on kune. Ali ništa to da 
kune; i drugi su griješnici i opsuju katkad, ali 
on kune i huli uvijek, gore od najbezbožnijeg 
,,lutora“. Da se čovjeku i omakne koja, kada 
je teško, kad mlađi ne će da slušaju, ili mreža 
ine će iz mora, Bog zna čovječje srce i opro¬ 
stiti će mu ... Ali da čovjek psuje, samo 
onako, od mile volje, kad sunce šija, kad ne 
ima ni glada ni zime, kad je sve zadovoljno 
i mirno, to može samo onaj, koji je već da¬ 
vno s Bogom sve prekinuo. 

'Pa i kakve su njegove kletve, Bog da 
prosti! Svaki d.an izvuče po koju novu i uvi¬ 
jek je gora od pređašnjih. Psuje sve što ima 
sveta na nebu i na zemlji. Ako mu zapri¬ 
jetiš paklom, on psuje i pakao; ako mu za¬ 
prijetiš zakonom, on psuje i zakon. Nad so¬ 
bom ne poznaje nikoga. I one, koji mu čine 
dobra — ako ih ima mrzi, kao i one, koji 
mu žele zla. A zla mu Želi sve. Sve što je 
božjega u oba sela, sve što je svojim kle¬ 
tvama i urocima unesrećio j ucvilio, sve ga 
se boji i mrzi ga. — A da ideš brojiti, ne bi 
u oba sela našao ma i jedne kuće, koja ne bi 
imala zašto da se potuži na njega. 

111 . 

Dosta je vidjeti samo, kad prolazi selima, 

(kakovu bojazan posije. Sve kao da opusti 
pred njime^ 

Ako žene sjede pred kućom i češljaju se, 
ostave sve i bježe da se sakriju; inače im za 
kratko vrijeme ne bi ostala ni dlaka na glavi. 

Djeci je dosta da se spomene i samo ime So¬ 
tone, da se rasplaču. Vrata se pred njime 
zatvaraju i prozori zastiru, jer njegov po¬ 
gled ima i kroz staklo svoju prokletu moć. 

Pa niti kokoš ne će preko puta, kad on pro¬ 
lazi, jer i životinja njusi zlo. 

Sva je sreća, da su ti njegovi posjeti ri¬ 
jetki i mogu da se bilježe kao nevrijeme, kao 
bure i oluje. Pa i dolaze tako nekako; uvijek 
pred kakovu nesreću, ili neposredno iza nje. 

A moglo bi da se bude i bez njih da i 
u najboljoj pšenici ne ima kukolja, i u naj- 
bogobojaznijem selu bezbožnik i pokvarenih 
ljudi, koji mjesto da odbace zlo, još ga i po¬ 
dupiru. 

Onome u Lokvama nije se čuditi. Ame- 
r i k a n a c je, vratio se pun novaca, pa i ako 
s popom igra karte, nikada se ne ispovijeda. 
Sotonu tapka po ramenu i smije se kao lud 
kada kune. Dade mu i kruha. 

Onaj u Dračevici je postolar. Zanat je 
izučio u gradu, pa se tamo i pokvario. Mršav 
je i crn, Bože prosti, kao da je i on dušu 
vragu zapisao. U crkvu ne ide nikada, po¬ 
pove ne može ni na oči i govori javno,, da je 
Sotona osim njega ,,jedini prosvijetljeni 
čovjek u selu“, jer da ne vjeruje u „popovske 
laži“ kao ni on. Premda je puka sirotinja 
lađe i on Sotoni makar gutljaj rakije. 

Sela su sto puta opominjala i jednoga i 
drugoga, da to ne čine. Predočivalo im se 
lijepo, da radi njih trpi cijelo selo; da Bog 
ne da, da se podupire njegov neprijatelj; bez 
njih da ne bi Sotona možda nikad ni zavirio 
u sela; da ni postolaru ono dvoje malih ne bi 

bilo umrlo; no sve zaludu. Postolar mjesto 
da posluša, još je više hulio Boga. 

U lice im je govorio, da Sotona ima 
pravo da ih mrzi i kad bi zbilja bilo „njiho¬ 
vog Boga“, da bi taj već davno morao radi 
njega ,,s nekim“ teško da obračuna. On da 
zna dobro tko je Sotona i kako je došao na 
svijet; i sigurno je, da mu otac nisu ni Anti¬ 
krist ni Belzebub. Oni da se ne bave time da 
uhađaju za tuđim ženama, već „netko drugi“r 
tko je crniji i od Antikrista i od Belzebuba. 
A oni su, veli, bili prvi koji su počeli da ga 
preziru, i nazvali ga kopilanom; oni su mu i 
mater u grob spravili; — pa šta se sad tužer 

„Što ste sijali, to i žanjete, svršavao bi, 
udarajući ljutito čekićem o potplate. Pošto 
ste sami napravili od njega s otonu, sad ga se 
bojite. Vidi! se, da vam savjest nije čista. Ni 
vama ni još kome .. 

Seljaci bi ioak Hll lako i postolaru i Ame¬ 
rikancu stali na rep, da su oni, koji su zato 
pozvani, bili uz njih i vršili svoju dužnost. 
Ali u tome su, nažalost, oba sela bila loše 
sreće. 

Lokve su još uvijek imale za župnika sta¬ 
roga Don Matu, koji je već od prve svoje 
mise zasjeo u selo. Računalo se,, da mu je 
<reć i devedeseta. I nije loš on. Stare je škole, 
i poštuje što je staro; a što je staro i dobro 


je. Sotone ne trpi kao ni drugi kršćani, i uči¬ 
niti će sve, da njegovu moć, milošću Božjom, 
umanji i uništi. I blagosloviti će zapis, i reći 
molitvu za urok, i poškropiti marvu kršte- 
nom vodom, i baciti tamjan na mreže, i 
uopšte sve štogod treba bogobojaznom krš¬ 
ćaninu, da se očuva od takva zla, kao što 
je Sotona. Ali dalje od toga — ništa. 

Seljaci i ribari zamoliše ga već nekoliko 
puta, da opomene i Amerikanca i postolara, 
ali zaludu. Mimo postolara ne će ni da pro¬ 
đe i ispričava se, da je postolar još gori od 
Sotone. 

Zamoliše ga onda, da se potuži vlastima 
ako treba; da Sotonu prokune i javno sa olta¬ 
ra. Ali on veli, da ne može. 

Naprotiv, kada se jednom nekoliko ribara 
dogovorilo, da Sotonu ubiju (to je bilo poslije 
jednog ,,mraka“, za kojega se nije u cijeloj 
okolici niti pola barila srdjela ulovilo) do¬ 
znao je nekako za stvar, dozvao ih preda 
se, i najstrožije im zaprijetio. Postolar je za 
to doznao i govorio smijući se: 

— Vidi se da ga boli duša ... 

Onaj u Dračevici je još gori. Mlad je, a 
vele seljaci, što su popovi mlađi, da bivaju 
gori. Sve se kvari pa i oni. Tako se on smije, 
kada mu žene dovode djecu, da na njih stavi 

ruke, zato što su prošla mimo Sotone, i veli 
da je Sotona samo bijednik, za kojega treba 
da se Bogu mole i da mu pomognu. To da 
čini on, a tako neka čine i onh 

I tako to ide u selima Dračevici i Lokva¬ 
ma, kad nema glave koja da ih svjetuje 1 vodi. 
Seljaci su učinili već sve šta se dalo proti zlu 
učiniti, ali uviđaju i sami, da je to malo. eno 
zapustili su i Paklenu; već ima godina, i go¬ 
dina, da krštena noga nije, osim u najvećoj 
nuždi, u nju stala, pa —? Zato se nisu bolesti 
nimalo umanjile, a na lozi se osim peronos¬ 
pore pojavila već i druga bolest, i tko zna sta 
još sve ne će doći, pođe li tako dalje... 

Postavili su i križ — visok za dva čovjeka 
— baš na onom mjestu, gdje put iz uvale si¬ 
ječe cestu, što spaja jedno selo s drugim, ali 
Sotona, kao da se ni njega ne boji. Ima ih cak 
koji su ga u noći za mjesečine v.djeli, kako 
sjedi pod njime i prijeti mu. Od tada, sačuvaj 
Bože, da bi tko poslije mrtvog zvona prošao 
cestom iz jednog sela u drugo. 

Priča se i to, da svake noći, iza jednog 
sata, Sotona obilazi sela i čara kuće. Je li ga 
tko kada i vidio u to doba, teško je kazati, 
ali sigurno je, da ni jedna noć ne prodje, a da 
koja žena ili dijete, kada se probude, ne čuju 
kako nešto struže o vrata, ili zaskripi pro¬ 
zor, ili je marva u pojati nemirna. 

Tada se sve tiho križa, ljubi škapulare i 
pokriva se jorganom preko glave ... 


Jedne je godine ipak, posve neobična po¬ 
java prodrmala vjerom seljana u strašnu 
moć Sotone. 

Jul je već skoro izmicao, a nevremenu ni 
traga. Ne samo to, nego baš kao što i treba, 
pala je prva dobra kiša koncem aprila, dru¬ 
ga polovicom juna, a onda oblaka ni blizu. 
Vremena se ustalila lijepa i vedra kao more 
na šljunkovu žalu, a bolesti na lozi jedva da i 
zamijetiš. 

Zemlja je dobila vlage baš koliko joj tre¬ 
ba, a sunce upeklo žestoko i čisto, i već u to 
doba mogli su da se opaze prvi tragovi rume¬ 
nila na zrnu. Sve se razvijalo, da ne može 
bolje, i kako već cijelo jedno pokoljenje ne 
pamti. 

Seljaci su gledali i mučali. Oni su narav- 
ski, bolje nego itko drugi opažali obilatost te 
godine, ali nisu to niti jedan drugome pri¬ 
znavali. Išli su u polje češće nego prošlih go¬ 
dina i rado bacali pogled na lozje, ali uvijek 
sa strahom. U tim pogledima bilo je mnogo 
i nehotične radosti, ali ono što je svijesno i 
hotimično iz njih izbijalo, bila je uvijek jedna 

sjena sumnje i zabrinutosti. — Jul je već isti¬ 
na pri koncu, ali još Uvijek su dva mjeseca do 
jematve, a za to vrijeme — tko zna?!... 

Sotona ne miruje. Seljaci nisu mogli ni¬ 
kako da se pomire s time, da o Sotoni misle 
drukčije, ili da — kao što im je mladi pop go¬ 
vorio — uzmu to za dokaz, da Sotona i nije 
višćun. Kao da ga je samo jedan vidio za oluje 
gdje maše pred vratima špilje i doziva obla¬ 
ke?! ... Pa onda, zar nije pred nekoliko dana 
dupin razderao dvije mreže u selu? Zar nije 
lov cijeloga ljeta bio mršav, kao malo kojeg, 
i ospice se uvukle među djecu, i jedna djevoj¬ 
čica u Dračevici bez ikakvo? razloga prestala 
da jede, i uvenula tako, da ioi nikakav zapis 
nije mogao da pomogne?! — Trinaest čaša 
krštene vode s ugljevljem od pepelnice (na 
slavu trinaest milosti sv. Antuna Padovan¬ 
skog) popila je, i sve zaludu. 

. A ipak— i jul je već prošao, a vrijeme sve¬ 
jedno lijepo. Mjesec je bio baš u prvoj polo¬ 
vini uštapa i mrak je svršavao. Ribari iz vala 
vraćali se kući, a kako je srdjela bilo malo 
da se posoli, ne ostajaše im drugo, nego da 
misle na polje. I ako u to doba nema osobitog 
posla na njemu, opet su svi rado išli, da se na¬ 
slade pogledom na jake grozdove, što su gu¬ 
sto jedan do drugoga visjeli na niskim lo¬ 
zama, kao vimena u krave muzare. Ne samo 

u dbcima i na ,,polju“ nego i u najmršavijim 
„stranama 44 savijalo se pruće do tla od jedra 
i’ obilata ploda. Skoro, skoro — i povjerenje 
je počelo već da se uvlači u trome seljačke 
duše... 

Sotone već dugo nije bilo selima na oči. 
Prije je dolazio svake sedmice Amer.kancu 
po kruh, ali sada je već i treća što ga jiema. 
Žene su to naravski opazile prve, i počele da 
nagađaju, šta to može da znači. T o, što ne 
dolazi, bilo im je naravski milo, ali opet, za¬ 
što ne dolazi? Kada dolazi, zlo je i nije im 
drago, ali kada ne dolazi, šta će biti onda ...? 
O zraku ne može ni Sotona da živi; i imenjak 
mu u paklu žvače živu žeravu, ali ipak žva- 
če... Ako ni po kruh ne dolazi, to znači, da 
ima prešnijeg posla, a onda . ..?! Dobro si¬ 
gurno nije, ali šta je? 

Ili je možda bolestan?! — Neiskusniji su i 
na to pomišljali, ali stariji bi ih brzo ušutkali: 
„Bolestan Sotona?! Zar može da se razboli 
zlo? — On će umrit’ onako; jedan dan će ga 
nestati i to je sve. Kad mu mine rok, za koji 
se prodao, doći će Grih, izvući mu užarenim 
klištima dušu, odvuć’ je sobom, a tUo mu iz- 
govorit’ u sumporu. Jednog dana ne ćeš više 
naći ni znaka od njega, pa Bog! Zato za¬ 
pravo ne bi ni koristilo, da se upotrebi sila 

proti njemu. Dok mu ne mine rok, ne ćeš mu 
ništa. 

Za par dana doznalo se ipak, da Sotona 
nije niti bolestan, niti da ga je nestalo. Pripo¬ 
vijedalo je više njih, da su ga vidjeli, ali sve 
iz daleka. Pa nije ni bilo to u selima. Jedni 
su ga vidjeli na cesti, nedaleko razkrižnice i 
pripovijedali, da je izgledao zamišljen, a dru¬ 
gi čak u polju, dole na „Njivama". Svaki čas 
da je postajkivao i zavirivao po stranama, 
kao da nešto traži. Čim bi opazio da ga gle¬ 
daju, uvukao bi glavu među ramena i pošao 
dalje ... 

Doba kad ga se vidjevalo, bilo je također 
neobično. Ili odmah poslije podne, kada je sve 
živo skriveno pod maslinom ili smokvom da 
prospava tu uru žege, — ili na večer kasno, 
kada je i zadnji težak ostavljao već polje i 
vraćao se kući. A baš tih dana vrućina je bila 
upravo nesnosna. Između jedanaeste i če¬ 
tvrte, jedva si mogao i u hladu da izdržiš 
svu težinu i zaduhu sparine, a kamo li da 
stojiš na okomitom suncu usred nizine, gdje 
ni ćuh majestrala nije dopirao s mora ... 

Pa i na moru nije tih dana bilo vjetra. Ma- 
jestral bi se pojavio pred samo podne, pošto 
bi cijelo jutro pučina ležala mrtva i zapah- 
nuta. A i onda kad bi se pojavio, bio je ne¬ 
kako mlak i težak, baš kao najsumornija ljet¬ 


na jugovina. Na večer bi pao odmah sa sun¬ 
cem, i ostavio u dnu zapada smeđi sloj, kao 
talog nečega nečistog ... 

Zrak je umarao sam od sebe i udisao se 
s naporom. Poslije, podne, za ono nekoliko 
sati najžešće sparine, činilo se, kao da u nje¬ 
mu žari na hiljade sitnih iskrica, koje ti sve 
znoj sišu. Muhe se odnekle potrostručile i boc¬ 
kale ljuto kao ose. Noću se nije moglo spavati, 
ta'ko je zrak bio težak i vonjao po nečem za¬ 
gušljivom. Zvijezde se također činile sumor-* 
nijim, a nebo sivljim. ^Pred zoru bi napali ko¬ 
marči, i jedva si mogao da se digneš, kako su 
zglobovi postajali bezvoljni i zatrnuli, a tijelo 
umorno. 

Sparina je rasla. 

V- 

Desetoga augusta u zoru vidio se na is¬ 
toku onakav isti smeđi talog pred izlaz sunca, 
kao predašnjih večeri na zapadu. Sa suncem 
se doduše rasplinuo, ali se našao ipak netko 
tko ga je opazio. 

To je bio Sotona. 

Već u osvitu našao se na cesti pred ras¬ 
kršćem, i dugo gledao prema istoku. 

Kad se sunce već diglo i talog se raspli¬ 
nuo, maknu se i omjeri križ ispod oka. Nešto 

pod glas zabrunda, a onda se brzo okrenu i 
uput; se prema Pakleni. 

Išao je brzo. On je uopće hodao brzo, ali 
tko ga je poznavao, opazio bi, da toga jutra 
ide još življe nego obično. Tako idu ljudi, koji 
su nečim uzbuđeni. 

Kosijeri mu se dizahu i spuštahu tako 
živo, kao da nešto žvaču, a iz bliza se moglo 
čuti i lagano trljanje kutnjaka. Prednjaka nije 
ni imao. 

U četvrt sata prevalio je put niz dolac i 
uza stijene, i našao se opet pred špiljom. Po¬ 
dignu se na prste, ispruži vrat i oglednu se 
pozorno po cijeloj uvali, i daleko tamo, preko 
stijenja ... 

Ništa osobitoga. Po tankom sloju magle 
što se prilijepila uz more i bjelini, što je u 
daljini stapala sve orise, moglo se zaključiti 
da dan ne će biti ni malo; svježiji nego pre- 
đašnji, ako ne sparniji. Uvala je ležala nepo¬ 
mična kao uvijek, a ni s pučine nije se čuo ni¬ 
kakav šum. Sunce je zahvatilo tek vrhove, 
pa se Kuk sjajio kao pozlaćeno kube kakvog 
orijaškog zvonika. 

Promotrivši pozorno sve, uđe u špilju. 

Vidjelo se, da ga je i taj zadnji pogled za¬ 
dovoljio. Sjede na kamen, ispruži se, i za¬ 
gleda se odsutno u palac desne noge ... 

Najednom se sjeti, bog zna zašto, da no¬ 
kat na tom palcu sliči velikom luparu, pa ga 
ta sličnost dovede do spoznaje, da je gladan. 
Kad je ta spoznaja narasla i do fizičnog osje¬ 
ta, ustane. Zamišljeno pođe do ugla u dnu 
špilje i odvali od zida ploču. Pruži unutra 
ruku, ali je izvuče praznu. 

To ga osinu. Pogleda sažalno na ruke i 
objesi glavu. — ,,Nema“, promuca tiho. 

Pođe pred špilju i pogleda na more. Pli¬ 
ma je dosizala gotovo do zadnjeg tamnog 
ruba na kamenju i lupari su sigurno bili svi 
pod vodom. U prvi mah nije znao, bi li se 
radovao ili žalostio — tako je osjećao glad 
Ali zagledavši se nešto dulje i opaziv, da pli¬ 
ma sve brže raste, zaboravi po malo sve. 

Za četvrt sata ne mogaše nikako da se 
sjeti zašto je došao pred špilju. Osjećao je 
neku naglu nestrpljivost i nemir u živcima i 
opažao, da mu se noge same kreću. Da sjed¬ 
ne opet? 0 ne, to ne može; nć može uopće 
da sjedi mirno. A ne može ni da stoji; ništa 
ne može, tako je nemiran .. Nebo je eto još 
uvijek vedro, more mirno i samo ta plima .. 
Da, i talog, i sparina, ali opet? ... Vrag neka 
znade! Sparina u to doba i nije zapravo ništa 
neobična. 

Uvidjevši, da ne će izdržati u špilji, pođe 
niz puteljak. U p6 sata bio je opet na cesti 

punoj sunca, u košulji i hlačama kao obično, 
i gologlav. Sa ceste se spustio niz strane, pa 
su tog dana oni, koji su ga susreli, mogli opa¬ 
ziti da se ne skriva. Štaviše ih je neobično 
izazovno promatrao 

Tako je lutao gotovo cijeli dan, od polja 
do Paklene i od ceste do sela. U špilju se nije 
vraćao. Samo oko podne, kad ga je zvono 
sjetilo da je gladan, a sparina udarila da po- 
ludiš, spustio se za čas niža stijene uvale, da 
nabere lupara. Oseka je poslije podne pala 
također i lov je mogao da bude obilat, da 
njega nije više zanimala oseka nego lupari. 
Nabrao ih je samo toliko, da za čas prevari 
želudac, a onda je zadovoljno turio ruke u 
džepove i uputio se uz dolac. Oči mu se 
iskrile živo kao u jutro, pa kad je došao do 
križa, uspe se na podnožje, protra ih dlanom, 
i stade da se ogledava naokolo... Nije ga 
vidio nitko. Ali da je tko iz sela bio blizu i mo¬ 
gao da mu zaviri ispod obrva, bio bi se za¬ 
kleo, da je na križu vidio vraga, a iz očiju da 
su mu sijevale munje . 

Na večer kada je i zadnji seljak ostavio 
polje, uputi se u Paklenu. 

Mjesec je već sjajio na istoku, ali jaki od- 
sjev zapada još uvijek ga je nadjačavao .. 
Talog, što je ostao za suncem, te večeri se 
na rubovima nešto rasplinuo, pa se je ta ma¬ 




gla popela nešto više nego prošlih dana .. 
Malo po malo dobivalo je sve to boju tamnog 
olova. i li 

Sotona je vidio sve to i bio zadovoljan... 
Stigavši u špilju osjeti ipak, i protiv svoje 
volje, da je silno umoran, pa se izvali na ka¬ 
men. U isti čas osjeti, da je i gladan, ali se ne 
maknu. Znao je već da je rupa prazna i da je 
zadnji kruh, što ga je pojeo, b.o tvrd i 
pljesniv. 

Najedamput kao da se nečega sjetio, iziđe 
vani. Pogleda na mjesec i u isti čas kliknu ... 

Mjesec je sjao nasred neba nešto crven¬ 
kastim mutnim svijetlom, a oko njega, jedan 
veći i jedan manji, laštila se dva bjelkasta 
pravilna kolobara, kao da ih je tko nacrtao 
prorijeđenim vapnom. Pričinjahu se aureole 
nad glavom nekog nevidljivog duha, koji 
lebdi između neba i zemlje ... 

Sotona je ostao nepomičan pred špiljom 
i zagledao se u kolobare. Mjesečevo svijetlo 
ukočilo ga i zalilo, da nije odavao od sebe ni 
znaka života. Sjaj očiju mu, zirkao je iz tog 
mrtvila poput dviju luči, što se odrazuju sa 
površine noćnog jezera. 

Istom kad je već mjesec bio na zapadu, a 
Veliki Medvjed visoko, osjeti da je umoran, i 

prekinu svoje grozne i strastvene misli. Pođe 
teturajući u špilju, dočepa se nekako ležaja, i 
povali se na nj mrtvo. — U isti čas je zaspao. 

VI. 

Spavajući, sanjao je čudan san. 

Najprije dva velika ognjena kolobara pla¬ 
nula nad zemljom, a onda sa svih strana na¬ 
letite na njih hudobine*), i proždrte ih. Zatim 
se nebo pretvorilo u jednu samu tamnu i gr¬ 
dnu hudobinu, koja je stala da riga. Sve samu 
vatru i krv rigala je, i sve potapljala. U moru 
krvi plovio je i on, i dizao se do neba. I kad je 
sve već bilo pokrito krvlju i vatrom, — jedna 
je ogromna ruka zinula iz krila hudobine i 
spopala ga za lubanju-—-— 

Kad se probudio, trgnu se čitavim tijelom, 
kao da ga je što prenulo. Naćuli uši, ali nao¬ 
kolo je vladala tišina i ona siva titrava svi- 
jetlost, koja uvijek zaokupi oči poslije sna . . 

Vizija sanje izčezavala je pomalo, i nije 
nikako mogao da se dosjeti je li ga to zaista 
prenuo pritisak ruke, ili koji zvuk u špilji. 

Protare oči i htjede da sjedne, ali oduprvši 
se o lakte, osjeti takovu slabost, da morade 
opet da se izpruži leđima o tle. Za to se vri- 

*) hudobina = morska riba, grdnog oblika. 


jeme cijela špilja par puta lagano, oko njega 
okrenula. 

— Šta je to, — pomisli, i usne mu neho¬ 
tice zadrhtaše. Nikada, odkad je tu, ne sjeća 
se da mu se to dogodilo. I premda još uvijek 
leži, osjeća kao da mu mravi jure niz ramena 
do dlanova, ili kao da mu suhi, s tni pijesak 
milji kroz žile. Pokuša pomaknuti noge, ali i 
one su oteščale. Samo u glavi osjeća da mu 
gori... U lubanji, baš povrh očiju, ćuti ta¬ 
kovu težinu, kao da mu se sva krv skupila u 
loptu, zgrušala se i užarila, pa pali i pritišće 
čelo kao olovni uteg ... I dah što mu izlaz, 
iz nozdrva, vruć je; pa čak i trepavice kao 
da mu isparuju toplinu. Znoj ga oblijeva. 

Malo po malo poče mu se uvlačiti u svijest 
spoznaja bolesti, i zaokupi ga još neokušani 
strah ... Uz to se sjeti, da već nekoliko dana 
ne jede, i još dublje osjeti slabost... Nenavi- 
kao na bolest, pomisli odmah na najgore; da 
se možda više ne će ni dići odatle. U skraj- 
njem očaju tražio je da može barem do sela. 
Barem do Amerikanca, da uzme malo kruha 

Da otjera te misli, pokuša ponovno da se 
uspravi. Obrnu se malo na bok i popostane 
da se odmori, ali zaludu ... Špilja . poče 
i opet da se okreće, a olovna lopta u glavi 

pr l svakom > i najmanjem pokretu da se po¬ 
miče s jedne sljepočice na drugu ... 

U isti čas osjeti, kako mu lagana struja 
zraka suši znoj na licu. 

Struja u špilji? 

Podiže glavu, da izvidi nije li se možda 
prevaro, i mjesto struje, ču neko pod¬ 
muklo mumljanje, kao da pas negdje u uglu 
spava, ili da daleko vani, nešto odjekuje ... U 
tren, sav mu se znoj na čelu osuši i s lica mu 
nestane straha. 

Osluhnu bolje i zaista, — osjećalo se po¬ 
sve jasno, kako se od časa do časa šulja kroz 
prozor lagana struja vjetra, i unaša neobičnu 
studen. Zrak mu se pričini jeziv i osobitog mi¬ 
risa; samo nekako taman ... 

Koja li su doba . ..?! Pokuša da se domi¬ 
sli, ali zaludu. Možda je već prošlo podne, a 
možda i više. Tko zna koliko je spavao ...?! 
Po Svijetlu moglo bi da bude i veče, ali činilo 
mu se nemoguće, da je tako dugo zategnuo. 
,,U ostalom, svejedno" pomisli, i stade da 
pazi, ne će li opet šta čuti. 

Ali mumljanje se Više nije ponavljalo. Od 
vatre u glavi činilo mu se, da čuje neprestano 
jednu veliku muhu do uha, pa od njenog zu¬ 
janja ne može da razabere druge glasove. A 
ipak, zakleo bi se, da od časa do časa, čuje 
šum vjetra u visinama stijenja. 


Jedna lagana, veoma lagana svjetlost za¬ 
titra na vratima špilje i nestane je. 

Sotona više ne mogaše izdržati. Jednim 
grčevitim, upravo bijesnim zamahom snage, 
nađe se najednom na tlu sjedećke — i po¬ 
čeka. 

Kad se odmorio, dohvati se rukom zida, 
drugom se odupre o tle, i trgnu se opet. Iz- 
prva se zakolebh, špilja se okrenu još jedan¬ 
put, no na'pokon se uspravi. 

„Dobro je!" kimnu zadovoljno glavom i 
počeka, da mu se lopta u lubanji malo smiri. 

A onda se polagano maknu i, držeći se 
uvjek zida, uputi se prema izlazu 

VII. 

Prvi pogled, što ga je bacio na obzorje, 
uvjeri ga, da ga svjetlo malo prije nije pre¬ 
varilo. U istinu spuštalo se veče. 

Ali kakovo veče . . .!! 

C jelo nebo na zapadu, sve od dna, pa vi¬ 
soko do iznad vrhova Paklene i Kuka, bilo je 
zastrto jednom jedinom ogromnom i debelom 
gromadom oblačine tamno-sive boje. Iza ru¬ 
bova virilo je još nekoliko takovih gromada 
i sve skupa se dizale. 

To dizanje nije se činilo naglim, ali neba 
je pred njime brzo nestajalo. Od glavnih gro- 

mada, otkinuo bi se svaki čas po jedan manji 
komad i pošao nešto brže prema sredini neba. 
Tu bi se zaustavio, opet se raspao, ili upravo 
raskinuo, pa su ti dronjci posuli pomalo či¬ 
tavo nebo sve do istoka. Kako se to kidanje i 
spajanje neprestano ponavljalo, to su se i 
oblici svaki čas mijenjali, pa se u njima mo¬ 
glo vidjeti, sad dva ogromna razderana ru¬ 
kava, sad vučju glavu kako ušima striže, a 
onda opet kakovu zdepastu ribu. Samo im je 
boja postajala neprestano tamnijom i otimala 
sve više prostora prozirnom svijetlu večernje 
modrine, što se o svu tu tamu još i svijetlije 
isticala. 

Odraz oblačine pao je na sav okoliš, pa i 
na stijene Paklene. Svijetla sivost vrhova 
gubila se, a nizine postale.su crne. Raspukline 
su iskočile, a zubovi kao da su se zaoštrili. 
Samo vrh Kuka kao da je postao bijelji na 
tamnoj pozadini oblačne gromade. 

More je dobilo boju muljevitog ulja, i nje¬ 
govo mrtvilo ukočilo se. Kao da su se i kukci 
negdje zaklonili. 

Ono zelenja na stijenama i u docu naje- 
žurilo se i skupilo, kao da se nečega plaši. 
Zrak se je gibao u neosjetljivim muklim stru¬ 
jama i nosio sobom vonj nečeg zagušljivog. 
Od časa do časa, Sotona bi osjetio kako mu 


nekakva čudna studen prožima tijelo, prem¬ 
da nije bilo vjetra. 

Nije se čulo ništa, ali činilo se da vidiš 
zvuk. Činilo se nemoguće, da iz sve te tmice 
ne prodire kakav glas, sličan režanju divlje 
zvjeri kad se budi. Oblaci su se žurili i stapali 
se sve gušće. 

Jedan lagani blijesak, kratak kao tren, po¬ 
kaza se čas na rubovima stijenja; kao da je to 
neman trenula okom i bacila prvi krvoločni 
pogled. 

^ Sotona mu odgovori odrazom vlastitih 
očiju. Da ga je tko vidio, bio bi pomislio, da 
se dogovara s oblačinom i da jedno drugome 
nam guju. Nedugo poslije prvog, sjevnu i dru¬ 
gi još jači, • i odrazi se o cijelu površinu Pa¬ 
klene. Sotona i njemu odgovori. I tako za ne¬ 
koliko minuta. A noć se sve tamnija spuš¬ 
tala. Dolac Paklene razabirao se sve manje i 
manje, daleki vrsi jedva šu se i razlikovali 
još od oblaka, — i sve je malo po malo pre¬ 
lazilo u jednu istu i jedinu boju, guste i pr¬ 
ljave tame. 

Još se je samo prema sjevero-istoku isti¬ 
cao komadić ugljenastog plavetnila sa je¬ 
dnom krupnijom zvijezdom, ali i na nju su već 
vrebale sjene. 

Sotona je Prisluškivao tišini i mirovao. A 
tišina je bila na vrhuncu. Sve naokolo kao da 


98 


99 


se njihalo u njoj; sve kao da je visjelo o jednoj 
jedinoj niti i samo čekalo mig, pa da se u isti 
čas prekine i razleti u najstrašnijem vrtlogu. 
Sam Sotona ustegao .je dah, da ne muti te le¬ 
dene strahote ~ — 

Najednom jači udarac vjetra prekinu ti¬ 
šinu i udari ga po licu. Sotona poskoči neho¬ 
tice i kliknu. 

Škripovi mu odvratiše zavijanjem. 

Nisu još ni zamuknuli, a već drugi, još jači 
udarac žahuji visinama, zavi se i opet gaoši- 
nu. Za njime treći, pa četvrti, sve jači i jači, 
a onda najednom — jedan jaki, ali ne više 
udarac, već upravo vijak vjetra, ispuni čitav 
prostor i uzbiba sav zrak od neba pa do ze¬ 
mlje ... 

Svi škripovi zatutnjiše, sve raspukline za- 
hujaše, sve grane zajecaše, svi oblaci se sur- 
vaše .. . Jedna crna debela oblačina, kao me¬ 
dvjeđa šapa, ispruži se između ostalih i po¬ 
segnu za zvijezdom, što se još vidjela na isto¬ 
ku. U tren oka, i zvijezde i neba nestade, i 
mrak proguta sve. 

U isti čas, baš ondje gdje je nebo b io naj- 
crnije, — ognjena strijela otvori grdnu ^ra¬ 
nu .. . Strašni nenadani prasak zagluši šum 
vjetra i huku škripova i produži se u valo¬ 
vitom bučnom odjekivahju, kao da divovi vu¬ 
ku nebom orijaške prazne bačve. 

Za čas se opet sve slegnu do podmuklog 
otegnutog režanja, kao kad pas, pošto zalaje, 
spušta glas. Ali samo na čas. 

Prekinu ga brzo drugi, još jači bljesak i 
vjetar zinu najednom kao rječina iz ogromne 
pećine. Činilo se, da se i samo kamenje uvale 
trese ... 

Blijesak je slijedio za bljeskom, grom za 
gromom; kao da je i samog mraka nestalo 
u sijevanju. Vrh Kuka sinuo bi svaki čas iz 
tame, poput ogromne ukočene aveti, ovite 
u bijelu voštanu ponjavu. Na šiljcima kame¬ 
nja vidjele se svijeće, a u dubinama vode pla¬ 
menovi. Cijela Paklena, kao da se pretvorila » 1 
u ogromni pakleni kotao, u kojem se kuha za 
griješnike. 

VIII. 

Najednom — dvije, tri ojače kapi, nošene 
vjetrom, udare Sotonu u lice. Obliznu ih že¬ 
dno i odahnu, kao da je popio vjedro. 

Za malo časaka vjetar se opet zavi, i opet 
mu ih dobaci nekoliko. Za stanke, što je na¬ 
stala između groma i vjetra, pričini mu se da 
čuje još neki treći šum u daljini, kao da netko 
sipa šljunak u vodu ili lomi pruće ... 

Šum se je približivao ... Grom ga preki¬ 
nu ponovno, strjela sjeknu nebo u pravcu Lo¬ 
kava, i to tako nenadano, da se nikako nije 

moglo razabrati, da li se prije pojavio bljesak 
ili udarac. Cijela se uvala potresla. 

Sotona skoči i ispruži vrat u pravcu mu¬ 
nje: — ništa se nije vidjelo. Oči mu se zama¬ 
glile od svijetla, a tama je poslije munje još 
crnija. 

Pričini mu se da i tamo, kuda je pošla mu¬ 
nja, čuje žamor. Bio bi se zakleo, da su to 
glasovi ljudski. Načuli uši, da razabere jecaje 
ili viku, pa zaboravi čak i šum što ga je čas 
prije potresao. Nije opažao ni to, da su ka¬ 
plje već tako česte, da su mu cijelu 'košulju 
promočile. I vjetar ga je tresao. Ali on se je 
držao čvrsto. Još pred pola sata jedva je 
uspio da se digne, a sada je stajao tu na 
skliskoj stijeni, uspravan, i nije osjećao ni 
vjetra, ni kiše. 

Glasovi iz Lokava, rasli su mu u glavi, 
sve dok ih nije jedan novi grom prekinuo. 
Kako je strijela udarila blizu, prasak je bio 
prejak i prenuo ga tako, da je i glavu uvu¬ 
kao ... 

Zajedno s gromom, čuo se i jaki zamah 
vjetra, — i onaj šum, što je čas prije dolazio iz 
daljine, surva se najednom na sve naokolo... 

To nije samo padala kiša. Po snazi, kojom 
je dolazila, činilo se, da se silni kakav orijaš 
hita njome iz visina, ili da jedan ogromni bič 
šiba i nebo i zemlju i more . . . Voda u dubi¬ 

nama upravo je vrela, cmiljila i pjenila se od 
boli udaraca. Kamenje je odjekivalo i lišće se 
lomilo. Čitav zrak bio je pun samo vode i vo¬ 
de i vode... 

I da je tek samo voda! — Ali ne prođe ni 
par časaka, a ono od kamenja počeše da od- 
skakuju krupna i tvrda zrnca, i da lete po 
zraku. Nekoliko njih ošinu i Sotonu po licu, i 
on kliknu. Posegne za njima rukom i stade 
da nešto, šapće, tepa, urla, — bog bi ga znao 
šta. Kao da hoće da ih dozove. I nehotice 
koraknu napred i dođe do samog ruba sti¬ 
jene. Pod njim je zijao ponor. 

Oluja je bila ,,na sred neba“. Iz svih ru¬ 
kava sipala je na zemlju sve svoje strahote, 
sve obuzimala, u sve prodirala, i sve uništa¬ 
vala. Grmljavina se orila neprekidno, stapa¬ 
jući strijelu sa strijelom u jedan jedini valoviti 
i grozni tutanj. Sijevanje bi planulo u isto vri¬ 
jeme na dvije tri različite točke, izrezuckalo 
nebo, zablještilo zrak i upalilo vodu. 

Sotona je bio već mokar do kože. Na se¬ 
bi nije imao drugo do, košulje i hlača, i samo 
duga kosa štitila mu je tjeme od prejake 
krupe. Oči su mu bljeskale kao da iz njih si¬ 
jevaju munje, a usne mu žvakale bez prestan¬ 
ka nerazumljive, mutne riječi. 

U njegovoj nutrini harala je takodjer 
oluja. Pakleni plamen, što je sukljao iz nje, 

bio je tako jak, da je sve prožd.rao. Za cijelo 
to vrijeme bio je izvan sebe i tjelesno i đu : 
ševno, ne osjećajući ni vlastitih udova, ni vla 
stitih misli, ni osjećaja, ni ičeg, što je prije op¬ 
stojalo i zaokupljalo ga. Gdje je, ni to nije 
znao više. Možda u paklu, ili na nebu, ili na 
oblacima, ili u oku munje, — tko zna. I zar — 
on? Da on, Sotona, ali ne onaj iz Paklene, 
već onaj iz Pakla, — jedan novi, jači, pravi 
Sotona, mogućniji... „Gromovnik kao i 
Ilija“ s nu mu mozgom, i u jednom novom za¬ 
hvatu vatre zaboravi opet sve ... 

Jedan ili dva puta pričini mu se, da se i 
cijela uvala i sve oko njega lagano okrenulo, 
pa je od tada izgubio svaku svijest smjerova. 
Kuk mu se činio premješten i viši, a kad je 
htjeo da gleda za munjom ili na sela, o&retao 
bi samo nesigurno glavu, ne znajući kamo. 
Krv što mu se zgusnula nad čelom, pr- 
tisnula bi mu kadkada lubanju tako, da je mo¬ 
rao zatvarati oči od boli i težine . . . 

A g r a d se međutim sipao. Oluja je pro¬ 
šla svoju bučnu fazu i stupala u drugu mir¬ 
niju, ali strasniju, šibajući mjesto munja gra¬ 
dom, a mjesto buke nevoljom. Ni sam on nije 
mogao da poželi veće strahote. Zvuk zvona 
iz Dračevice i Lokava prodiraše plačljivo i 
očajno kroz buku oluje i podražavaše ga još 
jače. 

Težina vatre u glavi rasla mu je sve više 
i postala već nesnosnom. Dva ili tri puta na¬ 
ježi se sav od nekog čudnog osjećaja, u ko¬ 
jem je bilo i. straha i slaboće i odvratnosti, 
i nastojaše da ga otjera. Stade opet da pri¬ 
sluškuje zvuku zvona i oluje, ali zaludu. Zvo¬ 
njava kao da se udaljivala, a šum oluje slabio. 
Sibanje grada pričinjaše mu se čas kao zviž¬ 
duk sirene, čas kao psikanje zmija, a čas opet 
kao c ka galebova ... Onaj neugodni osjećaj 
pretvorio se gotovo u očaj, i dozvao ga još 
više k svijesti. Od te svijesti osjeti bol, — i 
bol lica od grada, i bol nogu od slaboće, i bol 
tijela od studeni. Sa strahom pogleda na po¬ 
nor što je pod njime zjao; — iz njega se čulo 
samo vrenje muljaka. Pokuša i da se povuče, 
ali podigavši nogu, osjeti da koleba, i ostavi. 

Koliko je to trajalo ne zna. Gorki osjećaj 
slaboće i očaja otjera mu po malo svaku dru¬ 
gu svijest, i samo neutaživa nada, da će se 
opet povratiti sve, zadrža ga u snazi. Pređe 
rukama preko lica i segnu oko sebe, ne će li 
i opet dohvatiti koje zrno. No zaludu. A ipak, 
— čuo se još uvijek neki šum; doduše nejasan 
i mutan, ali bliz . . . Tko zna . . .?! Možda 
je ipak još sve tu; samo on više ne vidi, ne 
čuje, slab je ... 

Ojači udarac vjetra, kao zadnji trzaj ne¬ 
mani, što se smiruje, zavi se baš u taj čas u 
uvalu i donije sobom pregršt vlažnih zrnaca. 

Sotona ga osjeti odmah i prenu se. Par 
zrnaca ošinu i njega po licu, pa grčevito is¬ 
pruži za njima ruke ... 

Osjeti da koleba. Instiktivno povuče nogu 
da se odunre, ali ne nađe o šta — — — — — 

Dva tri jaka udarca o nešto tvrda osta¬ 
više mu još toliko svijesti, da mogaše osjetiti 
kako mu nešto hladna i gusta ulazi u grlo i 
davi ga — — — — 

A oluja je po malo jenjavala .. . 

IX. 

U jutro, već oko pete, stali su ljudi iz 
sela da grnu u raštrkanim skupinama prema 
raskrižnici.... 

Sunce je upravo izlazilo u tu uru, i zrak 
je bio neobično svjež i čist. Lagani vjetar pi¬ 
rio je s mora, malo studen ali suh, i otresao 
kaplje s granja. Sve je bilo tiho i nasmijano, 
sve lagano i meko, pa je i ista zemlja vonjala 
ugodno od para, što su se već na prvi dodir 
sunca počele dizati iz nje. 

U rumenilu jutra, oštre i tamne sjene se¬ 
ljaka ist'cale se grubo. Bilo je nešto žalosno 

u tom neskladu, što su i sami seljaci opažali. 
Zato nisu ni gledali u sunce, niti su se usudji- 
vali da udahnu slobodno zraka, što se je sam 
nudio grudima svojom svježinom. Baš u toj 
svježini za njih je ležao otrov. 

Išli su mučke, ne gledajući jedan drugoga. 
U takvim je časovima težina muka, težina ne¬ 
sreće. Najgore nije onda kad možeš da se 
tužiš, već onda kad nemaš šta da kažeš. To 
znači da je propalo sve, da svaka riječ može 
samo da povredi ranu, mjesto da je blaži, U 
taikovim časovima nastojiš, da i ne vidiš i ne 
čuješ; da si sam, da se i ne gibaš po mo¬ 
gućnosti, jer ti se čini, da svaki pokret na- 
naša bol i podražuje svijest nesreće.. . 

Poslije oluje ide se obično u polje, da se, 
makar i teška srca pogleda što je ostalo. Tog 
jutra nije išao nitko. Ni oka, da je tko bacio 
na lozje. A i šta bi da gledaju?! Dosta je 
bilo i pola onoga , što je do ponoći palo, da 
ne ostane ni lista na prutu, a kamo li, da se 
još i zrno traži! Niti bljesak, niti jedno zrnce 
grada nije izbjeglo jadnim ljudima, i oni su 
već u pola nedaće znali što ih čeka. Tada su 
prestali i zvoniti. Ostavili su i konope i crkve 
i, ne pazeći više ni na što, povukli se utučeni 
u rastvorene i nijeme stanove, da uz drhtanje 
uljan ! ce proborave noć do zore, bez sna i 
bez riječi. Žene su molile c jelu noć, crkve 

su bile otvorene i pune svijeta, a djeca su 
samo plaho gledala naokolo, drhtala i pla¬ 
kala. 

U zoru izišli su naglo pojedini muškarci. ' 
kao da ih goni neka jaka unutarnja misao. 
Oči im se svijetlile krvavo i nešto tražile. 
Neki je dohvatio mašklin, neki sjekiru, a neki 
konop, — štogod im je dopalo ruku — i svi 
kao da se nekud spremaju. Žene su samo gle¬ 
dale i ne pitale ništa. Nitko uopće nije go¬ 
vorio. 

Što su bili bliže raskrižnici, to ih je bivalo 
više. Nitko se nije pozdravljao, nitko rukovao, 
i najviše, ako bi se dva oka nehotice susrela, 
čuo bi se duboki uzdah. Samo su žene tiho 
šaputale jedina drugoj, da ih muškarci ne 
čuju. Djeca su, za čudo, također malo govo¬ 
rila ... 

Kod raskrižnice prekinu iznenada muk 
tanki glas s visoka. 

— Kršćani, čujte me časkom, stanite! 

Seljaci nisu stali, ali su svi pogledali u 
vis. Mladi pop, neizmjerno tužan u licu, i 
upalih od besanice očiju, digao se na pod¬ 
nožje križa i govorio. 

— Čujte me, kršćani, stanite i ne srćite 
u zlo, a da ne čujete savjeta. U ime Isusovo, 
stanite! 

Neki su stali, neki samo usporili korak, a 
jedan je v.knuo, kao da se davi ... 

'Hv — A šta?! Više se ne može, — ne. .. 

Pop ga prekinu. 

* • — Kršćani, ne prolijevajte krvi; u ime 

ovoga križa svetoga vas zaklinjem! Ne vu- 

\1. cite na sebe srdžbu Božju, koja vas je već 
dosta kaznila ... 

Ali popova riječ upravo je uspalila ranu. 
Jadni čovjek, ne poznavaše duše seljačke i, 
mjesto da je umiri, uzbuni je još jače. 

— Šta ste stali, viknu isti onaj glas iz 
mnoštva. I prije smo ga slušali, pa ? Na- 
pred, ljudi!... 

I mnoštvo redom skinu svoje poglede sa 
blijedog svećenika. 

— Eno i drugog, viknu tad netko iz zad¬ 
njih redova i pokaza prstom prema Lo¬ 
kvama. . . 

Na zavoju ceste, ukaza se stari don 
Mate, upirući se o slugu. U mladome se po- 

-<| vrati nada. . 

., — Kršćani,; čujte, stanite, viknu još jed¬ 

nom, pokazujući na starca. 

— Ljudi, čekajte, derao se sluga don Ma- 
tin, — no sve zaludu. 

i • Seljaci požuriše, kao da hoće da izbjegnu 

napasti, i samo su žene ostale na cesti, pre- 

plašene od prisutnosti svećenika. Mladi pop 
pohiti za seljacima. 

Našavši se na žalu, pogledaše svi gore 
prema špilji, ali nisu vidjeli ništa. Paklena 
je ležala pred njima mrtvija nego ikada i ti¬ 
ha kao grob. 

Mladi pop pokuša, da prvi stupi na pu- 
teljak, ali nekoliko mladjih ga prestignu. Us¬ 
pinjali se samo oni prvi, a većina je ostala 
da čeka. Pop je stao opet da zaklinje, ali 
ljudi su nastojali, da ga i ne gledaju ... Sve 
je ćutalo, osim podrhtavanja njegova glasa 
i teških seljačkih koraka po kamenitu pu- 
teljku. 

Tako su se našli i pred špiljom, a još uvi¬ 
jek ni daha iznutra. To im se ipak učini čud¬ 
nim. Zgledaše se i zaustaviše ... Svaki je 
pri tom, Bog zna zašto, opazio na licu dru¬ 
goga jedan maleni trag neodlučnosti ili zeb¬ 
nje. Kao da su se sjetili, da im ne treba, ski¬ 
nuli su maškline i drugo orudje s ramena i 
položili ga na tle. Cas su prisluškivali. Na¬ 
pokon se ipak jedan prenu, izvuče iz džepa 
uže i pogleda značajno ostale. Dvojica njih 
kimnuše glavom i podjoše za njime. 

Drugi su čekali... 

Nakon nekoliko časaka pojavi se opet 
ona s užetom, a drugi za njime. — silno iz- 
nenadjeni i blijedi. 

Netko iz zadnjih redova dignu se na pr¬ 
ste i doviknu: 

— No, dakle —?! 

Svi u sebi ponoviše to pitanje. 

— Nema ga, izlanu onaj s užetom i ra¬ 
širi ruke. 

_ Nema? — ponovi cijelo mnoštvo za¬ 
prepašteno. 

— Nema... 

Nitko nije znao šta da kaže. Nekoliko ča¬ 
sova ostadoše svi nepomični i zabezeknuti, 
neznajući što da počnu. °nda se ]edM 
nu, obrnu se, i uput, prama do™ Za "prne 
se obrnu i drugi, pa treč, - i ™ al ° P° ™' di 
cijelo mnoštvo uputi se put sela. A rnlarn 
pop, naslonjen o kamen, gledao |e zainis 1 
no i tužno za povorkom pognutihtedja^.. 

Te večeri je opet kradomice pošlo dese¬ 
tak oboružanih seljaka u Paklenu, P retra ^° 
svu špilju i svaki škrip u uvali i, uza sav 
strah, P stražilo do iza ponoći, ali Sotoni m 
traga. I sutradan u veće, i prekosutra, i 
jele sedmice tako. Ali sve zaludu. Ni upo- 
lju, ni na cesti, ni u selima, ni u uvali 
gdje ni sjene od njega. Tada se ostavili tra¬ 
ženja, ali su pomnjivo pazili i propitivali se, 
nije li ga tko gdje vidio ... 

Istom, kada je već i petnaestak dana 
prošlo, počeli se po malo uvjeravati, da ga 
po svoj prilici više ne će ni biti. „Stvar je 
očita, govorahu pogotovo žene. Isteklo mu 
je vrime. Ona noć mu je bila zadnja, pa je 
zato i bila onako teška. Htio je da se izvolji. 
A onda je došao Grih, izvukao mu klištima 
dušu, a tilo mu izgorio u sumporu, i bacio 
u vitar. Zato ga i nima više . . .“ 

Mladi pop ih je uvjeravao, da Sotona 
mora da se utopio one noći i zvao ih da po¬ 
kušaju mrežom da mu izvuku lešinu. Ali 
njemu nije nitko vjerovao više, niti bi tko bio 
dao svoje mreže za takav posao. 

Stari don Mate umro je odmah treći dan 
iza- oluje. Onoga jutra na raskrižnici tako se 
uzrujao, da je odmah pao u nesvijest i više 
nije došao k sebi. Postolar je naravski i o 
tome, kao i o životu mu, svašta govorio, ali 
seljam su bili i previše zaokupljeni Paklenom 
i svojom, nesrećom, a da bi bili našli vre¬ 
mena i volje da se na to obaziru. 

Da zametu i zadnji trag zlu, pošlo je 
poslije par mjeseci opet desetak njih u uvalu, 
i mašklinima porušilo do temelja zid pred 
špiljom. Na stijeni, što je sad ostala otvore¬ 
na, namazali su vapnom veliki bijeli križ i 
poškropili je krštenom vodom. Jer, ' pripo¬ 
vijedali su ribari, koji mrakom prolaze mimo 

raskrižnice, — da svake noći, kada se oblačine 
gonjaju nebom, i sprema se oluja, a osobito 
za mjesečine, preko cijele uvale i preko ka¬ 
menja, leti i naganja se crna neka sjena, — 
sigurno duh Sotone ... 

Ali i kada su špilju porušili, ribari su vi¬ 
djeli sjenu, i još uvijek se plaše Paklene. 

Graz, jula 1916. 

PRVI DIO. 

I. 

U vrtu kapetana Bijelića, pod čemino- 
vom sjenicom opraštalo se dvoje mladih. 

— A sada, adijo, reče on i pruži joj ruku. 
Ura na zvoniku sv. Petra odbijala je če¬ 
tvrtu. 

— Samo adijo? 

On reče: ,,I do viđenja večeras 41 , ali ona 
nadoda još lukavije: 

— I ništa više? 

— Da si zlatna. 

- Hm . . . 

— I slatka? 

— Ne. To je malo ... 

Prkosno trgnu ramenima i okrenu se. 
No mladić se na vrijeme popravi. 

— Mare, uskliknu zanosno, moja 1 i j e- 
p a, moja najljepša Mare ..! 

Mare se odmah udobrovolji. 

— Ti ne možeš ni da zamisliš, nastav¬ 
ljao je on, koliko novih čari, koliko novih lje- 

N. 

pota ja svaki dan na tebi otkrivam. I ti se 
još ljutiš... 

Nagnula je sanjarski glavu, a on joj 
se približavao polako, kao da se boji da mu 
ne umakne. No ona mu se sama baci oko 
vrata. 

Tri zvučna poljupca, kao tri ševina fijuka 
prekinuše mu riječ, i u isti čas, ona se po¬ 
novno odmaknu. 

— Reci još jednom, šapnu tiho i zapije- 
hano, i nagnu opet glavu. Bijele sunčane 
kapi što su curile kroz čeminovo lišće, po¬ 
lile joj cijeli desni obraz, i zatitrale na pro¬ 
zirnoj glatkoj puti, kao na mekoj površini 
mora. On protrnu od uzbuđenja. 

— Ljepša od sunca, ljepša od svake 
žene!... 

— Baš od svake?! 

— Od svake, velim ti. 

— Dobro, onda ti evo još jedan... 

Poljubivši ga, pruži mu ruku. 

— Tako, a sada idi. S Bogom! 

On je primi za ruku, ali se ne maknu. 

— Što si se ukočio? — Idi. 

— Ali samo — 

Mare prasnu u smijeh. 

— Ti bi sad do sutra govorio, znam ja. 
Ali ne, ne treba. Ja znam i sama da sam 
lijepa. 

Ta naivna samosvijest još jače ga po- 
draži. 

— Onda bar — — 

— Znam ja, tebi još uvijek nije dosta. Na. 

No sada već nije pošla ona k njemu, ne¬ 
go je samo koketno ispružila vrat, i ponudila 
' ga poluzatvorenim, vlažnim usnama, kao 
parom jedrih i rumenih trešanja. 

— A sada, idi. I do viđenja večeras! 

—t Adijo! Doći ću poslije sedme. 

— S Bogom!- 

Prolazeći prepo plokate, on se okretao i 
mahao joj rukom, a i ona je ostala na vrati¬ 
ma, sve doklegod je mogla da ga vidi. Plo- 
kata pred njome laštila se kao ogromno zr¬ 
calo, od živog, plamtećeg sunca, i palila joj 
svojim odsjevom oči. Kuće su žmirkale na 
nju pospano kroz poluskopljene ispucane 
kapke, i teški olovni mir ljetnog popodneva, 
tištio je sve naokolo osim nje. 

Preleti još jednom pogledom prazni pro¬ 
stor i lupnu svom snagom vratima. 

Čitavo jato vrabaca prenu se, i poleti iz 
sjenice. Ona pljesnu rukama. 

— Spavali vi a, berekinci . . .? — I pri¬ 
sluškivali, je li? — Čekajte, čekajte . . . 

Lice joj se zali rumenilom, a u očima joj 
planu upravo djetinja radost. 

— Čoki čoki, čoki, stade da ih opo¬ 
naša, i uspe se na podnožje pergole da ih tje¬ 
ra. Kada su počeli da se udaljuju, poleti za 
njima uz aleju tako, da joj je sve šljunak pod 
nogama vrcao. 

— Frane, uskliknu najednom i zaustavi 
se. Zagleda se čas ispod dlana, ali ne dobi 
odgovora. Čuli su se samo koraci po šljunku 
i vidjela se jedna sjena, kako se približava 
bijelom prugom aleje. 

Ne dočekavši odgovora, djevojka lupnu 
nestrpljivo nogom o tle, i mahnu velom za 
vrapcima. Sjena se napokon zaustavi. 

— Ja sam te zvala, čini mi se, viknu opo¬ 
ro i ponovno udari nogom. Ti si gluh, zar 
ne? 

Pred njom je stajao mladić, zasjenjen ši¬ 
rokim slamnatim šeširom, u prostom platne¬ 
nom. odijelu, i neobično joj nalik u licu. 

— Čuo sam, odgovori on glasom koji se 
svojom plahošću posve razlikovao od nje¬ 
nog 

— Pa? 

— Ništa. Idem u dućan. 

Ona ga pogleda mrko, slegnu ramenima i 
okrenu se. 

— Pa idi, reče suho i htjede da zamahne 
opet. Ali Frane se ne micaše. 

“ No, dakle, trgnu nervozno trepavica¬ 
ma, ideš li u dućan, ili ne? 

— Idem, kako ne? Moram ići. 

- Pa? 

~ Ti si me zvala, rekla si. 

— Jesam. 

— A zašto? 

Mjesto da mu odgovori, pogleda ga sa- 
žalno i podrugljivo mu se nasmijehnu. Opa¬ 
zivši to, on naglo problijedi, a nju to još jače 
uzruja. 

— Zašto sam te zvala, — viknu razdra- 
ženo, i na jabučicama joj se pojave dvije mu¬ 
tne pjege. Za ništa, kada si takav. Za vraga! 

No tu se već naglo — nasmija. 

Njegovo zaprepašteno lice učini joj se 
tako smiješnim i dobrim, da ne mogaše ni¬ 
kako da se suzdrži. 

— Joj, šta si čudan, stade da mu govori 
brzo i promijenivši glas, kao da hoće čim 
prije da otjera prvašnji neugodni dojam, — 
kako možeš samo tako smiješno da pitaš? 
—Zašto sam te zvala? — Da se makneš, 
no.. . Zašto nisi odgovorio, kad sam 
te zvala? Zašto nisi dotrčao, skinuo šešir i 
bacio ga za vrapcima? Eto, — zato sam te 
zvala, ti, medvjede, zato. Ali ti znadeš samo 
da se mrgodiš . . k . 

Smiješila mu se već tako ljubezno, i go¬ 
vorila tako zvonko, da su Frani svi ti nazivi 
zvučili kao najmilija laskanja. Njegovo lice 
poče takodjer da se vedri. 

— No, tako, — probudi se, skoči, osinu 
ga vragoljasto po nosu i skinu mu šešir. 

— Tako, neće te sunce ubiti, neboj se. 
Mene sunce čini ljepšom. 

—- Vidim, uzdahnu Frane. 

— Sto vidiš? 

— Đa si lijepa. 

— Zaista? 

— Svaki dan ljepša . . . 

Marine oči zasjaše opet, kao čas prije u 
sjenici, a usne joj se skupile, kao da hoće da 
usrknu slast riječi. 

— No, hvala Bogu, prihvati razdragano, 
a ti se ne bi ni sjetio, da to sam kažeš. 

Frane uzdahnu. 

— A šta će tebi, da ti ja to kažem. Mare? 

— Drago mi je, no . . . 

Turobni prizvuk njegovog glasa kvario 
joj je ipak svu slast riječi. 

— AT zato ipak treba da te nagradim, pri¬ 
hvati prpošno i pljesnu, da oživi raspoloženje. 
Znaš li šta? — Ne idi još u dućan i sjedni da 
čavrljamo malo ... 

Prisili ga da sjedne na kameno podnožje 
pergole, a zatim se zavrti dva puta objesno 



na peti, i — Bog zna zašto — uskliknu, pljes- 
nuvši ponovno. Od toga se sva zarumeni. 
Sitne kapljice znoja orose joj lice, a lagano 
otvoreni vrat i goli laktovi prevukoše se za¬ 
dahom pare, što je mirisala poput svježe po¬ 
košene trave. Baci mu šešir u vinograd i sje¬ 
de na uski kamen, tik uz njega. 

— Tako! — A sada, da ti najprije pitam 
oprost. Je li, da se ne ljutiš na me? 

Frane odgovori, da on ne bi ni mogao 
da se ljuti na nju, a ona nastavi. 

— Bravo, tako valja; to je još ljepše. A 
sada ću, vidiš, i ja tebi priznati da sam u istinu 
malo nepravedna, i — -(zavrti kažipr¬ 

stom oko čela i lukavo se nasmiješi.) — Zar 
ne, da jesam? Ja to znam, vidiš, i nemoj mi¬ 
sliti da sam ćorava. Ali što ću?! Kada sam 

vesela ja, htjela bih da je svatko veseo- 

Dok je govorila, Frane je dohvatio prutić 
s tla i stao da crta s njime krivulje na šljunku* 
Blizina njenih obraza palila mu je oči, a miris 
puti i daha škakljao mu živce. Ne mogaše ni¬ 
kako da je gleda. Ona opazi sa zadovolj¬ 
stvom tu zabunu. 

— A danas, nastavi naelašuiući svaku ri¬ 
ječ, danas bi sve kliktala od radosti... Da¬ 
nas je Mirko- 

Frane prekinu crtanje. 

-— Mirko ie takodier bio neobično 

veseo danas. I naročito galantan ... 

Frane se uspravi nervozno. 

— A ipak, Stari — 

— No, Stari?! 

— Ništa. On nije bio baš dobre volje 
danas - 

Mare se namršti. 

~~ Briga me, odgovori resko, i dignu se. 

Vi ste svi uvijek loše volje . . . 

Frane se u isti čas pokaja. 

— Oprosti što sam te rastužio, Mare. Ni¬ 
sam htio. 

Ona slegnu prkosno ramenima. 

— Ne mari. Ja sam svejedno vesela. 

— Af nisi kao prije — 

— Nisam?! — Hahaha-Ti si veo¬ 

ma smiješan, ako misliš da me možeš rastu¬ 
žiti danas . . . Danas, pošto mi je Mirko već 
tri puta opetovao, da sam najljepša ...?! Ma 
ibaš! 

Smijući se pakosno, sagnu se nad živicu 
da utrgne grančicu zimzeleni, i pri tom se 
navlaš zaustavi. Sunce je tako moglo da joj 
oblije svu gipku liniju struka od ramena do f 

ispod bokova, svijetlu poput srpa. I nije se 
prevarila. Frane u skrajnoj uzbudjenosti I 

okrenu glavu i skoči preko živice. 


— Ti ideš, zapita ga istim ironičnim po- 
smijehom, kad se je vratio i donio šešir. 

— Da, odgovori on muklo, i niti je ne 
pogleda. 

— Pa dobro. Adijo! 

Frane se obrnu odlučno i podje. Mare 
je gledala za njime i uživala, misleći kako će 
ta odlučnost do vratiju da malaksa. Medju- 
tim, ona kao da nije malaksavala. Sunčane 
pjege, što su padale kroz lišće pergole, pomi- 
I cahu se sve brže po njegovim ledjima, prem¬ 
da se već i sjenici približavao. ,,Ali ipak će se 
okrenuti 41 , pomisli prkosno, i već se uzra- 
dova, kad se zaustavio čas, dohvatiši se 
kvake. 

No on se ni tada ne okrenu. Možda je 
čas i premišljao, no ipak se svlada. Izišao je 
naglo, i Mare ostade da bulji u zatvorena 
vrata, sama i još nezadovoljnija.- 

II.’ 

To joj se vidjelo i na licu. Na jabučicama 
iskočiše joj dvije omašne smeđe pjege, a vrat 
i laktovi ovili se mutnim rumenilom. Da je 
tko bio blizu, bio bi mogao da joj prati stru¬ 
janje krvi kroz kožu, tako je uzbuđena bila. 
Mora da je nešto brzo u sebi šaputala, jer 
joj se mišičje na krajevima usana nervozno 



trzalo, a i trepavice joj isto tako munjevito 
zastirahu od časa do časa mutni i nelijepi 
pogled. Čupala je baš nemilosrdno rumenim 
prstićima svilene čipke na novoj bluzi, a des¬ 
nom cipelicom strugnula bi svaki čas nestrp¬ 
ljivo o šljunak. 

Oko nje je bilo međutim sve tiho i još 
uvijek sve sanjivo. U julu je oko pete kao i 
oko podneva; još sparnije i sumornije možda. 
Sami neprekidni, otegnuti i jedva zamjetivi 
zuj, kao da dolazi od mirijada nevidljivih 
mušica, ispunjao je sav zrak i ulazio u sje¬ 
tila, uspavljujući svojom jednoličnošću i 
mrtve stvari. Zrak se je žario, pun bezbroj¬ 
nih sitnih piknjica, koje pecahu kožu i svojim 
titranjem zablještavahu oči, otskačući oso¬ 
bito od suncem obasjanog kamenja, kao var- 
nice sa užarenog gvoždja. Sve je još ležalo 
u suncu. Čitav vrt, svaki kutić, svi zidovi i 
svi krovovi, sve tamp do visokih jarbola što 
su virili iznad dimnjaka i golih, surih obro¬ 
naka planine nad lukom. Samo iz dna sjenice 
zijala je duboka, gusta sjena, prevučena to¬ 
plim ljubičastim lazurom, a tako i uz ono par 
voćaka, što su stršile razasute između re¬ 
dova loze, povrća i cvijeća. Na tlu aleje, i s 
desne joj strane, preko gredica obraslih zre¬ 
lim rajčicama, prostirao se pravi harlekinov 
plašt različitih oblika svijetla i sjene, duginih 

obruba i odraza lozinog lišća, zagasitih polu¬ 
sjeni i blještaja glatkih šljunaka... 

Taj plašt padao je i preko Mare. Pokri¬ 
vao joj najprije bujne tamnokestenaste kose. 
i preko rumenih obraza spuštao se na obla 
ramena, a onda silazio niz prsa i laktove na 
bokove, pa se prostirao dalje sve do tla, gu¬ 
beći se niz aleju. Kako je majestral, bar i po - 
put ćuha, dopirao iz luke, lagana jgra usca 
prenašala se na treptanje arabeska i, mimo 
njene volje, oživljavala djevojčinu ^ukočenu 
pojavu. Isprva ona nije toga ni opažala. Bu¬ 
ljila je i nadalje u tamna vrtna vrata, kao da 
još uvijek čeka, da se otvore. Ipak nakon ne¬ 
kog vremena, kao da je zaboravila zašto to 
u njih gleda, poče da skida pogled, i zausta¬ 
vi ga, — i opet ne znajući zašto, — na svo¬ 
jim rukama. 

Bila je već mirnija. Smeđe pjege na jabu¬ 
čicama pomalo su gasnule, i pretvarale se u 
svijetlije, a i prstići su već puštali u miru na¬ 
pola raskinute čipke. Konačno, sjeti se ipak 
da gleda prsten na ruci, svoj zaručni prsten, 
— i to bi prva jasna misao, što joj sinu. U 
isti mah ču i neko svježe škakljanje, od toga 
što joj je lagana struja zraka hladila znojna 
čelu. To joj je bilo ugodno,. i taj osjećaj tje¬ 
lesne svježine spoji se u isti čas sa misiju o 


prstenu, pa joj oboje skupa bi još ugodnije. 
Jedna mliječna kap sunca padala je upravo 
na dijamantno oko prstena i sjajila se u nje¬ 
mu kao suza, što ostane između trepavica, 
kad se već plač pretvorio u posmjeh. Ona taj 
posmjeh osjeti doista kao nešto živo. Činilo 
joj se, kao da hoće da je škaklie, da je na¬ 
tjera na smijeh, da joj se deranski podruguje 
za njenu nainrgođenost. I gotovo da je čula 
kako je vragoljasto draži: „Ajde, tko će prije, 
da se zasmije, ajde — A u isti mah, i 
na srebrnim narukvicama opazi dvije tri ka¬ 
pi, i sa broša na prsima nešto joj lukavo na¬ 
mignu, i sva sedefna puceta na bluzi stadoše 
da se smiju . . . Čitav šareni plašt kao da je 
oživio, a njegove svijetle i rumenkaste ara- 
beske, poput vragoljastih satirskih lica, pu¬ 
nih smijeha, kao da su se također pridružile 
veseloj igri, izazivajući je sve bučnije i objes- 
nije: „Ajde, tko će prije, da se zasmije, 
ajde . . .!“ 

Jedna strjelovita sjena preleti tako blizu 
nje, kao da joj se dotakla trepavica. Djevojka 
se prenu i pogleda za njome. Nad vrtom je 
u eliptičnoj krivulji kružila lastavica, uspi- 
njući se najprije do iznad kuće, a onda se, 
razmaknutih krila, oskliznula opet prema vi¬ 
nogradu. Mare ju je slijedila, dok se nije iz¬ 

gubila, a onda joj se pogled objesio o sunčane 
niti i opet se umirio. Napola sklopljene trepa¬ 
vice treperile su, svjetlucajući se poput viline 
svile, ovlažene rosom, o izlazu sunca. Jedan 
pram svjetla padaše upravo na njih i škaklja¬ 
še ih tako toplo, da djevojka ne mogaše više 
da odoli... 

Njene sitne, ponešto djetinjski ispupčane 
usne, prkosno svinute i rumene poput kora¬ 
lja, nisu nikako više mogle da se otimlju smi¬ 
jehu. Čak i lagani, jedva zamjetivi mašak 
što ih pokrivaše, davao im je nešto osobito 
vragoljasto i draškajuće, čim su ispod njega 
zasjali bijeli kao mlijeko zubići, i meke pro¬ 
zirne jabučice planule rumenilom ... 

I zar se^ je ona uistinu ljutila na što čas 
prije..?! — Zar su te velike, okrugle oči, 
ovite vjenčićem jakih i garavih obrva, u isti¬ 
nu samo čas prije žućljivo škiljile, bez toga 
radosnog i sunčanog sjaja, koji se činio ne¬ 
ugasiv u njima ...?! 

Ona se više ne sjećaše ničega, i znala je 
samo to, da je vesela--—-— 

— Moro, kliknu najednom, i trgnu se iz 
razmišljanja. 

Do njenih nogu valjalo se crno psetance, 
kudraste pasmine, i vuklo je za suknju. 

— Hop, Moro, hop, pljesnu veselo ruka¬ 
ma i potrči unatrag da ga podraži. 

Pseto potrča za njome. 

— No, dođi ti u mene, ,,coccolon“ moj 
zlatni, zaustavi se i pruži mu ruke. Tebi će 
Mare dati šećera i novi ,,fijok“, ajde ... Jesi 
li zadovoljan ...? 

' Podigne ga u naručaj i, gladeći ga po le¬ 
đima, uputi se polako uzduž aleje prema kući. 
Plohe sunca i odsjevi zelenila prelijetali su 
preko nje, kao što bijeli veseli oblačići prela¬ 
ze preko proljetne vedrine, i draškali joj na¬ 
glim prelazima oči. Osjećala se neobično svje¬ 
žom i tako joj je lagodno bilo, da se je više 
njihala, nego koračala. Da ju je tko vidio, bio 
bi pomislio, da nožicama prati takt kakovog 
tihog, laganog valcera, što ga je samo ona 
čula. A nožice joj bijahu zaista nožice, nipo¬ 
što noge; — tako su nježno i vragoljasto vi¬ 
rile ispod kratkih, prozirnih sukanja, u svo¬ 
jim sitnim, poput šećera bijelim papuči¬ 
cama ... 

Nisu je uzalud nazivali Danicom ... 

III. 

Vrata kuhinje i tinela*) bijahu zatvorena, 
i na hodniku se nije čulo drugo, doli zujanja 
muha. Mare pomisli, da je i teta već legla, i 
zaputi se ravno u svoju sobu. 

*, blagovaonica. 


No tek što je napravila par koraka, začu 
se iz tinela glas očev. 

— Mare, dozivaše hripivo, jes’ ti to, 

Mare? 

Licem joj preleti odmah neugodna sjena. 

— Mare, ■ ču se ponovno, i njoj je do¬ 
lazilo već da proplače. 

— Šta je, ozva se otresito, i očajno ispu¬ 
sti psa iz ruku. Osjećala je dobro nelijepi 
zvuk svoga glasa, ali drukčije ne mogaše. Iz 
tinela čulo se samo zlovoljno mrmljanje kao 
odgovor. To ju je bolilo, ali opet — — Činilo 
joj se, da je sve tako tiho, da će moći da 
bude sama sa Morom, da malo prosanja, i 
da se spremi za večer, — pa eto ... ,,Samo 
da me muče“, zaključi, i uzdahnu duboko. 

I nema druge, — treba ući. Mrmljanje se 
pretvaralo u kašljucanje i bilo joj neugodno. 
„Samo da me ne muče, opetova, samo da 
me puste u miru, pa bih i ja bila drukčija. 
A1‘ ovako ...“ 

Ne htjede ipak da stari opazi taj izraz na 
njenom licu, i ulazeći, nastojaše, da se pri¬ 
kaže što-mirnijom. Soba je bila do zagušlji- 
VOsti zadimljena duvanom, a prozori tako za¬ 
strti, da se jedva i razabirala zgurena sta¬ 
račka pojava u dnu stola. 

— Evo me, reče, zatvorivši za sobom 
vrata. Što si me zvao? 

Sijeda starčeva glava pridignu se s pr¬ 
si ju, i dva vlažna crvenkasta oka upriješe 
se kao jedini odgovor u nju. 

„Ah, Bože, mišljaše Mare sve očajnije, 
ma zar sam j a zaista tome kriva?!“ — Bila 
bi najvolila udarati sebe šakama u tom 
času... 

— Hoćeš li, da ti što donesem, započe 
nervozno, kušajući da poda glasu što veću 
umiljatost, ali osjećajući u isti mah da to ne 
ide. — Je li ti što treba? 

— Ne, ne treba ništa, odreza starac 
mrko, i pijunu na stranu. Ne treba. 

Ura je brojila hipove kao vjekove. Mari 
se činilo, da joj sve netko po srcu udara i da 
ga kida, a nezna što da počne. Taj nesretni 
glas, nikako da je posluša. „Baš kao u vje¬ 
štice", pomisli. 

— Pape, provali konačno iz nje, gotovo 
jecajući, molim te kao Boga, pape, ne muči 
me više...! Zašto mi ne odgovaraš?! 

Stari podignu ponovno glavu, i iste vlaž¬ 
ne, crvenkaste oči zacakliše se u polutami. 

— Reci mi, što ćeš; — zašto me gledaš 
tako?! 


Starčeva brada uzdrhtnu, i naglo je pri- 
vinu k sebi... 

Njilialjka je i opet ispunjavala sama ti¬ 
šinu, ali djevojci je sad bilo lakše. Samo kad 
više nije mrk, i ne ljuti se ... 

Zapita ga, treba li mu vode ili duvana, i 
zašto nije pošao da spava, a on odgovaraše 
mirno i ne puštaše je od sebe. Reče joj da 
spavati nije mogao, jer ima posla, i na stolu 
je zaista ležalo nekoliko trgovačkih pisama i 
knjiga. Pogled na njih nije obradovao Maru. 

— I ne ljutiš se više na me, pokuša da 
skrene razgovor. Zadržala sam se sa Fra- 
nom. 

— Sa Franom? 

— Da, i onako sada nema u dućanu svi¬ 
jeta. 

— Hm, daa ... A ja sam mislio da je još 
doktor — 

Mare ga prekinu. 

— Mirko, ne doktor, pape. On je moj za¬ 
ručnik. 

— Pa svejedno, no ... Zar nije sudac 
doktor?! 

Mare pocrveni od bijesa. 

— Pa naravski, da je doktor, viknu, to se 
razumije. Nije tek kakav sirotan, ili „buti- 
gijer" 1 ) ... Si capisce! 2 ) 

*) dućandžija, 2 ) To se razumije. 

— Basta, 3 ) prekinu je stari, udarivši ka- 
mišem o stol. Linguaccia! 4 )... 

Uskašljao se od uzrujanosti tako, da mu 
se treslo čitavo tijelo; kao da mu se nešto 
lomi u prsima. Mari se činilo, da će svisnuti 
od jada. 

,,Ma zar ovo neće nikada prestati?" uz¬ 
dahnu, dršćući u isto vrijeme, i od straha i 
od uzrujanosti, i od stida i od bijesa. Osje¬ 
ćaše, da je suzdržavane suze upravo žegu u 
očima, i bila bi najvolila, da se do sita is- 
plače. Ali pogled na knjižurine, i pomisao, da 
ju je on samo z a t o i zvao, podjarivaše je 
na prkos u isti mah, dok joj je kašalj ulijevao 
sućut. Popusti li, onda joj je čitavo poslije. 
podne, a možda i čitavo veče, izgubljeno . . . 
Ah, ti prokleti računi.. .! 

Stari se međutim jedva umirivao. Uva¬ 
ljen u naslonjač, činjaše joj se još slomljeni- 
jim i slabijim, no što je inače bio, i samilost 
je pomalo nadjačavala. Bilo joj je to ugodno. 
Jer, niti je ona htjela da bude zla, niti je 
stari to zasluživao. I sada čak, dok tako 
mrko gleda, znala je, da ne misli o njoj 
zlo. Samo, da nije tako čudan, eto, pogotovo 
danas. Cijeli dan joj je prošao kao na obla¬ 
cima, pa da ga bar i završi u miru. Bilo je 

3 ) Dosta! 4 ) Jezičino! 

to prvi put da joj je uspjelo nagovoriti sta¬ 
roga, da Mirka pozove, i već joj se činilo, 
da je ženica, sjedeći uz njega, i jedući za 

istim stolom... . . 

I sada, poslije svega toga, — ti nesnosni 

stari računi... Kao da joj to može, da impo¬ 
nira...! Bit* će, da je i valjan, i pametan, 
ali butigijer je butigijer ... I konačno rođaci 
su. a ona već voli drugoga. 

Ura je prekinu u mislima, odbijajući pet 
i po. Stari je još uvijek nešto gunđao, a muhe 
su u rojevima oblijetale boce i čaše, sto su 
još ostale na stolu poslije objeda. _ Živahno 
klepetanje zastora na prozoru javljalo je, da 
će majestral pod večer nešto oživiti. 

Trebalo je već jednom prekinuti taj muk 
, umiriti staroga. Možda se ipak nekako iz¬ 
vuče računima, a konačno treba i da se strpi. 
„Starost je već takova, pomisli. Tvrdoglava, 

ali dobra". A , , 

Primaknu mu se opet blize i stade, da ga 

moli za oprost. Stari ju je gledao uporno i 
mučao. Samo mu se brada tresla. No Mare 
je i to razumjela. 

— Moj zlatni, moj dobri pape, uskliknu 
napokon i baci mu se oko vrata. 

Starome je to bilo dosta. Dvije krupne 
suze otkotrljaše mu se niz navorane obraze. 

i hladne staračke usne stadoše kao pomamne 
da ljube toplo djevojčino čelo. Ona je tako¬ 
đer bila ganuta; i zato jer ona u istinu ne bi¬ 
jaše zla, sinu joj čudnovata i neočekivana 
misao mozgom. 

— Hoćeš li da pogledam račune, upita ga 
naglo i zagleda mu se u oči. Bila je sva sret¬ 
na radi te pomisli, i činjaše joj se da je ne¬ 
izmjerno dobra u tom času. 

Ali to je trajalo samo tren. Ona je oče¬ 
kivala, da će se njegovo lice preobraziti od 
tolike dobrote, da će možda kliknuti, da će 
je dugo, dugo ljubiti, tepajući joj riječi naj¬ 
zanosnije hvale, pa — ništa. Zagledao se u 
nju, kao da joj u očima traži što da od¬ 
govori, a onda uzdahnu duboko i poljubi je 
još jednom. 

—i Budi ti samo vesela, reče i polako se 
dignu. 

Mare je ostala osupnuta. On dakle i ne 
yjeruje u njenu dobrotu? Promatrala ga je, 
kako žurno kupi pisma i činjaše joj se, kao da 
želi da ih sakrije. Spopadaše je čudna i pa¬ 
kosna volja, da mu ih otme, pa da onda čita¬ 
vo veče računa i piše. No on pokupi brzo sve, 
metnu pod pazuho, i opet se zagleda u nju. 
Nekakav čudni smiješak ovijaše mu usne, ali 
Mare, uza svu zlovolju, ne mogaše nikako 

da otkrije u njemu zlobu. I protiv njene volje 
pričinjao joj se neizrecivo dobrim i blagim, 
ali u isti mah i varavim. Kao da na grudima 
bolesne, uvele djevojke gleda kitu svježih 
ruža, pa u isti mah osjeća i njihovu toplu do¬ 
brotu, i prozire bol koju hoće da prikriju ... 

~ Ja idem sad malo u ,,gabinet“, a ti 
možeš k tetki, ako hoćeš. I ne ljuti se na me. 

Starac se okrenu. Mari se pričini, 
da mu je vidjela suzu u oku, i čula kako je 
uzdahnuo. Njeno čelo prevuče se ozbiljnim 
borama i zabrinuto se zagleda za njime. 
Tako joj se činjaše doduše jačim nego dok 
je sjedio, ali kao da su mu se toga popodneva 
ramena ipak neobično pognula. Možda prije 
nije toga ni opažala, ili — da nije možda što 
novo...?! 

„Oslobodi nas, Bože!“ šapnu žurno sa¬ 
ma sebi, i prekriži se, — dok joj je jato tam¬ 
nih slutnja kao jato crnih vrana preletjelo 
pred očima. Gotovo bježeći ostavi tinel, i 
pođe u svoju sobu. 


IV. 

Tamo joj je bilo odmah lakše. U tinelu 
je bilo tako sparno i zadimljeno, da je upra¬ 
vo odahnula, našavši se u svježem i lagano 
parfumiranom zraku svog djevojačkog ku- 

tića. A osim toga, soba se je nalazila na po¬ 
du, i majestral je mogao lakše da dopre do 
njena dva rastvorena prozora, zastrta tek 
napola zelenkastim žaluzijama i redom cvjet¬ 
nih lonaca. Tako je majestral ulazio kroz cvi- 
ieće, prošavši već vani čitave redove mu- 
rava i bajama, pa je, osim mirisa mora, sto 
ga je donosio iz luke, prosipao po sobi i mi¬ 
rise zrelog voća, rascvalih geranijuma i dras- 
kavih karamfila. I sunce je isto tako ulazilo 
najprije kroz ceminovu pergolu, pa onda kroz 
žaluzije i napokon kroz cvijeće. U sobu su 
dopirali samo odrazi i odsjevi, i tek na groz¬ 
dovima geranijuma, što su virili izvan praga, 
nadalo je nekoliko svijetlih kapi, šareći ih jar¬ 
kom i užarenom krvlju. No to crvenilo razli¬ 
jevalo se po čitavoj sobi, odražavalo se u 
svakom predmetu u neizbrojnim prelazima i 
titralo na zidovima kao što prvi posmjei 
osvita titra na budećim se šumama i vodama 
proljetnim. Jer sve osim njega, bilo je ze¬ 
leno. Čitava skala zelenih prelaza,. od naj¬ 
tamnijih do najjasnijih otskakivala je sa pro¬ 
zirnih žaluzija, najprije na bijeli okvir pro¬ 
zora sa rastvorenim staklima, davajući im 
kristalnu boi u mora na čistome žalu. N a zr¬ 
calima i slikama prelijevalo se to zelenilo 
poput sedefa, dok je u pozadini na zidu svr¬ 
šavalo u tamnim i gustim tonovima, sličnim 

šutljivoj površini dubokih šumskih jezera. 1 
sami zrak, pa i sjene, što su ih bacali pred¬ 
meti, kao da su bile ispunjene zelenkastim 
praškom, koji je posipao pomalo, i ruke i 
odjeću, i lice ... Ugledavši sebe u zrcalu, 
Mare se sjeti, kad se je kupala jednom u 
morskoj špilji, i pričinjala se sebi sedefnom 
ribicom. 

U sobi je bilo tiho. Nikakvo kucanje ure 
nije ulijevalo monotonije, i samo od časa do 
časa, preletjela bi mimo ušiju po koja osam¬ 
ljena muha, izgubivši se brzo vani u sunča¬ 
nom svijetlu. Mare je osjećala svježinu, ne 
samo od strujanja vjetra, nego i od samih 
hladnih odraza zelenila, koji kao da su joj 
gasili užarene obraze, i od te meke tišine, 
koja kao da je umirivala polagano njene 
misli. 

Ona je i volila tu svoju sobicu baš zato 
što je uvjek osjećala da ima u njoj nešto što 
je razum je bolje od ikoga. Cesto joj se činilo 
da taj uski prostor, ispunjen namtimnijim 
njenim stvarima, kao najdražim misl.ma, ima 
nešto živo u sebi, iednu toplu i razumnu du§u, 
koja joj govori kroz mirise i kroz sjene, kroz 
šutnje i kroz glasove, i zna da pogodi njene 
želje dobrotom najnježnije sestre. Ili još više. 
Ta duša činjaše joj se zapravo proširenjem 

vlastite duše, sa svi m uspomenama, tajnama 
i nadama. Svaki njen kutić za Maru je dio 
života, svaki pretinac niz uspomena, svaka 
slika ili zrcalo čitavo more nada, a svi oni 
svileni jastuci jedna beskonačnost sanja. I 
što bi drugo moglo, da joj tako živo dovabi 
pred oči čegagod se zaželi, u prošlosti ili 
budućnosti, kao sami jedan večernji čas 
sieste u potpunoj tišini te sobice, dok vani 
zadnje lastavice režu uši i zrak oštrim pisku- 
tom i lijetom?! Čitava njena ljubav istom tu 
nalazi svoju široku, beskonačnu radost, i 
svaka njegova riječ, svaki stisak ruke, 
kolikogod topao bio, istom tu dolazi do pot¬ 
punog oživotvorenja, kada se nadje sama i, 
zatvorenih očiju, dršćućih usana, gradi na 
prošlim časovima buduće ... I kol kogod do¬ 
bar o n bio, kolikogod je volio, kao i ona 
njega, i sve najljepše znao o njoj da kaže. 
ipak najslađe riječi, najljepša očitovanja, nisu 
izišla ni iz njegovih ustiju, niti ih je ona rekla 
njemu, — već samo tu, u toj maloj sobici, iz 
tih skrovitih kutića mašte, iz svih tih zrcala 
i slika, samo tu je mogla da ih čuje .. . 

Pa i sada, čim je ušla, i njena se vitka, 
bijela pojava odrazila u velikom zrcalu na 
ormaru, prva joj je m'sao bila rastanak u 
sjenici. I sa svim tim što je naišla 11 a čitave 

oblačine tamnijih misli, ta svijetla mala uspo¬ 
mena znala je poput sunca da se probije 
kroza sve i da ih sve razagna. Kao i bijeli 
njen stas u polutamnim tonovima zrcala, 
tako se je i ta misao najednom uspravila u 
zrcalu njene duše, ovladavajući njome malo 
po malo, i osvjetlujući sve ... 

Pokuša da uzme istu onu pozu, koju je 
imala sat prije kad ga je, nagnuvši glavu, 
zamolila da joj opetuje da je lijepa, — 1 
premda je svijetlo u sobi bilo posve drugo 
nego u sjenici, morade priznati sebi, da je 
zaista vrašku zamisao imala. „Možda bi me 
ovako našao još ljepšom 14 pomisli, upore- 
đujući u misli efekte jarkog sunčanog svijetla 
sa tim tihim i pridušenim strujanjem boja, 
koje je njenom licu davalo bajoslovni čar vo¬ 
denih vila. I bilo joj je tako žao što ne može 
da je vidi u tom času. Njoj je uopće bilo ču¬ 
dno, i često je sa žalošću razmišljala 0 tome, 
da baš u časovima kada se najljepšom priči¬ 
nja sebi, niti on, niti iko drugi nije tu da je 
vidi. Mirko u njenu sobu još nije zalazio, a 
izvan nje, izvan tog zrcala, činilo joj se, kao 
da njena ljepota nešto gubi. Pa ni tu nije 
uvjek jednaka, i samo u nekim časovima, kao 
na primjer u tom, pokazuje se u čitavom 
svom čaru. A ti momenti su, za čudo, uvjek 

najsamotniji.... Ili za jednog takovog po- 
podneva, kad sunce upre baš u stanovitu ta- 
čku žaluzija i geraniuma, ili u raskošnim, 
grimiznim večerima, kad cijela soba kao da 
se pospe zlatnim praškom, ili u tajinstvenim 
prelazima sutona, kada modrikasto-ljubiča- 
ste sjene poput koprena ovijaju stvari, i daju 
im neizrecivu draž šutnje i odmaranja, bri¬ 
šući svaku oštrinu, svaku težinu i svaki nabor 
u spajajućoj harmoniji snova ... Pa ako baš 
slučajno i nije sama, tada, kao za inad, ili 
momenat izgubi čar, ili nezna da odabere 
pozu, — ali efekta svakako nema ... 

,,Ah, kad bih mogla eto tu sliku, da za 
uvjek ulovim“, pomisli oduševljeno i zaljub¬ 
ljeno nagnu glavu ... Ali zaludu. Sjeti se, ko¬ 
liko je takovih pokušaja napravila, no sve 
bez uspjeha. Ni sama više nije znala koja joj 
se od svih tih bezbrojnih fotografija manje 
sviđa, i nikako nije mogla da se odluči, koju 
da dade Mirku. ,,A1’ ipak ona u plavom odi¬ 
jelu mora da je najljepša 41 , pomisli sad zato, 
što je najviše ličila pozi, kojoj se baš divila.... 
I da ne zaboravi, skoči k etažeru, pokupi 
s njega čitavu hrpu slika i odnese ih k pro¬ 
zoru . . . 

,,Mogla bi zapravo da mu dam sve, po¬ 
misli, ali neću. Ova u zimskom kaputu upra¬ 
vo je odvratna; kao da sam kakva starica... 44 


Fina, velika fotografija, u skupocjenom i 
elegantnom krznu, koja je pred tri dana bila 
postavljena na vrh etažera, kao najljepša, 
odleti sada u kut.... 

,,A ova u cvjetastoj bluzi, — to je tetkin 
ukus...“ 

,,Ah, uskliknu naglo kod treće, i udari no¬ 
gom o pod, šta sam ja luda ...!! Baš tu sam 
mu dala, — s tim glupim lancem oko vrata, 
kao da sam ribarica ...“ 

Na četvrtu nije ni došla, jer je prekinuše 
koraci za vratima. 

— Tko je, upita glasno, pokrivši brzo 
slike zastorom od prozora. 

Na vratima se ukaza tetka. Postarije lice, 
staromodna frizura, ponešto krupna pojava, 
i tragovi spavanja na licu. Samo su se male 
žive oči, budno i zabrinuto zagledale u Maru. 

— Što je, zia*); što si htjela, upita je ova 
mirno, i ako joj se taj pogled nije sviđao. 

Zia kao da se začudila tom miru. 

— Dunque**), omjeri je sumnj'vo od gla¬ 
ve do pete. — Što je? 

; Zatvori za sobom vrata i odšulja se k pro¬ 

zoru. Mare nije razumjela ništa. 

— Što dunque, upita zabrinute. 

— Kako je svršilo, dakle? Jes : li umirila 
staroga? 

*) tetka, **J dakle. 

— Umirila?! 

— Umirila, da. Nisi li bila kod njega? 

— Jesam, pa — ? 

— Pa? Nije ti ništa rekao?! 

Mari je bivalo sve tjeskobnije u duši. 

— Ništa, izusti zapijehano, — šta da mi 
reče? 

Ona se sjeti čudnog očevog pogleda pri 
rastanku i još čudnijih riječi. Srsi je prođu 
od zle slutnje. 

— Hm, rebanbiveni*) stari, promrmlja 
stara više za sebe, i okrenu se k prozoru. 
Bila bi najrađe, da je nestane iz sobe na koji 
način .... 

Mare ne mogaše više da odoli sumnji. 

— Ali, što da mi reče, uskliknu. Zar se je 
što dogodilo, tetiće? 

— Ne budi luda, — šta se dogodilo? Treba 
baš odmah tako izvaliti oči...!! 

No već je bilo sve zaludu. Djevojci je 
bilo jasno, da nešto mora da se dogodilo, i 
to nešto neugodno. Vidjela je to i na licu te¬ 
tke, i na zagonetnom držanju staroga, malo 
prije. I premda joj se srce već unapred ste¬ 
zalo na samu pomisao spoznaje, nešto što je 
bilo jače od svake težnje spokojstva, dizalo 
se u njoj, i tražilo istinu ... 

*) podjetinjio. 


Zia pokuša ponovno, da svrne razgovor, 
ali Mare ju je tako pronicavo i neumoljivo 
ispitivala, da je stara bila prisiljena, da joj 
kaže sve. 

— Šjokece 1 ), govorila je, Ijuteci se, što se 
tako neoprezno dala uloviti. Kad sam mu ja 
govorila, da te pusti u miru, nije htio ni da 
čuje ....! Pa je rekao smokve .. .!i Da sam 
bar znala, pa da sam mučala i ja ...! 

— Ali što, — reci mi već jednom što, mo- 
ljaše je Mare sve nestrpljivije. Što je imao 
da mi reče? 

— Šjokece, govorim ti, — njegove stare 
fantazije ... Kao da cijeli svijet ne misli o 
drugom nego o njegovoj škuni 2 ) ...?! 

— Pa šta je sa škunom; — jeli se našla? 

— Jest, kako ne ... Ja sam je već pred 
godinu dana pregorila, i samo je on trebao 
službene potvrde ... 

Mare nije znala, da li bi odahnula, ili ne... 

Stara joj ispriča da je na mukama bila sa 
starim kad su mu kod oblasti javili da su se 
našli ostaci škune na nekom otoku. Nije htio 
ni da čuje više za objed i jedva'joj je uspjelo, 
da ga uvjeri, da nebi bilo pristojno, da sada 
u samo podne otkažu Mirku. 

') ludosti, ! ) velika jedrenjača na tri jarbola i sa 
križevima. 

— I onda, upita naglo Mare, slijedeći svo¬ 
ju misao, — je li to sve? 

— Sve, potvrdi stara. On misli, da će sad 
cio svijet radi njegove škune izgubiti glavu.... 

Mare se podboči o stolicu i zamisli se. .Za 
staroga je to doduše teška stvar, ali tetkina 
zabrinutost ne tiče se ni staroga ni škune, ne¬ 
go nje. I to ne radi škune. Jer one su skupa 
već stoputa govorile da je škuna izgubljena 
i pregorile je. Nešto drugo mora, dakle, da 
je dovelo staru toga popodneva u njenu sobu. 

— A zašto je baš samnom htio da govori, 
prekinu naglo ćutanje i pogleda staru pro¬ 
nicavo. I zašto nije već preko objeda go¬ 
vorio? Ta nije to za nikoga više tajna... 

— Zato, jer je rebanbiven, velim ti. Pa mi¬ 
sli, da su i drugi kao on. 

— Tko drugi? 

— Svi, cijelo mjesto. 

Marina sumnja se pojača. 

— I... Mirko, izusti jedva čujno. 

— I Mirko, i svi. On misli, da su svi čekali, 
samo tu škunu da iskrsne iz mora ... 

Jedna trpka tamna crta ovi djevojčine 
usne, davajući naslutiti, da je njeno srce po¬ 
gađalo sve... Ono je zamiralo od toga, ali 
trebalo je ići do kraja. 


— On dakle misli, da i Mirko čeka na 
škunu, nastavi. A zašto nije onda s njime go¬ 
vorio ...?',■ 

— Ma htio je on, velim ti; još prije obje¬ 
da. Frane ga je po ure morao uvjeravati da 
bi to bila za Mirka uvreda. I tek onda je od¬ 
lučio, da prije govori s tobom ... 

— I Frane mu je to, naravski, odobrio ...? 

Mare se nasmija ironično i stara je to 
valjda opazila. Zato nije ni odgovorila. Ona 
se još uvjek ljutila na se, i svejedno mislila 
kako da se iz škripca izvuče, te da djevojku 
umiri. Kao da nije i sami jedan prst Marili 
vrijedniji od svih škuna, pa treba ljude mu¬ 
čiti s računima i jadnoj djevojci kvariti ra¬ 
dost sumnjama...?! I to baš danas, kada 
je, golubica, bila tako vesela, da je staroj srce 
raslo, gledajući je . .. „Rebanbiveni stari, 
mislila je, — da drugi ima takovu kćer, i da ju 
je dopala njena sreća, nebi mario ni da mu 
kuća izgori-, — a kamo li, da se jedna stara 
karkaša utopi...“ Ona je cijelu ,,novenu“*) 
Gospi posvetila da do te sreće dođe, — i ne¬ 
ma jedne u mjestu koja i oj na njoj ne za¬ 
vidi,— a on još misli na ludosti, i drži se kao 
da mu je krivo ... 

. Mare se dignu. 

*) đevetnica : 

sve uzrujanijom, i na posljetku je stala da 
viče, tako da staroj nije ostajalo drugo nego 
da popusti. Računala je da će ostati čas za 
vratima, da prisluškuje, neće li možda što 
čuti, ali ni to joj nije uspjelo. Mare ju je is¬ 
pratila sve do vrh stuba i nije se makla, dok 
nije vidjela, kako su se vrata kuhinje za sta¬ 
rom zatvorila. Čekala je još čas da vidi, neće 
li se opet otvoriti, i tek kada se osvjedočila, 
da je dole sve utihnulo, vrati se u svoju 
sobu. 


— Već je šest i po, prekinu staru u mi¬ 
slima. Ja moram da se odjenem. 

Nervozno gurnu stolicu i osjeti da joj lice 
gori. Stara se prepade. 

— Gdje ćeš još, da se odjeneš? Ta Mirko 

neće prije osme. 

— Hoće već poslije sedme. Poći ćemo do 
Borovika. 

„Samo da ostanem sama, pomisli, samo 
sama .. .!“ Stara se ponudi da će joj pomoći, 
gledajući je nepovjerljivo. 

- Ne, zia, ne treba ... Ja mogu i sama. 
Samo ti idi! 

Poleti k ormaru i stade brzo da vadi iz 
njega oprave, bacajući jednu preko druge, 
nestrpljivo, neuredno, žurno, samo da je ka¬ 
kogod udalji. 

— Molim te, zia, — ja moram zaista, da 
se danas nešto duže odijevam.... Idi! 

Zia je primi za ruku. 

— Mare, ne budi luda, Mare.- Sve su to 
njegove šjokece vjeruj mi, i nitko se ne oba¬ 
zire na njih ... 

— Ma znam, znam..., pa zato baš i ho¬ 
ću, da se čim ljepše napravim, — ajde! Samo 
me ostavi samu, molim te! 

Stara je upotrebila sve da ostane, ili da je 
bar prije umiri, ali zaludu. Mare je bivala 


Najprije je dugo ostala uz prozor, čelom 
naslonjenim o staklo, i nervozno, gotovo 
strijelovito razmišljala o svemu tome ... 

Da stvar u sebi, onakva, kakvom ju je vi¬ 
djela tetka i nije drugo do li ,,šjokeca“, 
Mare je bila uvjerena. Ali baš zato, uvreda 
i poniženje bijaše još teže. Tetka je mogla 
najviše da misli, da nju, Maru, smeta to ne¬ 
prekidno zadirkivanje, i da joj kvari radost. 
Ali to bi bilo najmanje. Da se tu radi o ko¬ 
jem običnom hiru staroga, koji nju ravno ne 
dira, i to baš u najosjetljivije, ona bi lako 
prešla preko svega. Ali to je već gore od 
uvrede. Jer drugo je, kada je uvreda doba- 
čena otvoreno i grubo, pa se uzbuni duša, i 

U isti čas možeš da na uvredu odvratiš uvre¬ 
dom, da je utučeš vlastitom vrijednošću, i 
odmah da se osjetiš nad njome ... I drugo 
Je, također, kada je osoba koja te vrijeđa 
tuđa, i čini to proračunano i tako, da sama 
prozirnost namjere slabi učinak i sprema za¬ 
dovoljstvo uvrijeđenom. Mare je već bila na¬ 
vikla na takove uvrede. Čitave bajke kolale 
su po mjestu o njenom cifranju, o oholosti i 
lijenosti, o tome da se čak bojadiše, da krive 
bokove stavlja, i kosu da ima tuđu, ali onaje 
znala, da je to sve zavist, i smijala se. I če¬ 
mu da se ljuti? Ne zovu li je svi još od dje¬ 
tinjstva Danicom, i nije li u tom nadimku je¬ 
dnom za uvjek izraženo njihovo vlastito udiv- 
ljenje? 

' Ali ovoga puta uvreda je dolazđa od naj¬ 
bližih, i to ne iz zavisti. Posumnjati, pa ba¬ 
rem i na čas, u očevu ljubav, činilo joj se 
zločinom. Zato mu je i praštala u početku 
nesklonost, kojom je susretao njenu ljubav 
prema Mirku. Tumačila je to sebičnošću 
starca, kojemu je neugodno da se dijeli od 
svoje jedinice, pa joj je to i laskalo. Kašnje, 
kada je uvidjela, da ni tog laskavog egoizma 
tu nema, i da starčev otpor potiče same 
iz ljubavi i brige za nju samu, praštala mu 
je još rade. I njemu i Frani. Kolikogod su 


je njihovi zamišljeni pogledi bacali u neraspo¬ 
loženje, njihove 'polovične izreke je uzruja¬ 
vale, a njihovo hladno držanje prema Mirku 
vrijeđhlo, činila je ipak sve moguće da im to 
ne pokaže. Sve namjere staroga, sve njegove 
kombinacije sa Franom, ona je unapred pro- 
zirala i, uza sve to što su je umarale, na¬ 
stojala je da bude što strpljivijom. 

Ali tada poče da naslućuje, da još uvjek 
nije progledala sve. Činilo joj se, da u nji¬ 
hovim očima čita nešto mutnije nego što je 
ljubav, nešto kao — samilost... Stari 
je govorio o Mirku takovim prizvukom su¬ 
mnje, i tako se turobno smiješio, kao da je 
ispraćuje na dugi neizvjesni put, ili kao da 
govori sa luđakom, kome neće da ubije ilu¬ 
ziju ... 

Sada je već bila posve uvjerena o svojoj 
slutnji. Poslije svega što je danas čula, bilo 
joj je jasno, da se stari protivi njenoj ljubavi 
ne samo radi Frane, ili radi sebe, već zato 
što n e v j e r u j e toj ljubavi, drži je obma¬ 
nom i žali nju, Maru, kao prevarenu. Pa da 
bi barem sumnjao što se nje tiče. Ona je 
prilično vjetrogonjasta, pa da baš i nebi imao 
povjerenja u njenu ozbiljnost, neb: se čudila. 
Ali stari sumnja u Mirka, u njegovu lju¬ 
bav prema njoj, i u tome je sva strahota 

uvrede. I stari i Frane misle najuvjerenije, 
da Mirko nju uzima, ne radi nje i njene lje¬ 
pote, radi toga što je Danica, i nerna joj para 
u čitavoj okolici, već radi njihove škune, ili 
uopće radi njihovog imanja, iz — interesa .. . 

Sjeća se sada dobro svih starčevih opa- 
zaka u posljednje vrijeme i jasno uviđa, da 
su sve poticale iz iste prikrivene misli o raz¬ 
lici staleža i roda, o tome da je je on stranac 
i gospodin, a takovi da lete samo za bogatim 
baštinicama ... 

Dakle sva njena ljepota, sva njena ele¬ 
gancija i draž, sve je to ništa bez novaca i 
može da propane skupa sa škunom?!^ Zato 
je i utučen stari tako danas. On je već žali, 
već je vidi neljubljenom, napuštenom, ne¬ 
sretnom, i htio bi da je odvrati, da je na uda¬ 
rac pripravi... Zato ju je i pozvao k sebi, 
pa — nije imao smjelosti. Jer on je pošte- 
njačina, on, i mora da mu objasni sve: „Tako 
i tako stvari stoje. Brodarstvo je izdalo i osi¬ 
romašilo nas, bolest i tuđe ruke umele, a evo 
i zadnje je škune nestalo, i Mare je sirota. 
Vi dakle imate slobodne ruke, pa ako mislite 
da nemožete ....“ I onda je, naravski, uvje¬ 
ren, da će se Mirko naći u neprilici, da će 
isprva prosvjedovati, ali za par dana, da će 
se već izvući. Pa i kada to ne učini, čak : 

onda kada je oženi, stari će misliti, da nije 
znao kako da se iskopa, ili je mislio, da hoće 
da ga prevare, a da je tobolac ipak negdje 
sakriven ... I neće nikada prestati da je žali, 
da je drži prevarenom, i da očekuje nesreću 


Mare je očajavala videći se talio bespo¬ 
moćnom proti tom poniženju. I, naravno, ako 
tako misli on, koji joj je otac, zašto da ne 
misle i drugi.. .?! „Jest, reći će svijet, kad 
vidi staroga kako se drži, da nije bilo nade u 
kapetanove šterline, zar bi se sudac bio udo- 
stojio da je uzme ...?“ I šta će joj onda svi 
njeni uspjesi, sve košarice što je porazdije- 
lila, da konačno odabere po svojoj volji i da 
postane „gospoja sučevica“, lijepa gospoja 
sučevica, — ako ne može da svoju pobjedu 
pročita i na udivljenju svijeta, i ne bude si¬ 
gurna, da joj na njoj zavide ...?! 

„Nema druge, — treba im dokazati, da se 
varaju“ zaključi suzama u očima i, zgrčenih 
pesnica, okrenu se od prozora. 

„Treba im pokazati što vrijedim ja, a što 
vrijedi škuna, i sav njihov gadni interes ... 
Da uvide jedanput za uvjek, da Mirko ljubi 
menei ništa nego mene, i da će biti sretan 
i onda, ako bude morao na koljenima, da me 
moli, i golu i bosu, saraoza moju ljepotu...! 

To im treba pokazati, da — i tek onda će 
biti mir 

Odlučno povuče konopac i podignu žalu- 
zije. Soba se u tren preobrazi, kao da je tko 
pozorišnom mašinerijom naglo izmijenio sce¬ 
nu. Zeleni i hladni tonovi su odprhnuli, a 
mlako ružičasto žutilo ovilo je i oživdo pred¬ 
mete jedva zamjetivom vibracijom. 

Marino je lice gorilo. Nagle i nervozne 
kretnje, i ozbiljne duboke crte odavale su, 
da se sprema na nešto odlučno. Pokupi brzo 
fotografije s prozora, i stade da ih proma¬ 
tra opet iz različitih daljina i u različitom 
svijetlu, Kada je i zadnju pogledala, započe 
opet iznova, zaustavljajući se dulje i proma¬ 
trajući ih pronlcavije. Kao da ih nešto pita.... 
Konačno započe i po treći put.... I kao' da 
su odgovori, što ih je tamo čitala, bili sve 
ugodniji, — njeno se lice žarilo sve življe, a 
oči joj se sjale samosvjesno. 

Od uzbuđenja jedva je i zamjetila, da je 
već odbila sedma. Brzo postavi slike na eta- 
žer, izvuče par skupocjenih velikih albuma i 
stade da ih lista ... Slike, uspomene, stihovi, 
uzdasi i očitovanja redala se i lelila ispred 
njenih očiju poput pejsaža, kojim putuje vlak, 
i svaka je stranica, svako slovo samo jače 
potvrdilo odgovor što su joj ga dale slike ... 



Htjede da izvuče i pisma, no ura je već 
odbijala četvrt poslije sedme ... 

„Ne treba više, odluči, mogao bi da 
dođe ....“ 

Pograbi žurno najljepšu kućnu haljinu, 
laganu i prozirnu poput vestalinske tunike i 
stade da se oblači. Pri tom je promatrala jo« 
bezbrojne dopisnice na stolu i na zidovima, 
sve moguće lepeze, vijenčiće i kitice, sve 
uspomene plesova i zabava, što su ispunja¬ 
vale sobu, i sve to ju je uvjeravalo o jednom 
te istom ... 

Ponosna kao kraljica, koja se sprema na 
megdan, unapred svijesna o. svojoj pobjedi, 
ona se pogleda još jednom u zrcalo, osjeti 
sama zamamnu draž svojih polunagih lak- 
tova i kliknu od zadovoljstva. Žar zapada 
ovijaše je svu i davaše njenoj odjeći i licu 
boju ružičastih večernjih oblačića, što lebde 
iznad mora. Svježi dah sutona kao da je 
strujio kroza nju i nosio je negdje visoko, u 
krajeve nenatkriljive ljepote, kojoj na ze¬ 
mlji nema ni izraza, a kamo li cijene... I 
samo sunce, kao da je zastalo od udivljenja 
nad njenom ljepotom, — opraštalo se teško 
i polagano od gustih pozlaćenih kosa i sjaj¬ 
nih dubokih zjena ... Tek onda kada je osje¬ 
tila da ga je posve nestalo, prenu se naglo i 
poleti prema vratima. 

A onda će se uvjeriti svi, svršavala 
je a glaVi svoje misli, - da Mare Danica .ne 
Ireba ničijeg sažaljenja, da Mare Danica 
može da odbije i najboljeg prosca, i da će 
on na koljenima doći da je moli za njenu lju¬ 
bav -“ , 

I, zatvorivši za sobom vrata, po e ° ' 
lučno i ponosno niza stube, slušajući 
sa hodnika Mirkov glas, koji je u tinelu pitao 

za nju .. • 

DRUGI DIO. 

I. 

Dobru pola godine poslije toga, upravo 
na čistu srijedu, Mare se Danica probna 
kašnje nego obično, i nije se javljala z sobe. 
Teti ie to zaista bilo čudno. Ali pomišljala je, 
da si zadnja tri dana plesovi trajali gotovo 
do zore i nije htjela, da smeta maloj da se 
ispava Sinoć su doduše došle nešto ranije, 
ali stara, naravski, nijeni slutila da Mare 
sve do pred zoru zaspala, i da su joj zato 
u d “et sati, kad se probudila, oči bile jos 
umorne od sna, i vjeđe teške kao užareno 

S Lesmuvši, zaboravila je spustiti žaluzije. 
i soba je bila sad puna sunca. To ju )e vrue- 

dalo. Po stolicama ležahu porazbacani ko¬ 
madi odjeće, besramno bijeli, gotovo goli... 
Košulja, kroz koju se prozirao naslon stolice, 
laštila se i žarila joj oči kao razgaljena prsa 
ili bokovi. Na cipelicama sjala se pozlaćena 
dugmad kao niz porugljivih zubi, a na bijeloj 
opravi samo tri reda kotiljona .... 

Zaklopi brzo oči i okrene se k zidu. „Sa¬ 
mo tri reda kotiljona", mrmljaše. Vidjela ih 
je sklopljenih očiju, jedan žućkasti, drugi ve¬ 
liki modri, a treći već i zgužvan ... A lane 
_ , • •• 

Skoči brzo s postelje i strga ih redom. 

,,Taako!“ naglasi odlučno, i sjede na po¬ 
stelju. Stade da navlači čarapu i čudna je tu¬ 
ga zaokupi. Čarapa ostane napola viseći, a 
kotiljoni, zgužvani, valjahu se na podu .... 
Bi joj ih žao, ali ih ne dignu, već opet legne. 

Misli joj se narivavahu mnoge i brze, i 
uzrujavahu je. Sjeti se prvog svog plesa, pr¬ 
ve pričesti i svečanih zaruka. Opravu je tada 
imala onu istu, koja sad leži tamo im stolici, 
j — zašto ju je sinoć opet obukla? Zašto bas 
sinoć? Vrat je na njoj duboko izrezan, i kad 
je kod zaruka opazila da Mirko pogledava u 
taj izrez, odluči, da je više nikada neće obući. 
I napokon, — još uvjek to glupo naklapanje 
o njoj i Draškoviću...? Sjeti se opet svoje 

dekoltirane: oprave, i instinktivno pogleda niz 
vrat, ispod noćne košuljice ... Nešto se meko 
ritmički i -lagano njihalo, i zabavljalo je ... 
Još kao djevojče, znala je tako na samo da 
kradomlce viri, i da uživa u čudnom nekom 
zamiranju, gledajući tu prelestnu igru svoje 
puti. Sada je nalazila u tom umirenje, neku 
blagu vrst zaboravi i pijanstva, a u isti mah 
i uzrujanja... Sve crno kao da je nestajalo 
tada, a slatke i nejasne slutnje ključale kao 
neodređena polusanja, bez oblika i bez Lca r 

bez misli.... ^ 

Sunčani mlaz se primicaše sve više nje¬ 
noj postelji, i Mare se poboja, da ne obasja 
i nju kao odjeću, — da je ne otkrije... Na 
lijevom je boku već osjećala njegov plameni 
dodir, kao škakljanje zaljubljenih usana, i 
zaklopi čas oči od prelesti. No brzo potegnu 
pokrivač i ovije ga oko sebe. 

— Bože moj, šta ja to činim, Bože, us¬ 
kliknuli zacrveni se kao mak. 

Dignu se odmah iz postelje, i odjenu se 
što je mogla brže. Sinoćnju opravu spravi 
brzo u ormar, cipelice gurnu pod postelju, i 
žurno stade da se umiva. Kao da pred ne¬ 
čim bježi. Uredivši se konačno, zastane, i 
objesi ruke ... 

Kud će sad tako ...?! Cista srijeda! Po¬ 
četak korizme, dugih kiša, dugh pro'povijedu 

i nikakve misli na sutrašnji dan, sutrašnju ve¬ 
čer, nikakve utjehe ... Zašto joj je tog jutra 
praznina u duši bezdanija nego ikad, i zašto 
je baš danas prvi put potpuno svijesna svoje 
tuge ...? Jučer je još živjela misao na večer, 
a prekjučer na dvije večeri, dočim su se da¬ 
nas sve večeri izgubile, ili se bar za dugo sa- 
krile... Koliko je još samo do ljetnih šet¬ 
nja, a koliko tek do drugih poklada ...! Sjeti 
se kako joj je teško bilo i na ove čekati, i 
sve crnija je tuga obuze. I sve baš danas ... 
Noćas, kada je izlazila iz dvorane, činjaše 
joj se, kao da je u njoj nešto puklo, neka 
grdna ploča, i pod njom da se otvorilo ždri¬ 
jelo ... Nešto neizrecivo crna postavilo joj 
se najednom pred oči, a da prije nije nikada 
ni sjene opazila ... Ili možda joj se prije 
tako činilo, jer — već se sjeća i sjena ... Nije 
ih bila svijesna, niti je mislila o njima, ali zna 
izvjesno da su se bližile. Kao i ljetni oblaci 
sa zapada. Ni ne spaziš se, a nebo je već cr¬ 
no ... I, ostavljajući dvoranu, bilo joj je kao 
da polazi iz života. Kao da mu još mora reći 
,,S Bogom“, okretala se, i gledala u orkestar, 
neće li još bar jedan takt... I bila bi život 
dala za taj takt, jer joj se činilo, da bi za to¬ 
liko dulje živjela. A nije znala zašto, i čudila 
se sama odakle joj ta misao. I bojala se, i 
htjela je da je otjera. I, legavši u krevet pre- 

križila se, i nastojala da misli na pravnika Mi- 
laša, koji tih poklada nije bio u mjestu, a za 
kojega joj tetka govoraše, da je dobra par¬ 
tija. Jer živo je željela da i tetki ugodi, a u 
isti mah govoraše sebi, da ga ne voli, kao 
ni Draškovića, a ples da je jedna dosadna 
glupost, i to što je dvije četvorke ostala sje¬ 
deći da je samo zavist, i donekle najbolji 
dokaz, da je bolja od svih ... 

I konačno, neka zavide; imaju i zašto. 
Prije joj je to godilo, pa zašto da joj ne godi 
i sada? Kada je još djetetom bila, dječaci su 
se radi nje tukli, i drugarice je zato mrzile. 
Pa je uživala... I zašto da i sada ne uživa.... 
Drašković je sam priznao, da je ona njega 
ostavila, i onda su svi zinuli. Mjesec dana je 
trajalo u mjestu zaprepaštenje, i cijeli je mje¬ 
sec hodala mjestom uspravna, uživajući, u 
svojoj pobjedi... I odakle joj sada naje¬ 
dnom ta čudna tuga ...? Zar zato sto ne¬ 
koliko četvorka nije našla kavalira: A možda 
se još i ne ufaju; koliko ih je odbila, ne bi 

bilo ni čudo ... 

Nastojala je svakako da otjera tjeskobu 
i, osjećajući da joj čelo gori, otvori prozor. 
Cvijeća sad nije bilo na njemu. Murve u vrtu 
bile su gole, i samo su bajamove osuli bijeli 
cvijeci, kao okašnjelo inje. Sivi, monotoni 


dimovi polagano se izvijahu iz čađavih, na¬ 
krivljenih dimnjaka, a neko zvono, brecajući, 
ulijevaše u mrtvi zrak potpuni osjećaj ko¬ 
rizme ... 

Na vratima netko pokuca. Mare pogleda 
na sat, i pomisli odmah na tetku. 

— Oprosti, tetiće, ozovne se; upravo sada 
sam se digla. 

Brzo joj otvori, i htjede da se pokaže što 
mirnijom, ali staru je već to dugo „spavanje 
zabrinulo. 

— Zar ti je što, upita je ulazeći. Jedanaest 
je već prošlo. 

Mare je uvjeravaše, da je cijelu noć do¬ 
bro spavala, ali ni stara sama nije te noći 
prošla mirno, baš radi Mare, i sumnjivo ki¬ 
maše glavom. 

— Ti si još uvijek „fantastika 14 , čini mi se. 
Sinoć si i u sali bila slabe volje ... 

Mare ne odgovori ništa. 

- Ti ne ćeš da vidiš da je svijet zloban, 
i da te navlaš muči. Navlaš, da! Ne plešu 
s tobom, a zijaju svi u te kao uzeti. Svi, od 
prvoga do posljednjeg. Franćevićev Pero i 
Marko Andrijice samo da oči izvale. Boje se 
mame, budale. Zaručena si, vele, bila, i eto 
— strahote ...! Bedasti svijet... .■! 

Stara je sipala kao iz rukava, i Maru je 
to uzrujalo. 

—i Pa nek’ su bedasti, viknu, šta mene mu¬ 
čiš s time?! Šta me se tiče?! 

— A ti budi pametna; i ne razbijaj uvijek 
glavu ludostima... 

Maru su te prodike mučile kao otkrivanje 
vlastite savjesti. U početku su trajale čitav 
mjesec. Stara je bila izvan sebe od zapre¬ 
paštenja, kada je Mare ostavila Draškovića, i 
plakala je cijeli tjedan. Psovala je najprije 
sve, i nju, i staroga, i Franu. Kašnje se do¬ 
hvatila nje same. Tjerala je, da mu piše, da 
mu stvar objasni, da se ispriča, i padala u 
nesvijest od srdžbe, kad Mare ne bi htjela ni 
da čuje o tom, ili bi se još ravnodušno i pre¬ 
zirno smijala. Konačno je zdvojno zaključila, 
da je propalo sve, i za mjesec dana nije, tako 
rekuć, ni pogledala Maru. Poslije mjesec 
dana zaključi, da je sad najbolja partija u 
mestu pravnik Milaš i to je uspjelo da je 
utješi. Konačno, i on če jednom da bude su¬ 
dac, a ljepši je i mlađi od Draškovića ... Ali 
ponašanje Marino svejedno ju je zabrinja¬ 
valo. Korila ju je, što se promijenila, što je 
postala divlja, i sumnjala je, da to ona još 
uvijek misli na Draškovića ... 

— Sama si sebi skuhala kašu, spočitavaše 
joj, pa barem sad budi pametna ... I prije 


su ostavljali oni, i majke i sestre, radi tebe, 
pa će i opet... Koliko li ih je samo ostalo 
neženja, a koliko pošlo za morem?! Matasa 
i Kristića sam na svoje oči gledala čitavu noć 
pod našim prozorima, a sutradan — put Ar¬ 
gentine ... I ti se još jadaš, što si nekoliko 
kadrilja ostala uza me?! Da je mladi Milaš 
bio tu, ne bi imala kada ni da odahneš, a za 
koji mjesec evo ti ga doktora, pa je tvoj ... 

— Samo, ako ne budeš luda, doda još na¬ 
kon časa i, podbočivši se, zagleda joj se u 
oči. 

Mare je više govo i ne slušaše. Bačena u 
naslonjač, zagledala se besvijesno u jedan 
izšarani jastuk, i mislila na lanjski jedan 
plesni red, uvezan u svilu, — japanska rad¬ 
nja, što joj ga darovao neki kapetan, i 
Mirko htio da ga svega ispuni svojim ime¬ 
nom. Ali navala je oko nje bila tolika, da su 
mu samo dva plesa ostala, i čitava dvorana 
našla se zapisana u njenom plesnom redu ... 

— Makni se, idimo na objed, ti ludice, 
prekinu je stara u mislima. Stari već sigurno 
čeka. 

Mare se dignu, popravi rukom kose, i 
razmahnu rukama kao da hoće da se osvježi. 

— Pravo imaš, tetiće. Idimo. I oprosti..... 

Podraga je po kosama i nadoda, smje- 
šeći se. 


. . — Luda sam ja zaista, tetiće; a i ne mi¬ 
slim na vas. Ali starome je danas ipak bolje, 
žarne?! 

11 . 

Pođoše skupa niza stube, i u tinelu na¬ 
đoše već staroga i Franu za gotovim stolom. 
Razgovarahu o nečemu živo, ili ućutali 
su odmah, čim su one ušle. Tinel je bio toplo 
ugrijan radi staroga. Mare ga pogleda, i uč*m 
joj se da neobično dobro izgleda. Cijele Je 
zime 'poboljevao od katara, i često se plašila 
za njega. I Frane je bio nešto nervozno za¬ 
okupljen. 

Za objedom se malo govorilo. Frane je pi¬ 
tao Maru je li se dobro ispavala, a stali je 
svejedno spom.njao neke stare stvari, govo¬ 
rio o pokojnoj ženi, i tvrdio da ju je ubilo ^ 
more, „ili strah od mora, svejedno, jer či¬ 
tave noći ne bi spavala od brige za mnom". 

Zatim je prešao na Maru, pripovijedao 
neke sitnice iz njenog djetinjstva, i, obrativši 
se k Frani, stao da govori o mlađem svom 
bratu, pokojnom ocu Franinom, koji se izgu¬ 
bio žejedno sa škunom negdje „kod Trebi- 
žonde“. 

a naše žene su ti uvijek bile takve, na¬ 
stavljaše. Sve stare kapetanice. Umirale su 


od tuge ... Moju je odnijela tuga još prije 
mene, a Ivinu odmah poslije njega ... 

Stara dobaci, da je najbolje i ne udavati 
se za kapetana, kao što nije ni ona, a stari joj 
doviknu: „Pa si dobila smokve, i ostala si 

usidjelica ...“ . 

— A za tebe sam dobro učinio, da te ni¬ 
sam dao na more, obrati se opet k Frani. 
Sad je i .onako sve propalo, a Mare ne bi 
imala s kime ni da trči po kući... 

Stari je stao da se smije,' kao. da je na¬ 
pravio bog zna kakovu šalu, i usiljenost nje¬ 
govog smjeha pojača još više Marinu sumnju. 
Cim je opazila, kako su naglo prekinuli raz¬ 
govor, i vidjela izraz na njihovim licima, od¬ 
mah je pomislila, da nešto mora da se dogo¬ 
dilo ... 

Odluči, da će odmah poslije objeda poći 
za tetkom, da od nje dozna šta je. Ali pro¬ 
lazeći hodnikom, nađe već na vratima kuhi¬ 
nje Franu. 

— Sunce je u vrtu, reče joj. Dođi, da se 
malo prošetamo. 

"Htjede već da ga odbije, ali nešto je na¬ 
glo zaustavi. Baš u njegovom oku kao da se 
krila zagonetka i vabila je. ' 

- Imaš li što da mi kažeš, upita. Ako 

imaš, idimo. 

Paa ... imam, odgovori on smeteno. 
Sunčati ćemo se malo. 

Pođoše skupa niz aleju, ispod puste per- 
gole, izmed gole crljenice, koja se isparivaše 
od sunca i toplom parom grijaše hladne 
obraze. Frane je bio nešto mršaviji nego pro¬ 
šlog ljeta i nešto bljeđi. Išao je brzo i ner¬ 
vozno mahao rukama. 

— Pa što si imao, da mi kažeš, ne mo¬ 
gaše Mare da se strpi. 

— Ništa, odgovori Frane u neprilici. Zar 
je to prvi put da samnom šetaš? 

On je opažao dobro njenu nestrpljivost, i 
nije znao kako da počne. 

— Znaš, da si danas lijepa, izianu najed¬ 
nom, i zaustavi se. Čudio se, odakle mu ta 
riječ, ali osjećaše međutim, da je ona zaista 
lijepa. I to silno lijepa. 

Alj Mare ostade hladna. 

— Ti imaš nešto drugo, da mi kažeš, po¬ 
gleda ga strogo, i molim te, da me ne mučiš 
više. Šta ste, ti i stari, razgovarali prije 
objeda? 

— Ja i stari?! 

Frane stade da muca koješta i da se 
ispričava, pokuša ponovno da svrne razgo¬ 
vor i da joj polaska, no sve zaludu. Ona je 
htjela, da dozna. 

— Nešto ste razgovarali o meni. Kada 
sam ušla, ućutali ste. Ja sam to opazila: 

Frane 1 je gledaše pronicavo i neodlučno. 

— Pa napokon, svejedno je, započe. Do¬ 
znati ćeš prije ili poslije. Radi se o Mirku. 

Mare se i nehotice trgnu. 

— Ženi se?! 

Frane se nasmiješi otužno. 

— Ne, ne ženi se. 

U Mari se nešto ganu. Neka svijetla mi¬ 
sao sinu joj u očima, i u isti čas se uspravi 
ponosno. 

— Pa i ne marim, reče prezirno. 

— Ne mariš?! 

— Ne. Nisam ga za šalu ostavila. 

Ta promjena na njenom licu osokoli 
Franu. 

— Baš sinoć mi je govorio započe 
otegnuto. Ali Mare ga prekinu.- 

— Kome je govorio, upita naglo. Je 1’ 
ocu? Ili tebi? Je li bio u kući? 

Frani opadoše ruke. 

— Nikome nije govorio, odvrati muklo, 

— Nikome?! 

— Ne, nikome. Od nas nikome ... Kape¬ 
tanu Ivi Botiću je govorio ... 

— A on je rekao tebi? 

— Da, da odlazi. 

— Da — odlazi?!! 

Mare problijedi. 

— Za osam dana, da. Poslije onoga je pi¬ 
tao premještenje, i dobio ga. 

Kao da ju je kap ošinula, Mare objesi 
ruke, i zaklopi vjeđe. Studen joj prostruji 
tijelom i samo u čelu osjeti vatru. U njenoj 
duši kao da se nešto kidalo i propadalo, ne¬ 
što, od čega bi trebalo da rida, a — nesmije. 

— Pa dobro, nek ide, uzvika se prkosno 
i uspravi se. Šta se to mene tiče?! Nek ide! 

,,Ah, kako ja mrzim tog Draškovića, po¬ 
misli, kako ga mrzim!“ 

— Ja sam htio samo da te pripravim, 
usudi se Frane; da te koja zlobnica ne izne¬ 
nadi ... 

Njegov glas sjeti je ponovno, da mje sa¬ 
ma, da treba da se suzdrži. 

— Pa i nije trebalo, odgovori. Kad sam 
ga odbila, što je mogao da radi nego da 
ode? Ja sam to i očekivala. 

— Ali mislilo se" — 

— Ništa se nije mislilo, prekinu ga od¬ 
lučno. Ja sam ostavila njega, a ne on mene. 
Maru nije nikada niko, ni ostavio, ni od¬ 
bio ... 

. Umukmuše oboje, ali Mari se činilo, da ipak 
nije dovoljno pokazala svoju ravnodušnost. 


168 


Frane žmirkaše na nju neodlučno, kao da 
ima još nešto, da joj kaže. 

Vele, da je rekao, da si' trebala ti njega 
da moliš za oprost, započe napokon. 

Mare je ćutala. 

— ... Pa da mu i onako nije stalo, kad je 
sve propalo —• 

Ona skoči kao da si je ubo. 

— Štoo, vikaše kao pomamna, — tko je 
to rekao?! On?! Ne, ne, ne, to nije istina. 
Ti la—žeš, la—žeš, la—žeš ...! 

Frani udari krv u glavu. 

— Zašto da lažem, viknu uvrijeđeno. 
Zar se o njemu ne smije ni istinu kazati? 

Mare uvidi, da se prenaglila, i ne reče ni 
riječi. Samo je teško disala i rukom otirala 
čelo. 

— On tebe nije nikada ni bio dostojan, 
započe opet Frane, i počeka časak. No ona 
je ćutala. 

— On nije nikada cijenio tvoju ljepotu, 
kao što zaslužuje. On nije znao, da si ti još 
više nego lijepa. Mnogo više ... 

Glas mu je postajao sve mekši, i podrh¬ 
tavao ... 

— Ti si dobro učinila, što si ga odbila . . . 
Svak ti to odobrava ... U ničijim očima nisi 
izgubila,, a najmanje u mojim ... 

Približavaše joj se, govoreći dalje u istom 
tonu, i uvjeravajući je sve više o svome po¬ 
štovanju, i o njenoj nepromjenjivoj ljepoti. 
Isprva ga je slabo i slušala, ali napokon se 
ipak umirila, i njegove riječi osjećala kao 
olakšanje. Gledala ga je postrance, sve 
mekše i toplije, gotovo zahvalno ... 

— Vjeruješ li ti, Mare, da te ja volim, 
upita je najednom, i uhvati je za ruku. 

Čudno je ona to razumjela, i pogleda ga 
još zahvalnije. 

— Pa vjerujem, izusti tiho, i pogladi ga 
po ruci. 

— Vjeruješ, ponovi on nekako muklo, i 
srsi ga prođu od dodira njene ruke. 

Njoj kao da nešto bi jasno, i trgnu se. On 
to i ne opazi. Oči mu planuše vatrom, i 
htjede da nastavi. 

Ali ona mu ne dade doreći. Istrgnu naglo 
ruku, zacrveni se i izvali na nj oči. 

— Što?! Što se ti to usuđuješ?! Ti meni?! 
Hahahaha..., prasnu u glasni, porugljivi i 
žućljivi smijeh. Odmah, da si pošao od mene, 
odmah! — Odmah ... ! 

Frane od zaprepaštenja izgubi glavu. Po¬ 
kuša da je umiri, sklapaše pred njom ruke, 
baci se na koljena, plakaše i moljaše je, da 

barem ne viče, da bude bar tiša, da mu opro¬ 
sti, — no sve zaludu. 

Buka je doprla i do kuhinje, i stara kao 
bez daha doleti u vrt. 

— Što je to, za Boga, šta se dogodilo, 
viknu, ugledavši Franu,_ kako očajno lomata 
rukama, i čupa se za kosu, a Maru pred nji¬ 
me, kako se uzvikala. 

— Nek ide, nek ide od mene! Nek ide e! 
Ja ne ću da ga vidim više, ne — ću, ne ću. 

Nekakav prozor se otvori, za njime i ne¬ 
čija vrata, i stara protrnu. Sada će cijelo 
mjesto imati šta da govori... Ne pitajući 
više ništa, pokuša bar da je umiri. Ali zaludu. 
Frane je morao da ode. 

— Ma, šta se dogodilo, šta ti je učinio, 
za Boga, zaklinjaše je stara sklopljenih ruku, 
kad ju je već položila na divan, dovukavši 
je teškom mukom u kuću; — govori! 

Činilo joj se, da će joj srce puknuti od 
uzrujanja. 

— On misli, da sam ja već usidjelica, vi- 
kaše Mare, zapadajući ponovno u grč, — 
da sam već posve propala ... Jesam li ja 
ostavila Draškovića, ili Drašković mene?! I 
još danas, samo da prstom maknem, došao 
bi da me na koljenima moli. Samo pr¬ 
stom .. .! 

— Ali ja neću, nastavljaše sve jače. Ja 
mogu da biram koga hoću, i birati ću! Da, 
birati ću! I boljeg od suca, budem li htjela! 
Nema jednog u mjestu koga nisam mogla ... 
Jednog! — Pa sada da padnem od suca na 
butigijera... 

— Dakako, prasnu u smijeh, pomiješan 
sa plačem i grčevima, od kojeg se svijala i 
tresla se poput trske . . . 

A jadna stara je, upravo utučena od 
straha, škroplla krštenom vodom, i kao u 
deliriju buncala: „Oslobodi nas uroka, Bože! 
Blažena Gospe moja! Sveti Nikola moj . . . !“ 

III. 

Poslije toga nije Mare za pet ili šest dana 
izlazila iz kuće. Sedmi dan je izišla samo 
zato, da ne bi svijet pomislio, da plače za 
Draškovićem. Tetki se činilo, da se tih dana 
na Marinom licu nešto ugasnulo, a pojavilo 
se nešto novo; nekakav bolesni i varavi plam, 
koji je staru plašio. Drašković je otputovao 
zaista već za par dana, i Mare je nastojala, 
da uvjeri sebe, kako joj nije ni žao ... Doka¬ 
zivaše sebi gorljivo, da ga nije nikada ni vo- 
lila, i — da je zaista htjela, — da bi se on 
već bio vratio. Stala je da izlazi često, odje- 
vala se raskošno i pazila tačno, tko je sve 

gleda. Bila je donekle i zadovoljna, jer su je 
gotovo svi gledali. 

S Franom se za par dana pomirila. Na¬ 
tjerala je na to tetka, a i njoj se činilo smi¬ 
ješnim što se toliko uzrujala. Frane se sad 
klonio nje, i bio daleko tmurniji nego prije, 
ali ona je, uza sve to, s njime razgovarala, 
i gotovo ga sažaljevala. Stari je doznao vrlo 
malo o dogodjaju. Frane je par dana ostao 
zatvoren, i stari se domišljao, da to mora 
da je radi Mare, ali od njega nije mogao ni 
riječi da istisne. Nešto je i ogluhnuo u po¬ 
sljednje doba, i morao je po dvaput da pita 
šta se govorilo. 

— No, a je li doznala, da Drašković od¬ 
lazi, pitaše bojažljivo, ne mogavši još uvijek 
umiriti savjest radi preloma sa Draškovićem. 
On je doduše bio uvijek protivan toj vezi, ali 
to mu je i uvuklo crva u dušu. Znao je, da ]e 
Maru to stajalo muke, i — ma da je prelom 
došao posve bez njegova znanja, i iznenada, 
ispitivao se uvijek i premišljao, ne će li 
Mare, ako je nesretna, misliti ipak, da je i on 
toj nesreći kriv. 

— Pa jest, doznala je, odgovaraše stara 
zlovoljno, — tako da je starome još očitije 
bivalo, da nije sve u redu. 

— A šta veli Frane? 


— Ništa. Govori sam s njime, prekinula, 
bi ga stara okosito. 

Ta stvar sa Franom nije' joj nikada bila 
po ćudi. Ona ga je volila kao i Maru i, uz 
njih, nije tako rekuć ni osjećala da je ne- l 

udata, ali baš zato se i protivila, da ih u zlo 
uvali. Da rođak oženi rodicu?! Skupa odra- i*J 

sli i odgojeni, jedva i prepoznaješ jedno od 
drugoga, kao brat i sestra su, i — gdje da se 
nađe svećenik da to blagoslovi...?! Kapetan 
Bočin se oženio samo drugom rodicom, pa im 
se djeca rodila kržljava, i kuća nikako da 
pođe napred. ,,To može da bude samo Sta¬ 
roga ideja, mišljaše u početku, — ko kad se sa 
svakim ,,lutorom“ po svijetu sastajao ...“ 

I kad se kasnije uvjerila, da je to i Franina 
ideja, bila je sigurna, da to nisu čisti posli, 
te da tu vrag, ili zlo oko imaju svoje prste. 

Zato se i požurila sa Milašem. Bio je on do¬ 
duše dobra partija, ali staroj je još više bilo 
do toga, da predusretne pogibelji. Jer tko 
zna?! Kad je zlo moglo, da opčini Franu, 
moglo bi pomalo i Maru, a onda je nesreća 
tu. 

Starome također mnovo toga nije bilo po 
ćudi. Zaduha ga je mučila, a i smrt mu već 
dolazila u pamet, pa ne bi htio, da ostavi 
sve tako, tužno i izgubljeno . .. Škuna je do- 

duše propala, i kapetanska se kuća izvrnula, 
ali glava je ipak ostala, ostala su djeca, i 
treba da se nešto uredi... Uvijek je on još 
mislio na Franu, i nadao se ... Sada već 
može da bude i Mari jasno, da ih ne hrani 
više ni škuna, ni prištednja, nego Franina 
butiga. Pa ne ide se ni unatrag, hvala Bogu! 
Od njenog se miraza ne uzima, a katkada se 
i nadoda. On bi joj to i rekao, želio bi go¬ 
voriti s njome, onako očinski i mirno, ali 
ona je uvijek turobna. 

I on i tetka uzalud se pitaju što radi po 
cijelo to vrijeme u svojoj sobi. Ako nije vani 
onda se zaključa, pa stoji na satove. Ali iza 
pola korizme najednom stane češće da izlazi, 
i još pomnije da se odijeva. Sve samo traži 
nove oprave, a Frane tek veli: „novaca 
ima“, i daje. Tetka sve pazi da se dosjeti 
uzroku i čini joj se da pogađa. Par sedmica 
poslije Draškovićevog odlaska, došao je novi 
sudac, nekakav udovac, malen čovuljak, al‘ 
osrednjih godina, i tetka sa zebnjom pomisli 
da nije radi njega. 

— A jesi li čula, ti Mare, ne mogaše 
više da odoli, — govore ljudi, da novi su¬ 
dac gleda Katicu Benkovu. Mora da mu je' 
već četrdeseta ... 

I sve žmirka na Maru. 

— Ti si to glupo izmislila, tetiće, veli 
kao porugljivo Mare. Na Katicu ni pomislio 
nije... A šta i jest to, — četrdeset godina? 
Pa sudac je! 

No sve je to malo trajalo. Mare poče 
opet da se zaključava a novi sudac poslije 
dva mjeseca zaruči zaista Katicu Benkovu. 

Tako su izmicale sedmice, a izmicali i 
mjeseci. Mare je postajala sve nerminija i 
čudnovatija, i tetka, kojoj ništa nije izbjeglo, 
gledala je za njom sve zabrinutije, i po či¬ 
tave noći ne spavala. „Zar nisam više li¬ 
jepa, tetice?“, zapitala bi je katkada izne¬ 
buha i nekako otužno, premda je svakako 
htjela, da se pri tom nasmjehne. A kada bi 
stara ozbiljno pokušala, da je tješi, otela bi 
se i rekla, da se samo šali. A nije se šalila ... 
Jednom joj stade da govori ovako: ,,U mo¬ 
jim godinama treba da-je djevojka bar već 
zaručena, je li, tetiće . . .? A zašto i vi mene 
niste zaručili...?“ 

Došao je konačno i Milaš. Tetka je tje¬ 
rala, da ga gleda, i ona ga gledala, ali zalu¬ 
du. Gledao je doduše i on nju, ali dalje ni¬ 
šta. Kada je već otoplilo, reče jednom tetki: 
„Pođimo u V. na sajam. Tamo su mladići bili 
kao ludi zamnom. Oni se valjda ne boje, da 
sam još uvijek zaljubljena u Draškovića“. I 


kad se tetka, koja je tada još očajavala radi 
Milaša, dala nagovoriti, Mare se samo zacr¬ 
veni, i reče opet, da je luda i da se šalila... 
Ali ipak nadoda: „Potražiti će oni mene i 
ovamo, zar ne, tetiće ...?“ 

Stara je htjela par puta da se ozbiljno 
porazgovori s njome, ali ona joj je pobjegla. 
Kao da se stidi. Ali vani je uvijek izlazila po¬ 
nosna i ozbiljna. Kad bi se vratila,. rekla bi 
tetki: ,,A znaš li, da vani govore, da ću se 
udati za Pavu Stipetića?“ Ili „za kapetana 
Jelušića“. Ili ,,za kontrolora Kaleba". I tetka 
bi odmah prihvatila: 

— A zašto ne? Ta nije on loš. 

Ali zaludu. Mare bi se nekako čudno isce¬ 
rila i rekla: 

— E, da on. Ali ja? 

— Pa što ti? 

— E, ali mene neće niko ... 

I onda bi opet pobjegla u sobu, zaklju¬ 
čala se, i staroj bi se činilo da iznutra čuje 
jecanje —- 

Staroj se to više puta činilo, pogotovo no¬ 
ću. Pokušala je par puta, da pokuca na vra¬ 
ta, ali nebi se odazvao niko. A u jutro bi se 
Mare digla blijeda, i velikih kolobara ha po- 
dočnicama. Jedne je noći do kasna vidjela 
svijetlo u njenoj sobi, i stara je pošla da po- 

IV. 


viri kroz ključanicu. Mare je stajala u novoj 
svilenoj opravi pred zrcalom, i nečemu se 
smiješila. Oko nje ležahu porazbacana odijela, 
fotografije, albumi i dopisnice, a ona se sve 
samo smješka i naklanja ... 

Starica je te noći sve do u zoru molila 
i krstila se u postelji, a sutradan, kad je 
stala da govori Mari o svijetlu do kasna i o 
opravama, Mare je zapala u tako grčevitu 
viku i plač, da je i staroga od zaprepašćenja 
spopala zaduha, i kuća je cijeli dan izgledala, 
kao da se u njoj nalazi mrtvac ... 

Stari se uopće ponašao kao čovjek koji 
dobro sluti zlo, ali vara se, i pušta da ga va¬ 
raju. Jer Mare je katkada imala i boljih ča¬ 
sova. Poletila bi, sm'jući se iz sobe, i po či¬ 
tav sat se igrala oko njega, brbljajući mu 
najispremiješanije stvari, i ljubeći ga do 
umornosti. Ali ni tada mu nije dala ništa oz¬ 
biljna da kaže. Odmah bi se namrštila, i opet 
pobjegla u sobu. 

Frane je međutim sve više radio, i sve 
više se povlačio u se. Mare se je klonuo, ali 
ako bi se stara ili stari usprotivili kojoj nje¬ 
noj želji, odmah bi izvadio novac, dao ga 
tetki, i rekao: 

— Kupite joj. Djevojka kao što je ona. 
treba da ima. 


Par dana prije Ivanjdana, Mare je gotovo 
po čitav dan bila u sobi. Samo bi katkada 
potrčala do u mjesto, štošta kupila ili uzela, 
i opet se zaključala u sobu. Na sam dan u 
oči Ivanja, digla se rano, pošla iznad kuće 
na ledinu, i tamo ubrala tri rascvala crvena 
,.smudelja“, a zatim je cijelo jutro bila u ku¬ 
hinji i, kao navlaš, pomagala teti. Poslije 
objeda opet je zaljučala . . . 

Vrućina je već bila jaka i zato je odmah 
spustila žaluzije. Na prozoru je te godine bilo 
manje cvijeća. Soba je bila slabije uređe¬ 
na, i kao zanemarena. Komadi oprava le¬ 
žahu po postelji i po stolicama, knjige ra¬ 
stvorene, stol pun albuma i slika, a ipak ne- 
kava ugodna' intimnost i toplina, gotovo 
ugodnija nego prije. Pogleda se u zrcalo, i 
htjede da pođe k ormaru, ali se naglo pre¬ 
domisli, i baci se na krevet. 

Mislila je na nešto, — dugo i intezivno. 
Svaki čas je zaklapala oči i vidjela u tmini 
čudne neke oblike, kako se dižu i spuštaju, 
raširuju i skupljaju, a ne može da razabere 
ništa. Prevrtala se s boka na bok, i osjećala 
sve veću vrućinu. ,,Da kušamo najprije 
s ovim“, zaključi napokon uzrujano, i digne 
se s kreveta. 

U kući je bilo sve tiho. Pođe polako k or¬ 
maru, izvuče iz njega finu ružičastu haljinu, 
i polagano je odjene. Pogleda se opet u zr¬ 
calo i zamišljeno se nasmiješi. Polusjene ža- 
luzija i zuj muha, podavali su i opet njenoj 
sobi onaj stari mistični ton, koji joj je baš 
toga popodneva naročito godio. Pođe na 
prstima k škrinji, i stade da izvlači neke 
stvari. Najprije samovar, pa čašu, pa veliku 
staklenu bocu, pa jedno, jaje, pa ona tri 
,,smudelja“, pa nešto zamotano u papir i svu 
silu takovih sitnica. Sve to poreda po stolu, 
odvuče ga nešto bliže k prozoru i povuče 
još niže žaluzije. Sjedne zatim na divan i 
opet se zamisli... 

„Šta da kušam prvo, reče sama sebi. Da 
li olovo?“ Promisli, šta bi moglo da joj izi¬ 
đe, i zaželi kočiju. No u isti mah zaželi i ko¬ 
nje, i lađu, i konačno nijedno ni drugo, već — 
villu. Lijepu,, šarenu villu, u morskoj dragi, 
između borovika, a onda će već doći i ko¬ 
čija. 

Brzo nalije žeste u samovar i zapali ga. 
Postavi tavu s olovom i zagleda se nestrp¬ 
ljivo u plamen. Bio je ljubičast i proziran 
kao duh... Sjeti se kako je sve to pomalo 
kradomice dobavila, i samovar, i posuđe, pa 
se nasmješi. Ali opet je zaokupi misao, šta 

bi moglo da iziđe. I opet se sjeti kočije i ville, 
i stade da gradi dalje, i pomisli na ,,yacht“. 
Takav, kakvoga je imao onaj Englez što je 
lane bio u luci... ,,Pa ji knjigama se i toga 
nađe, pomisli, samo ako je,djevojka lijepa..“ 
Olovo se konačno raskravi. Mare posta¬ 
de nervozna. Dohvati brzo bocu, i izlije ga u 
vodu ... 

— Stablo! kliknu glasno, upiljivši pogled 
u srebrnastu i zgusnutu masu. 

— Ne, nije, već ruka, nadoda odmah, i 
izlije olovo s vodom. No oblik olova priči¬ 
njaše joj se, sad rukom, sad lađom, sad ko¬ 
čijom ... „Samo ne villa!“ pomisli s ogor¬ 
čenjem, i konačno zaključi, da je puška. ,,Šta 
bi mi puška, naljuti se. I tko bi to mogao da 
bude s puškom .. .?“ 

Zlovoljno ugasi samovar i pođe k or¬ 
maru. Odluči, da će tražiti pa albumima, i 
stade da ih lista. Ali brzo joj dosadi. ,,Pa i 
nema niko s puškom, promrmlja, i baci ih 
u kut. Nema uopće takovog...“ 

— A tako će biti, i sa bobima, i sa prste¬ 
nom, i sa svime. To su sve ludosti, zaključi. 

Jedino o n o je pravo, ali- 

Zamisli se časak, slegne ramenima, i po¬ 
đe opek k stolu. ,,Pa dobro; kušajmo, eto, i 
prsten ...“ 

Izguli vlas iz glave, priveže onj prsten, 
uzme ga za drugi kraj, i objesi Drsten nad 
čašu. Koliko puta prsten, sam od sebe, kuc¬ 
ne o čašu, onoliko će joj godina proteći još 
do udaje. Ali odmah se ozlovolji, jer opazi, 
da joj ruka drhće. ,,Tako će do vijeka kucati 11 , 
pomisli, i uznastoja da se umiri; no sve zalu¬ 
du. Prsten je stao odmah da kuca: jedan, 
dva, — tri, — četiri — — — 

Krv joj udari u obraze. 

,To je sve ludost 11 , zaključi, i lupi prste¬ 
nom o tle. Baci se opet na postelju . . . 

Tako je to išlo čitavog poslijepodneva. 
Kušala je i jaje da baci u vodu, pa opet nije 
bila zadovoljna sa oblikom. Onda je napisala 
tri imena na papirićima, smotala ih, i bacila 
u vodu, ali rastvorili su se — svi. Kao da joj 
se rugaju...! A čitavu uru se trudila, koja 
tri imena da izabere ... 

Konačno, izgubi strpljivost, i baci sve što 
joj je još ostalo u kut. ,,0 n o bi trebalo ku¬ 
šati, zaključi, jedino ono. —Sve drugo 
su ludosti.. 

I baci se opet na postelu, da misli na 
,,ono“. Davno je to već čula od prijateljica: 
Ako hoćeš da doznaš, tko će ti biti muž, mo¬ 
raš se u oči Ivanjdana svući gola, uzeti ver 
dro vode, stati pred zrcalo, umiti se u toj 

vodi, i plesati sve do.tle, dok u zrcalu ne ugle¬ 
daš — njega! To ti je najsigurnije i tako 
nećeš pogriješiti. 

Jednom je to pripovijedala i tetki, —- još 
prije, dok je još bila zaručena, — ali tetka 
joj, sva zaprepaštena reče, da je to grijeh, 
i pripovjedi joj, da je neka, plešući tako vola 
pred zrcalom, vidjela u njemu — vraga. 

I sada to Maru muči. Prije svega, vele, 
treba da se svučeš potpuno gola. Tako 
oko ponoći, u najgluhije doba, i pred velikim 
zrcalom, gledati sebe svu golu golcatu, i — 
plesati . . .! Srsi je prođoše i od same pomisli 
na to... Tako nekako mora da je i u pa¬ 
klu: Naokolo sve noć i tmina, a gole vješti¬ 
ce plešu s đavolima, i gledaju se u zrcalu. I 
onda je razumljivo, da moraš vidjeti vraga. 
I da joj se to, ~ oslobodi Bože, — dogodi?! 
— U sred sredine noći, kad svi već spavaju, 
i ona je sama u sobi, a u zrcalu — vrag ..? 
Zubi joj zacvokoću od užasa, i sakrije lice 
u jastuke... 

No stvar joj ne davaše mira. Kušala je. 
eto, već sve drugo, i sye zaludu. Sve ispada 
nesigurno, i gotovo porugljivo. A to je bar, 
vele, sigurno. Kao Amen sigurno! I mo¬ 
žda to i nije tako strašno, kao što govori tet¬ 
ka. Možda je ona to o vragu i izmislila, sa- 

mo da je preplaši. Prijateljice joj nisu o to¬ 
me ništa kazivale, a tetka je starinska žena, 
i naravno, da joj se ne čini lijepim, da Mare 
sred ponoći, gola-,,A to i jest sva¬ 

kako najgore, pomisli Mare, to da se mora 
gola... Niti krpice ne smije da bude na ti¬ 
jelu; baš potpuno gola“. 

Ostala je sve do večeri u sobi, a i onda 
se još ne bijaše odlučila. Poslije večere ju 
je tetka odvukla vani, da gledaju krijesove, 
ali Mare je bila tako nemirna i rastrešena, da 
je tetka i sama pomislila, da će najbolje biti, 
ako se vrate. Došle su kući oko desete, i stari 
se upravo spremao u krevet. Mare se još ne 
bijaše odlučJa. ,,Ali ipak, pomisli, za svaki 
slučaj uzeti ću vedro vode. Neću učiniti ni¬ 
šta, ali tako ...“ I kad je u tetkinoj sobi već 
sve bilo mirno, Mare se na prstima odšulja 
u kuhinju, uzme vedro vode, i ponese ga u 
svoju sobu. Zatvori dobro kapke, zastre 
još suknjom prozore i zaključa se. Sjedne za¬ 
tim na postelju, sva uzrujana i crvena, i pre¬ 
križi ruke — —- 

V. 

Prenu je istom kucanje sata sa zvonika 
svetoga Petra. Jedanaest i po! Osjeti, da se 
sva trese, kao od studeni, a ljeto je. Pred ne- 

čim, .kao da strepi, a čini se nevještom, i hoće 
kao da nezna za ništa. Vedro vode odrazuje 
se u zrcalu, zrcalo u vodi, — a svijetlo svi¬ 
jeće lašti se sablasno i zavodnički, i u zrca¬ 
lu, i u vodi. 

Pođe brzo k ormaru, i stade žurno da li¬ 
sta po albumima. JPa i koga bi mogla da 
vidim?“ — ,,Nikoga“, odgovara sebi, a sve 
opetuje ime za imenom, i opet prevrće al¬ 
bum. ,,A možda i tkogod nepoznati, pomisli. 
Kakav lijepi plemić; kao u knjigama. .“ 

Položi polagano album na stol, pođe na 
prste k vratima, i osvjedoči se, da li su do¬ 
bro zaključana. Preko prozora stavi ioš oo 
jednu suknju, i pogleda na sat. Jedanaest i 
tri četvrta! Skine brzo jednu cipelicu, i za¬ 
ustavi se. ,,Zar sam se dakle zaista odlučila? 14 
upita se, i pogleda prestrašeno oko sebe. 
Osjeti zebnju u srcu, i srsi joj prođu tijelom, 
pa se sva skupi. Nešto užareno udari joj u 
čelo, i stade žurno da se svlači. Najprije ča¬ 
rape, pa haljinu, pa donje suknje, pa prsluk; i 
kida gotovo sve, dugmeta pucketaju i otpa¬ 
daju, a sve gleda na sat ,i sve kao da se 
boji zakasniti... I u ništa drugo ne gleda 
nego u sat. Čini joj se da ni za živu glavu 
nebi odvrnula pogled od kazaljke. 

U tren oka nađe se u samoj košulji. Za¬ 
ustavi se. Na satu fali još deset minuta, i mo¬ 
že još da se predomisli,.. Pogleda u zrcalo, 
da li joj se kroz košulju prozire tijelo, i opazi 
da se na mjestima zaista razabiru linije. Za¬ 
crveni se, a sve drhće. Kao u groznici... 
Tišina kao da je goni, a ona kao da mora 
da se žuri. Samo čim prije da svrši, čim prije 
da pobjegne od toga avetnog mira, koji kao 
da nikada nije bio tako dubok i tako stra¬ 
šan, kao te noći... 

Još fali samo pet minuta. Čuje cvokotanje 
vlastitih zubi, i osjeća kolanje krvi u žilama. 
Koljena joj udaraju jedno o drugo, i očajna 
neka odvažnost je spopade. Posegne rukom 
i otkopča lijevu naramicu. Košulja se oskliz- 
ne, nagnu se na jednu stranu, i otkrije joj 
lijevo rame. I kao da je već postala nestrplji¬ 
va, otrgne i desno dugme, ali u isti čas se 
zgrozi, i zaustavi naramicu rukom, priti¬ 
snuvši je na prsa. Sva prestrašena, pogleda¬ 
vaše, čas u zrcalo, čas na grudi. Kroz fino 
izvezene čipke vidila se već dosta duboko 
rumena put, glatka kao svila .. .A kazaljka 
stade da bježi, upravo da hita, kao pomahni- 
tala. Ili će još isti čas pustiti, ili — 

Gotovo da je kriknula od boli, odmak¬ 
nuvši ruku. Košulja se naglo osklizne, ali se 

neočekivano zaustavi. Rupice čipaka zapele 
su o bradavice, i ukazala se gola samo ra¬ 
mena, ruke i gornje strane prsiju, odrazivši 
se u zrcalu kao glatki val o mjesečini. Mari 
udari još jače krv u obraze. Uza sav strah 
osjeti silno, da je lijepa, i neka ju suluda sreća 
obuze. Gotovo drsko potegnu košulju, a tvr¬ 
de se sise zanjišu kao pune grane kad s njih 
ubereš plod. Tijelo joj u isti mah zasja, kao 
kad se mlaz sunca probije kroz oblake, ili 
kao kad se bijelo jedro susretne sa sunče¬ 
vim pogledom u ljetno podne ... Sva bijela, 
bijela, kao liljan; neizmjerno neizrecivo bi¬ 
jela, a — lijepa- 

Nikad se prije nije tako vidjela. Uprla 
je požudno pogled u zrcalo, i zaboravila na 
sve. Kao da se pred njom otvorila tajna ži¬ 
vota, ona je osjetila, da nikada nije cijenila 
svoju ljepotu, kao što joj se, eto, pokazuje. 
Usne, kao da su joj htjele da usrknu slatku 
prelest, što je strujila iz tople jedrine i ne¬ 
odoljivog treperenja njenih grudiju, napetih 
poput roščića, ili ‘poput luka tetive što će sad, 
na, da odapne. Živost tih punih linija, tih 
glatkih i jakih bokova, opijala'ju je. I kad 
se sjetila, da će sad, na, ponoć, i da ce još 
isti čas vidjeti onoga koji će: svu tu ljepotu 
i raskoš da uživa, pretrnu sva od milja, 


187 


i stade žurno, da se umiva. S nje je sve cu¬ 
rila voda na mlazove, i bijelila se poput mli¬ 
jeka, a kapi što se uhvatile bradavica, trepe¬ 
rile su kao zrnašca bisera. 

i * 

I tada je stala da pleše — — 1 — 

Isprva lagano, u tačnom taktu, pazeći na 
svaki pokret i gledajući netremice u zrcalo, 
da joj što ne umakne. Ali plešući opijala se, 
žeđ vrtloga rasla je svakim okretom, i u be- 
svijesnom vihoru duše stade da naganja sebe 
sve bržim i bržim tempom, sve mahnitijim 
ritmom, ne pazeći više ni na šta, već samo 
na zrcalo, i na zrcalo, i na zrcalo ... A ono 
je lebdilo pred njom, kao u zraku, kao da 
juri negdje mimo nje strjelovitom brzinom, 
kao da stotine zrcala juri, i u svakom po jed¬ 
na gola, raskošna, bajna, nedostiživa njena 
ljepota ... I sve se vrti oko nje, i sjena se 
njena kao avet okreće na zidu, i ta avet juri 
za bijelim odrazom zrcala, i sablasno se na¬ 
ganjaju, bijeli njen odraz liči već voštanoj 
prikazi, i samo još malo, samo još časak, sa¬ 
mo još tren- 

I eto, eto: — Bim, — bom, — bim, — 
bom, — bim — —- 

Kao iz groba odmnijevaju udarci. Sad 
mora da dođe, sad, sad, sad — — 


— Jao-o-o! razlijegnu se najednom straš¬ 
ni, životinjski krik, i ispuni užasom grobnu 
tišinu. 

Nešto se naglo prevali, i sva kuća odjek¬ 
nu. Vrisak, još mahnitiji, jači i grozniji po¬ 
novi se, i pretvori se u strašno grčevito za¬ 
vijanje, kao da nekoga dave- — 

Cijela se kuća probudi. Nastade luda stra¬ 
va, vika i zapomaganje. Prvi dotrča Frane, 
i nađe vrata zaključana. Pohita brzo po oru¬ 
đe, i stade da ih ruši. Za njime dotrčaše i 
stari. Drhtali su oboje i gledali se izgubljeno. 
I služavka dotrča. Razbiše napokon ključa¬ 
nicu, i otvoriše .... 

Na sred sobe ležaše prevaljeno vedro, 
soba sva poplavljena, a rta krevetu polugola 
Mare, stiskajući grčevito k sebi pokrivače, i 
previjajući se kao da hoće da se urine u kre¬ 
vet, i da se sakrije. 

Frane se, zaprepašten zaustavi. Kada ga 
opazi, vrisak joj-zape u grlu. Izvali na nj 
oči, i lice joj se iskrivi. 

— Štooo ..,.? Ti si to bio ...?! Ti...?! 
Ti crni vrag . . .?! — Ne — ne — ne — ne, 
ja neću tebe... Ja moram još da ga vidim. 
Ne tebe, me tebe. .. Idite .. . idite-e-e — — 

I skoči ponovno s postelje, i gola stade 
da pleše po mokrome podu, pred Franom i 




pred dvojicom staraca, kojima pjena već ska- 
kaše na usta od zaprepaštenja i. od grča — — 

EPILOG. . 

Boraveći u N-skom kraju, pošao sam 
jednom u P. na sajam, u društvu sa starijim 
znancem, i njegovim dvjema kćerima. Bilo 
je ljeto, i mi smo sjeli pred kavanu, slušali 
muziku, i gledali vrevu. 

Najednom prođe mimo nas čudnovata 
žena, šareno odjevena, krcata svakojakim 
nakitom, sa neobično staromodnim šeširom, 
skupocjenim, ali komičnim. Bila je sva na- 
pudrana i ljudi su je gledali. 

Opazivši djevojke, što su sjedile samnom, 
pohiti k njima i veselo ih pozdravi. 

— 0, dobar dan, dobar dan; i Vi ste do¬ 
šli, odgovoriše joj one isto tako živahno, i 
pogledaše se značajno. Ona stade odmah da 
pripovijeda, 

— Pa to se razumije; mladići su mi po¬ 
ručili. Večeras, je ples, a zamnom su svi po- 
ludili... Tri puta su mi pisali. Hoćete li i vi 
na ples? Je li da hoćete? 

Djevojke odgovoriše, da neće, da se vra¬ 
ćamo još prije noći, a ona nastavi: 


— A u vas? U vas još također mladići 
govore o meni. .. Pripovijedali su mi to ne¬ 
davno ... Kapetana Ive sin, govore, da se 
utopio radi mene. Ali doći ću ja i k vama; 
sad mi se žuri, znate... I novi poglavar je 
došao da me vidi... Samo da mene vidi, 
da .. . Šta mislite?! 

I brzo se oprosti, — meni se hakloni na¬ 
ročito graciozno, — i ode. 

Ja sam se smijao, a smijale se i djevojke. 
Ali kad ih zapitah, tko je ta ženska, — uću- 
taše. 

— Poludila je, odgovori starija ozbiljno. 
Sada sa svakim tako govori. 

— Nekad je bila najljepša u okolici, pri¬ 
hvati mlađa, mama još uvijek o njoj pripovi¬ 
jeda. A sada, gledajte! Sve što šarena i sta¬ 
romodna ima, kupuje i nosi, i svuda se po¬ 
kazuje ... A vidite li onoga muškarca za 
njome? 

Obrnuh se i još mogoh vidjeti mršavog 
i blijedog čovjeka u crnom staromodnom ža- 
ketu, kako hoda za ženskom, i nosi joj sunco¬ 
bran i torbicu. 

— To je njen rođak, nastavljaše gospo¬ 
đica. Zaljubio se u nju, a ona ga ne htjela. 
Poslije njene nesreće umrije joj od tuge, i 
otac i tetka, i njih dvoje ostadoše sami u pu- 

stoj kapetanovoj kući. On radi i hrani je, ku¬ 
puje joj sve štogod samo zaželi, uvijek je uza 
nju kao sjena, s nikim i ne govori nego s njo¬ 
me, — a ona jedva, da ga i pogleda, i još uvi¬ 
jek govori o njemu kao o kakvom bogcu, 
koga treba, i žaliti i trpiti... 

I kako me taj dogođaj silno zanimao, is- 
pripovijedi mi još iste večeri majka mojih 
prijateljica čitavu priču o Mari Danici, ona¬ 
ko, kako je prikazana u ovoj pripovjetc;. 

Karla u, maj 19i7. 




POSLJEDNJA ŽELJA. 




Pitaš mi kakvu uspomenu, dragi prija¬ 
telju, i- meni pada na pamet bezbroj živih 
uspomena iz našeg nedavnog drugovanja. 
Onda su nam se činile običnim, jer su bile 
svakidanje i jedine, ali sada, kad ih se spo¬ 
minjem, osjećam, da ništa nije groznije od 
zapuštenih, tajnih patnja, i robijaških umira¬ 
nja. Tada smo i mi ravnodušno čekali na 
sve, ali sada me prolaze srsi i na samu pomi¬ 
sao, da je i nas moglo tako nestati: bez njege 
dragih ruku, bez boli, koje ipak olakšavaju 
vlastite muke, bez zadnjeg pozdrava, blago¬ 
slova i suze .. . Kako smo samo mogli tako 
okrutnom strašću čeznuti katkada za nečim, 
što bi sve to jednom za uvijek dovršilo?! 

Sjećaš li se onog čudnog druga, kojeg smo 
posve slučajno opazili jednoga jutra na šet¬ 
nji, kako se vuče uza zid dvorišta, izvan naše 
povorke a da nikome ni riječi nije rekao, niti 
je koga pogledao, niti nas je tko na njeg 
upozorio? — Opazili smo ga prvi nas dvojica, 
i krišom smo doŠaptavali drugima: tko je 
taj? — Ali nitko to nije znao, i svi su se naj¬ 
više čudili tome, kako ga nitko nije opazio. 


kada se prvi put pojavio. Ta svaki se dan na 
šetnji promatra ,,nove“, i svi jednako nes¬ 
pretno hodaju i crvene se ... 

Sada mislim da njega nismo opazili zato, 
što ni on sam nikoga nije gledao. Kod nas su 
svi jedan drugoga gledali; govoriti se nije 
smjelo, pa kao da smo očima htjeli da ispi¬ 
tamo tajnu uzajamnog drugovanja, veličinu 
patnje, nade, očaja, i tješiti se . ., Možda je 
njemu sve bilo svejedno, ili — presitno. Mož¬ 
da se njemu činilo da i nema te nade, koja bi 
njega mogla da utješi, ili tog očaja, na kojem 
bi njegov mogao da se olakša. Bilo je onih 
koji su znali da sutra moraju umrijeti, a ipak 
su jedan drugoga gledali; jedan uk je dva 
dana pred smrt žalio, kako sam mršav. Jer 
svak se boji smrti, i svakoga uže boli, i po¬ 
misao'na tane ledi, ali savjest znade i ne¬ 
hotice da prima što veću bol, kao što veće 
olakšanje. 

Tko zna, zašto je naš novi trpio? Kasnije 
smo čuli nešto o tome, ali nejasno. Jasno je 
bilo jedino to, da njegova savjest nije nikako 
mogla da primi to kao olakšanje. A biti tu 
junak, — gorka je sudbina ... Srce, koje ne 
otvrdne, može još uvijek da ne pita oprost 
u krvnika, ali u sebi ono krvari neizmjerno, 
i nema veće boli do nepravde. 

Sjećaš li se, koliko smo ga dana proma¬ 
trali? Svakoga jutra pola bi šetnje šaputali 
o njemu i nagadjali što ga boli: da li poru¬ 
šeno ognjište, ili raštrkana obitelj, ili prega¬ 
žena zemlja, ili poginula djeca, ili samo vla¬ 
stita kušnja? Ili sve to skupa? — Nastojali 
smo, da mu vidimo oči, ali one su bile duboko 
sakrite ispod čupavih obrva, i tamni njihov 
odsjev bio je upravljen samo k zemlji. Svaki 
je dan bio mršaviji. Malen u tijelu, imao je 
već prvi dan svinute tanke noge, ali od dana 
na dan, one su postajale sve klecavije. Sve 
više se sklanjao k zidu, dok je hodao. Dobio 
je dozvolu, da šeta izvan reda, jer nije mo¬ 
gao da drži korak. Svi su se čudili, kako još 
žive, kad s nikim ne govori, od nikoga ne do¬ 
bije ništa, niti koga što pita. Jer glad je tad 
bio u kući s lan, i tko nije mogao da kupi, iz- 
moli, ili ukrade, bilo mu je posve zlo. 

Sto puta smo pokušali, da mu se pribli¬ 
žimo i nagovorimo ga, ali zaludu. Bio je tako 
povučen sam u se da nije po svoj prilici ni 
opazio našeg nastojanja. A zvati ga, niti smo 
znali, niti smjeli. 

Jednoga jutra, donese netko na šetnju vi¬ 
jest, da ,,novi“ ima raspravu skoro; za par 
minuta sva ju je povorka znala. Od tada 
smo ga gledali još većim zanimanjem, ali on 

se nije ni najmanje promijenio. Samo je bi¬ 
vao mršaviji, i sve slabiji na nogama. . . 

Za par dana donese .nam opet netko vijest: 
Osuđen na smrt! - Mnogi su je primili samo 
onim zanimanjem, koje pobuđuje svaka nova 
vijest u tom monotonom životu, ali mnoge je 
i dublje potresla. Nije to bila prva te vrsti. 
Prije bi nas takodjer potresle, ali bili smo 
nekako pripravni na njih. Ova nas je tištila 
svojom tajnom. Rekoše nam, da on nezna 
za nju, da mu ima da bude javljena tek na 
dan smrti, jer se boje, da im ga slaboća ne 
otme užetu, ali uza sve to tražili smo razjaš¬ 
njenja na njegovom licu. Zaludu. Svi su ga 
gledali tog jutra najpozornije, ali on nije vidio 
nikoga. 

Pošli smo sa šetnje uvjerenjem, da su mu 
naši pogledi zadnji pozdrav prije smrti, i 
nismo svrnuli očiju s njega, sve dok smo 
mogli. Sutra u jutro pojavio se ipak, i dan 
prije smrti mora da se vrši kućni red ... 

Bilo je još rano. Rekoše nam, da mu osuda 
još nije najavljena i to nas je još jače uzruja¬ 
valo: činilo nam se da imamo mrtvaca između 
sebe. Ali što je najčudnije bilo, taj mrtvac je 
uskrsnuo! Nije govorio, niti se obraćao kome, 
— ali najednom, kao da je progledao .. . Nje¬ 
gova glava tog dana nije bila pognuta k zem¬ 


lji; lice mu je bilo obrnuto k nama, i to sa ne¬ 
kim čudnim, užasnim izražajem radosti u 
očima, koji se činio, kao smijeh na mrtvačkoj 
lubanji... Sve nas je gledao kao da nešto 
traži, odabire, pita, ili čeka zgodu. A mi, koji 
smo prije željeli da ga nagovorimo, odvra¬ 
ćali smo sad oči s užasom, i ledeni strah osje¬ 
ćali, kad bi prošli mimo njega. 

Tako je prošla ura, sve pod dojmom tog 
čudnog preokreta. Vrata kuće otvoriše se, da 
nas progutaju, i svi smo stali da se žurimo, 
samo da ga više ne gledamo .... 

Najednom osjetismo nas dvojica da je za 
nama. Nismo ga vidjeli, ali, znali smo, da se 
njegov pogled ustavio na nama, i nas oda¬ 
brao. Kao očarani, usporili smo hod. Bolilo 
nas je to, ali drukčije nismo mogli. 

Njegov korak približavao se mukao, kao 
da stupa po grobnoj ploči. Kad je već bio 
blizu, prošapta pjevuckajući: 

— Malo soli; samo malo ... 

Nismo mogli niti da mu odgovorimo. 

— Samo malo, —■ nastavljaše toplije, — 
lijepo vas molim . . . Krumpira ću dobiti su¬ 
tra, obećali mi, a soli nemam ... Samo 
malo . . . 

Mljacnu požudno jezikom i uhvati me za 
kaput... 

Ja se otrgnuh s užasom, i pođoh brže. 
Ali on je trkao za nama: — Za sutra soli! Či¬ 
nilo mi se, da se čitav pakao ceri na mene 
vražjom zlobom. Zar zaista taj čovjek niti ne 
sluti, da će sutra umrijeti, da je dapače već 
umro, i samo sjena njegova da još luta dvo¬ 
rištem ...? Uviđao sam, da je to djelo bez- 
dušne poruge krvnika, koja se ne žaca ni 
samu smrt da oskvrne, i nikada kao u tom 
času nisam osjetio svu strahotu mjesta, u ko¬ 
jemu sam živio. Tako, dakle, olakšavaju tu 
posljednje časove ... 

Kada smo došli do naše ćelije, stade i 
uvuče se u vrata. Čuvari ga gledahu, i ne re¬ 
koše mu ništa. Moljaše opet. . . Moljaše me 
tako da bi mu i dušu bio dao, ali — zar da se 
i ja pomognem rugati mrtvacem?! 

Glas mu je drhtao sve više, a nama pa¬ 
rao srce. Čuvari su se smješkali.. . 

I kao da se sjetio valjda da bi ga mogli 
kazniti, najednom se povuče. Ali da ne izgubi 
ni zadnje prigode, pogleda me još jednom 
s toliko molbe i prijekora u očima, da mi se 
činilo da ću vrisnuti. Osjećao sam, da će me 
proganjati zauvijek taj pogled, ne uslišam li 
ga. I u zadnji čas, pograbih s ladice so, i utis¬ 
nuli mu je u ruku ... 

Ono čega sam se bojao, dogodi se: Stra¬ 
ćari se doista iscerili. Prisilili me, eto, da se 
i ja rugam, posljednjim saučešćem i posljed¬ 
njom ljubavi, da se rugam. Al’ — hvala 
Bogu!.... 

U taj me posljednji čas njegov pogled 
tako podraga po licu, kao što može da po- 
draga samo pogled umirućeg brata, kome si 
ispunio posljednju želju. 

— S p a s i b o*) prošapta pjevuckajući, 
stisnu veselo so, i otskakuta dalje —- 

Sutra ga više nije bilo na šetnji. 

Zagreb, marta 1918. 


*) ruski: „Hvala!“ 


201 






Tek što je lađa ostavila riječku luku, po¬ 
čelo se za Plasom dizati sunce. Jutro je bilo 
svježe i čisto, oživljeno laganim vjetrom 
s kraja, i u toj svježini činilo se, da i 
same sunčane zrake hlade i razbuđuju vjeđe. 
Poslije duga vremena, gledao sam kao omam¬ 
ljen na more. 

Na klupi do mene sjedila su dva čovjeka. 
U početku ih nisam ni zamjetio, ah za kratko 
vrijeme osjetio sam, da moj pogled kao da 
nešto privlači sa strane. Obazrevši se, vi¬ 
dio sam dva vojnika, jednoga.mladog, a dru¬ 
goga bradatog, i taj je bio sl jep na oba oka. 
To me je valjda i uznemirivalo. 

Gledao sam ga dugo, zaboravivši na 
more, i opazih da mu se mutne očnice okreću 
za suncem kao dva uvela suncokreta. Valjda 
je osjetio da ga gledam. 

— Lijepo vrijeme, reče okrenuvši se la¬ 
gano i udahnu zraka. 

Tako započesmo razgovor, koji gaje 
očito zabavljao. Drug mu je napola drije¬ 
mao; 

— Danas mora da ističe sunce nad Pla¬ 
nikom, govorio je kao da poučava. Planika 
je tamo u dnu, između Maloga rata i Vrha; 
tamo gdje se vidi onaj visoki bor nad stije¬ 
nom, tumačio je i rukom pokazivao. I sunce 
je zaista izlazilo tamo nad Planikom. 

— Vi ne poznate ovaj kraj, upita me malo 
kasnije. Ali poznate more? 

— Poznam more, odgovorih brzo. 

— I drago vam je more? 

Rekoh mu da ga ne vidjeh već četiri go¬ 
dine, a on se razglagolja. 

— Ni ja isto tako. Pred četiri sam godine 
učinio zadnji ,,vijađ“, kad su nas ono vodili 
na Rijeku da ajnrikujemo. Od tada sam Vi¬ 
dio i Galiciju i Tirol, ali mora ne. Na Col 
di Lana obasu me šrapnel i eto . .. Vukli 
me po bolnicama ... 

Dok je govorio o moru, nikako mi se nije 
činilo da je slijep. Sve je još poznavao. 
Lice mu bijaše još uvijek opaljeno, a ruke 
rutave i crne, kao da su obrasle .,brakom“. 
Iz široke ribarske brade, kao da je još uvijek 
ishlapljivao vonj soli i samo u očima nedo¬ 
stajao je onaj živi i nemirni morski pogled,, 
oštar i brz kao u galeba. U otrcanom odijelu 
infanteriste, — taj slijepi mornar ulijevaše mi 

samilost, kao da je u okovima. Mora da mu 
je bila već trideseta. 

Drugi jedan vojnik u mornarskom odijelu, 
goloruk i gologlav, zaustavi se međutim kraj 
nas i dugo gledaše u sunce, koje se bilo već 
diglo. Zatim pogleda na sat, i opet na sunce, 
i opet na sat, i — pobježe. Drug sljepčev 
potrči za njime. 

— Je li to ludi, upita me slijepac. 

- Ludi?! 

— Da ludi, onaj matroz. Iz V—. je, mora 
nikad ni blizu, pa kad se prvi put našao u 
oluji, a blizu eksplodirala mina, šenuo pa¬ 
meću. Tako eto njega na more, a mene na 
kraj, dodade prezirno i pljune. 

Infanterista se u to vratio sa mornarom 
i opominjao ga da ne trči. On je također bio 
naš čovjek i pratio luđaka i slijepca kući. 

— Ali u njega nije nego mati, doda slije¬ 
pac, pokazujući na ludog; nije još oženjen. 

Luđak je bio miran i mučaljiv. Ja sam 
ga gledao i mislio na tu mater, na njen su¬ 
sret sa uzdanicom svojom, na njene sne o 
grdnoj nemani morskoj, od koje se tako jako 
prepalo njeno mirno planinsko dijete, ali nb 
kako nisam mogao da istjeram iz ušiju duboki 
žalobni zvuk slijepčeva glasa, kojim je izre- 

kao posljednje riječi. Bilo je to prvi put, da 
govori kao slijepac. 

Parobrod je međutim obilazio upravo 
sjeverni rt otoka. 

— Je li još lanterna na kamenom rtu is¬ 
pod razvaljene kućice, upita me naglo i niti 
ne dočeka da mu odgovorim. 

— Ali ne pale je više, čuo sam; brodovi 
više ne putuju noću. Lijevo od nje, vidite onu 
široku puntu, ispod onog visokog kamenja; 
ima u njoj više jastoga, nego u čitavom 
Kvarneru. 

— Kako vi sve. to dobro znate, začudili 
se ja i nehotice. 

— Ja?! Sve ja znam, odvrati on brzo i 
tako ponosno, da sam i opet morao zabora¬ 
viti, da je slijep. Od šeste sam godine na 
moru. Bio sam sve po malo: i mornar, i ri¬ 
bar, i kapetan. Svaki mu škrip poznam, svaki 
ćuh nanjušim, svaku boru odgonetam. I na 
moru, i na nebu, i na čelu. Ljude ćete naj¬ 
bolje upoznati na moru; pred njime su svi kao 
djeca. 

Prorokovao mi je burin iza prvog rta, i 
zaista je bio burin. Reče mi da ne će biti na- 
gao i da će prema podnevu pasti, jer je „dan 
velik“, pa se tako i dogodilo. Na desno, 
ispod najvišeg vrha na Velebitu, reče mi, da 

je maleni otok, na kojemu još mora da se 
vide podrtine propalog broda, i sve je tako 
bilo. 

— Ali vruće neće biti; poslije podne će 
majestral, tješio me, i umirivao nioj strah 
pred dugim, sparnim putovanjem. 

Ja sam uvijek mislio na jedno te isto. 

— A vi nemate matere, upitah ga naglo, 
ne mogavši više da izdržim. 

— Imam, odgovori on mirno i samo spu¬ 
sti glavu. 

Šutjeli smo tad obojica i ja sam se sve 
čudio kako je glas toga slijepca ipak premalo 
turoban i mračan. Šta on još vidi, da može 
tako mirno i pouzdano da govori o moru, o 
suncu, o svijetu, i da se tako ponosi što sve 
pozna?! 

— Imam i ženu ,usklikne tad naglo, kao 
da odgovara na moje misli i tako veselo, kao 
da naročito hoće da se pohvali. I dvoje djece 
s njome. Ona je kapetanska kći, bez dote do¬ 
duše, ali otac joj je nekad bio najviđeniji ka¬ 
petan u mjestu. Nikoga nije htjela nego 
mene. 

Pripovijedao mi je to opširno. Dva finan¬ 
cijera su je tražila, jedan kapetan i jedan 
učitelj, ali ona je pošla za njega, koji je naj¬ 
bolje u mjestu plesao, ali i najbolje veslao i 

ribao. Tri broda je on spasio od propasti, 
a znao je da umakne buri i onda, kada su se 
parobrodi na Kvarneru utapljali. 

— A.nijesam bio ni lud, hvala Bogu! Ni 
njoj ni djeci nije manjkalo, dok sam ja bio 
doma. A ne će im ni sada biti zlo, ja se na¬ 
dam. Pomogao sam je svakome dok sam 
mogao, pa meće ni njih dobri ljudi zapustiti. 

— A zašto vas prije nisu pustili kući, upi¬ 
tah ga. 

— Htjeli su da me izliječe, nasmija se 
tfpko. 

— A ne vidite ništa? 

— Katkada malo. Ne bi me ni sada pu¬ 
stili, da ih nijesam prevario. 

— Kako prevario? 

— Brzojavili mi, da žena umire. 

On se nasmjehnu lukavo. 

— Ne znaju oni, koji sam ja „cipal 11 , na¬ 
stavi samodopadno. Sad će me liječit ona, 
bude li moguće. U čitavom mjestu nema 
jače od nje. 

Umuknu, kao da se nečega sjetio, a onda 
nadoda tiše: 

— Sada mora doduše da je malo 
omršavila, ali kada je zdrava ,,makina“, ne 
mari. A i radi mene je, pišu mi, propatila. 

— A nije vam žao mora? 


Pročitah mu na licu, da sam ga tim upi¬ 
tom ranio. 

— Mora i nje najviše, uzdahnu duboko. 
Nju ću bar imati uza se, moći ću da čujem 
njezin glas, ona će me njegovati. Ali more ... 
Samo kad bude oluja, slušati ću ga iz daleka 
kao da me zove, a ja ne ću moći niti da — 
plačem... 

Ludi je mornar otegnuto pjevao na kupu 
užeta seosku pjesmu o mladoj momi, koja 
sjedi ,,u polju, na snoplju“, i gledao na da¬ 
leke valove, misleći valjda da se to njiše 
klasje. 

Slijepac kao da se zamislio u tu pjesmu, 
umuknuo je i oborio glavu. Govorio je još 
samo malo. Dan je postajao sve sparniji i 
ljudi su po parobrodu pozaspali. Slijepčev 
pratilac je hrkao, a i ludi se mornar pjeva¬ 
jući umorio, i opet gledao na sat. Samo su 
galebovi nad nama cijukali i stroj roptao, a 
os vijka drmala je starim, rasklimanim bro¬ 
dom. 

U podne se već približavasmo S—., oda¬ 
kle bijaše moj saputnik. Jedna dražesna, za¬ 
klonjena uvala širila se pred nama, crvena 
od svježe iskopane zemlje i zelena od lijepih 
vinograda. U dnu se bijelio gradić. 


Slijepac oživi. Ja se nisam ni sjetio, da 
je to već njegovo mjesto, ali on me zapita 
sam: 

— Vidi li se još S—.? 

—i Vidi, sjetih se ja brzo i obradovati se 
radi njega. Vi ste već doma. 

— Još kvarat od ure. Sad mora da smo 
na putiti blažene Gospe, dok zakrećemo. 

Govorio je brzo i nervozno. 

— Tamo dolje, ono bijelo -što se vidi na 
osami, to je mul. Tamo ćemo akoštat. 

— Vaši će biti na obali, upitah samo, da 
ga čim više obrađujem. 

— Caspito! Mare nije sigurno cijele noći 
spavala, a na rivi je već od desete ure. Doći 
će i mama, i djeca, i sestre, vidjet ćete. Al- 
troche na umoru! 

Parobrod je već prošao i lanternu, i pri¬ 
bližavao se mulu. Vidjelo se dh je mnogo- 
svijeta na njemu. 

— Vidjet ćete, Mare će odmah plakati, po¬ 
znam ja nju. Hoće mi dobra jadna, a ja 
ovako .. . Ma, hvala Bogu, samo da me 
vidi. Sigurno već mašu ... 

Na mulu je zaista lepršalo između svijeta 
desetak bijelih rubaca. Slijepac postajaše 
sve nemirniji i naginjaše se preko ograde. 
Kao da hoće da vidi. 

— Vidite li, upita me već nestrpljivo. 

— Vidim kako mašu. 

— A ne vidite jednu visoku, crnomanjastu 
ženu, sa madežom na lijevom obrazu i sa 
dvoje djece? Do nje mora da su mama i se¬ 
stra. 

Odgovorih mu da ne vidim. 

— Ah, Vi ih ne poznate, naravski, ali ona 
je sigurno tu. Ima zelenu haljinu, znam ja; 
onu koju ja najviše volim. I svilenu maramu 
na cvjetove. Ta vidim ja nju kao i more; kao 
da i nisam slijep ... 

— Ali tu me ne vide, pođimo malo bliže, 
viknu svom pratiocu i pođe s njim malo da¬ 
lje, pa se i opet nagnu preko ograde. 

Ja sam ostao podalje i tražio očima vi¬ 
soku crnomanjastu ženu s madežom na lije¬ 
vom obrazu, i s dvoje djece do nje, ali nikako 
nisam mogao da je vidim. A parobrod je već 
bio pristao i upravo su stavljali most, da se 
svijet iskrca. 

Najednom djetinji glas viknu ,,Caća!“ i 
slijepac se trgnu. 

— Mare, kliknu radosno i ispruži ruke. 

No mjesto odgovora, ču se u jednoj sku¬ 
pini mornarskih žena prigušeni šapat. 

Slijepac zastane ukočen. Da li je još uvi¬ 
jek očekivao odgovor, ili prisluškivao tom 

šapatu, ili jeci svog poziva, utopljenog u 
mračnoj praznini, to ne bih znao reći. Samo 
znam, da je njegovo lice postajalo sve -bli¬ 
jede, a usne mu se sklapale sve udcsnije. 

A meni je međutim bilo jasno sve: 

Na obali je stajala mršava starica sa 
dvoje slabunjave, zaplakane dječice u crnim 
opravama, a visoke crnomanjaste žene sa 
madežom na lijevom obrazu nije bilo nigdje. 

Zagreb, augusta 1918. 

PLAVA. 


I. 


U nekoj, napola vojničkoj, napola civilnoj 
bolnici upoznao se Bariša Jagodić sa devoj- 
kom, koju su zvali Plava. Zvali su je i Mala, 
jer je bila još mlada, ali Plava joj je bolje 
pristajalo, jer je imala, ne samo kose i lice 
plavo, nego čak i odelo, i čarapice. Sto se 
pak očiju tiče, jedan oficir, koji je bio ra¬ 
njen kod Tarnopola, govorio je, da se samo 
u Rusiji mogu naći takove oči, i svi su joj to 
opetovali, ma da većina njih nisu nikada ni 
videli ruskih očiju. Oficir je još pripovedao, 
da ima na stepama nekakav takav cvet, koji 
liči njenim očima, kao naš spomenak, i ta se 
uporedba naročito svidela Bariši Jagodiću. 
Molio ‘je od oficira, da mu pobliže opiše taj 
cvet ili da mu ga naznači u botaničkom vrtu, 
ali nije mu uspelo da dozna više, nego da 
on zaista liči „vedrom detinjem oku, koje se 
bezazleno i radosno zagledalo u široku ne- 
izmernost stepe i neba“. Tu frazu je Bariša 
zabeležio i odlučio, da je obradi u baladi ili 

crtici, a malu je Plavu zavoleo kao dobru 
prijateljicu i lep 'pesnički motiv. 

Sastajao se s njome u bolničkom vrtu, i 
gledao u njene oči, kujući verze. Lepe su to 
misli bile. Eto, prošlo je sve ono crno, voj¬ 
nički rovovi, i beda i glad; više ne gleda pred 
sobom smrt, i ma da je ruka nešto sakata, 
u lice mu se smeše dva plava cveta detinj-- 
skom radošću punom lepih nada. Jer Ba- 
riša Jagodić voleo je svoj život, i nadao se 
mnogočem od njega. Osećao je u sebi tale- 
nat, pa i ako se nije razbacivao, z<nao je da 
mnogo može i — učiniće. Samo, kad je zlo 
prošlo, i nov je život pred njime ... Nov ...! 

Bariša Jagodić mogao je na primer vrlo 
lepo da u očima male Plave gleda svoj novi 
život i ako je glavno lice u tom novom životu 
bila posve druga devojka. Ta štaviše nije ni 
bila plava, već crnka, visoka i tanka kao hrt, 
i Bariša ju je voleo već davno, bio je zaru¬ 
čen s njome i čekao još samo konačni otpust 
iz vojske, da je oženi. 

Plava je to znala.. Videla ju je jednom, 
kada je s ocem došla iz provincije da Barišu 
poseti, i svidela joj se. Naročito je volela, 
kako se privija uza nj, i kako nežno znade da 
se smeši. Lepo je to, i Plava silno voli takove 
devojke. Rekla je to Bariši i čestitala mu. 

iltela je da dozna i više, i pitala ga, da li je 
sretan, i da li mnogo, baš vrlo mnogo, i da li 
je to zaista da nema lepše stvari nego se 
uveče šetati sa devojkom, tesno zagrljeni i 
dobri, i ćutati, silno ćutati, i slušati samo 
šturke u travici kao zriču ... I onda dalje, 
je li to istina da svi muškarci vole više crnke 
nego plave, i crnke da znaju toplije da ljube 
i gledaju. 

A Bariša je mislio: Zašto to ona meni go¬ 
vori o šturcima, a sada baš šturci zriču? I tko 
je to uopće rekao da plave ne znaju da vole? 
Jednom je pomislio kako bi to neugodno bilo, 
da joj se u očima ugasi onaj vedri sjaj, a 
balada još nije ni svršena, i zašto da se uopće 
to dogodi, kada je mala tako dobra i pover- 
Ijiva?... 

U svojoj sobi je mislio o sudbini mnogih 
devojaka, o kojima je čitao, i bilo mu ih 
žao ... Mnogo je on puta razmišljao o tome, 
zašto da svi ljudi nisu ljubljeni, i činilo mu 
se to silno nepravednim. Pošao bi zatim u 
vrt, i tražeći očima Plavu, mislio: „Biću joj 
dobar“. 

Jedne večeri mu je pripovedala o svom 
životu. Još pre toga rekla mu je, da ima bo¬ 
gata strica, ali joj nezna adrese i zato je tu 
u trećem odelenju ... Ali te večeri mesec 

je bio pun, kad tako toplo zvuče tužne stvari, 
isprepletene uzdasima i suzama, što se za¬ 
cakle u oku, i Plava je sama od sebe dugo 
govorila, o svom siromaštvu i bedi, o bole¬ 
sti i radu u tvornici, o tome, kako ona nije 
kao druge, i kako rado ide na operu i pre¬ 
davanja, i rado čita knjige i lepe pesme ... 

Bariša je osećao istinu i znao da joj od¬ 
sada mora biti bolji. Novaca je doduše imao 
malo, ali kad god je mogao, kupio bi joj čo¬ 
kolade i voća, i davao joj kriomice, radujući 
se pred njom, ali stideći se drugih u bol¬ 
nici ... 

Međutim rana Barišina ozdravljivala je 
brže nego bolest Plavina. Čudnovata je to 
bila bolest. Plava je bila na odelenju za in¬ 
terne, a jadala se sve više na oči. I zaista, 
oči su joj bivale često, crvene i mutne, pa je 
Bariši to bilo neugodno. Jedne je večeri ceo 
sat prosedio uza nju, a da je nije gotovo ni 
jednom pogledao. Ona se nato rasplakala ... 

Sutradan ju je video kako polazi na očno 
odelenje bez ikakvog zavoja i pod večer je 
došla k njemu očima vedrim kao i pre. 

— No hvala Bogu, rekao mi je doktor, da 
sam na vreme došla, da mi nije ništa .. . 

— Onda ćete i Vi skoro vani, uzradova 
se on, i pruži joj ruku. 


Ona se trgnu ... 

— Ah, neću, neću . .. Neću na žalost. Ima 
još tu.... 

— Možda još katar? ... 

— Ne, ne, ne . .. Rana nekakva. A1 hvala 
Bogu ... 

Bariša nije hteo više da pita. 

U samo predvečerje odlaska sedeli su 
dugo u vrtu i razgovarali. On ju je uvera- 
vao, da izgleda dobro, pa da će skoro i ona 
vani, no ona je svejedno svraćala razgovor 
na drugo. Obećao joj je zatim, da će dolaziti 
što češće, a ona ga uveravaše, da može bez 
svakog straha, jer bolest ipak nije pogibeljna, 
I ona se u neku ruku oseća zdravom, i mo¬ 
žda to samo lečnici-- 

Na rastanku su se poljubili. Bez zagr¬ 
ljaja, bez ikakvog stiska, samo onako, usne 
u usne, kao dvoje braće ili dvojica prijate¬ 
lja ,,u znak uspomene za lepo provedene 
dane, i u zalog budućeg prijateljstva 41 . Tako 
je to nazvala Plava, a tako je to nazvao i 
Bariša. I Bariša je to o'petovao sebi još de¬ 
set puta te noći, ne mogavši zaspati do 
kasna, i misleći na svoju zaručnicu i na 
Plavu, na vreme što još ima da proteče do 
venčanja i na to, koliko puta sedmično, biti 
će dosta, ako poseti Plavu ... 

II. 


Isprva ju je posećivao, gotovo svake ve¬ 
čeri. Posla i onako nije imao, a lepa je to 
šetnja do bolnice, pogotovo za rekovale- 
scenta. Konačni otpust iz vojske još nije do¬ 
bio, i zato vreme tražio je mesto; molio je 
da bude imenovan u gradu suplentom. 

Dobivši dopust pošao je da poseti za¬ 
ručnicu i vratio se posle osam dana. Plavu 
je iznenadio vešću, da mu je mesto već osi¬ 
gurano, i da će za mesec dana da se ženi. 
Bariša je bio veseo, a činilo mu se, da je 
vesela i ona. Pitala ga je o zaručnici, zar ne 
da je ipak nešto previsoka, i nije li možda 
štogod odebljala, jer je bila mršava i bleda 
kad ju je zadnji put videla. Bariši se to nije 
činilo. Zatim je postala sentimentalna i go¬ 
vorila o sebi: prolazi joj život bez ljubavi, 
siromašna je i neće je niko, a ona ipak voli 
sve lepe stvari, i pesme i ljubav. Bariša ju 
je tešio, i uveravao, da će već doći neko. 

— Za tako lepe oči, poče, ali ona ga pre¬ 
kinu. 

— Ah, šta, molim vas, kakve oči? ... 

— Ali sigurno, velim Vam, najlepše oči 
što ih poznam- 

— A Vaša zaručnica? ... 

Bariša se smeo. Hteo je nešto da kaže, 
ali osećao se uvređenim i bojao se da ne 
bude pretvrd. Zapitao se, da li ga peče sa- 
vest i mislio: ,,U istinu je postala čudna ta 
Plava 11 ... 

Sutra je nije posetio, i istom treći dan je 
došao. U vrtu je nije našao, a u njeno odele- 
nje nije išao nikada. Ne dočekavši je za pola 
sata, pošao je ... 

Putem se seti da je učinio zlo, da je mo¬ 
žda bolesna, i da je trebao da se propita. 
Htede gotovo već da se vrati, kad li naje¬ 
dnom u polutami sutona spazi pred sobom 
— nju i oficira od Tarnopola. 

— Psst... Psst... Psst... saleti ga 
ona tiho, bili smo u kinu, gospodin je bio 
tako dobar-Jeste li me tražili? 

Bariša je bio iznenađen. 

— Ali kako ste vani izišli, upita začu¬ 
đeno ... 

Oficir se smešio ... 

— Kroz perivoj, — reče on mesto Plave. 
Gospodična je već tri meseca u bolnici, a to 
je već dosadno. Ona voli kino. 

— Pa da, upade ona brzo, i onako to 
neće opaziti niko. Muškarci svi izlaze, a mi 
ćemo opet kroz perivoj ... 


223 


Sutradan, kad je došao, gotovo da su se 
posvadili. Ona je tako oduševljeno pripove- 
dala o kinu i o tome kako joj je više njih 
obećalo, da će je povesti, da je Bariša ostao 
zaprepašten. Oficir od Tarnopola i još par 
njih bili su doduše posve simpatični ljudi, ali 
bilo je među njima i bitanga. Pa onda, — 
kuda to vodi, to skriveno bežanje u večer *. . 
i doznadu li časne sestre, što će da bude?... 
Prigovorila mu je čak indirektno, što je sam 
nije nikada nikud poveo, i uskliknula, kako 
bi lepo bilo da može i u pozorište. 

— Ali pozorište svršava u jedanaest, go¬ 
tovo da je viknuo na nju. Ode ćete spavati?... 

Ona je ćutala i Bariša je pomislio, da 
mora to upotrebiti, da joj održi prodiku .. . 
Stao je, da joj govori o obzirima, o pona¬ 
šanju mlade devojke, o pokvarenosti ljudi, o 
neprestanim zamkama, kojima je izloženo 
mlado i lepo čeljade, i sve tako dalje. U po¬ 
četku je bio hladan i glas mu je zvučio stro¬ 
go, no onda je postajao sve sentimentalniji. 

— Pa, ne bi li to bilo žalosno, molim 
Vas, da Vi koja ste tako lepa i tako dobra, 
izgubite u očima nas, koji Vas poštujemo, 
svu onu cenu, koju smo bili navikli, da vara 
podajemo? . . . Budite uvereni, da bi i sama 


jedna senka nesreće na Vašem licu, bila i 
meni nesrećom... 

Bariša se zaustavio, jer mu se pričinilo 
da plače ... Zapita je šta joj je, ali ona je 
plakala zaista, i nije odgovorila ni reči. Ba- 
riši je to srce paralo. Pomislio je, da je 
možda bio prestrog, pa je stao da se ispri¬ 
čava i da joj tepa pohvale, dragajući je 
po rukama i nastojeći, da je gleda u oči... 
A ona je jecala sve tiše, neprestano ćutala, 
i mirno puštala svoje ruke u njegovima. Prsa 
su joj se ritmički njihala i s njih je nešto 
jako mirisalo, poput karamfila, premda je u 
bluzi bio ukopčan samo crveni geranium. 
Ostali su tako dugo skupa, i rastali se pot¬ 
puno izmireni. Poljubili su se na rastanku 
prijateljski, da tako zbrišu i poslednji trag 
te svoje prve svađe. Bariša posle toga nije 
mogao da spava čitavu noć, a mislio je na 
svoju zaručnicu i na to, kako su zaljubljene 
devojke često čudne, i kako bi ona to nje¬ 
govo prijateljstvo prema Plavoj mogla, na 
primer, bogzna kako da razume ... 

III. 

Da umiri savest, Bariša je sutra pošao 
u bolnicu i nije se pokazivao Plavoj. Govorio 
je najpre sa prijateljem Anićem, koji je ta- 

kođer poznavao Plavu, ali Bariša ga je oda¬ 
brao još više radi toga, što je bio čestit čo- 
vek, također književnik, i napola zaručen. 
Zamolio ga da bi joj pravio društvo i pri¬ 
pazio na nju. Ovo poslednje je izrekao istom 
posle dugog okolišanja, naglasivši, da se tu 
možda ne radi o kakvom zlu, već onako; ne- 
savesni ljudi, mogu danas i anđelu da na¬ 
škode ... Oficiru je također preporučio 
Plavu, ali prikrivajući, da je došao radi toga, 
već onako mimogrede, uz razgovor ... Onda 
je pošao ... 

Sam nije više išao k njoj puna četiri da¬ 
na. Posla nije imao, a nije je ni zaboravio, 
ali kad god bi pomislio da pođe, palo bi mu 
oko na portret zaručnice, i — nije išao ... 
Četvrtog dana, u večer, pisao je zaručnici 
pismo i — za svaki slučaj — natucao joj ne¬ 
što o jednoj svojoj prijateljici, „vrlo siromaš¬ 
noj i dobroj devojci, i vrlo skromnoj .. 

U to neko zakuca. Bariša vikne ,,napred“ 
i na vratima se pojavi Plava. — Bariša se 
zbuni. 

— Plava! 

— Da, ja sam, izusti ona tiho. Mogu li 
unutra? ... 

— Ali, — kako?! 

Plava zatvori vrata i uđe. 

— Samo na čas sam došla, reče, i odmah 
ću natrag. Nešto Vam moram kazati. 

Bariša joj ponudi naslonjač i sedne. do 
nje. Ruke su mu drhtale od uzbuđenja, i ne¬ 
strpljivo je zurio u nju ... 

— Pre svega, zašto ne dolazite, započe 
Plava, omerivši ga pogledom u kome je bilo 
neke čudne odlučnosti. Bariša nije znao što 
da odgovori. 

—■ Konačno, ja ću morati ipak jednom iz 
bolnice, prihvati ona, kao da se setila nečega 
drugog. 

— Vi ste ozdravili? 

Plava obori oči. 

— Nisam, ali izbaciće me. I zar da onda 
opet odem u tvornicu? 

Bariša je osećao i sam težinu tog upita, 
i ćutao je. 

— Zato sam, vidite došla k Vama; Vi bi 
ipak mogli da se zauzmete za mene .,. 

Bariša je bio od srca spreman na sve i 
zapita je, u čemu. U čemu bilo, tek da ne 
mora u tvornicu. Kakav laganiji posao, inte¬ 
ligentniji, gde bi mogla i da se lepo odene, 
i da pođe u pozorište, da dođe i k njemu. 
Bariša je obećao sve. On će potražiti i čim 
što nađ£, kazaće joj... 

— A ja ću doći k Vama po odgovor, do- 
metnu Plava. 

■— Ali zašto, molim Vas? Čemu da se tru¬ 
dite? čim ja nešto doznam, doći ću ja k 
Vama, uveravao ju je Bariša. 

,,I konačno, čemu da se uvek izlaže ne¬ 
ugodnosti, da kriomice beži iz bolnice? I to 
još pod večer? ... Pa može ko da je vidi 
kako ulazi k njemu, i kakav je danas svet, 
mogao bi svašta da misli...“ 

— O kome, o Vama? 

— Pa i o Vama još više. 

— A zar bi to zaista mogao ko da pomisli 
da čovek, koji je zaručen, može da ljubi 
i drugu?! 

Bariša je hteo da je uveri, da se ne radi 
sad o tome, ali ona ga je prekinula, istom 
onom čudnom odlučnošću, kao i malo pre. 

— Pa baš zato, vidite, jer se ne radi o 
tome, šta je kome stalo?! Ja nemam ništa 
proti Vašoj zaručmci; ona je doduše nešto 
previše mršava, ali Vi je ljubite i to je Vaša 
stvar .. . Ali uzmimo, na primer: — zašto 
Vi inebi mogli i jednu drugu devojku, jednu 

koja također Vas ljubi-Konačno Vi i ne- 

možete da oženite siromašnu, to ja znam ... 
Ali Vi nećete više ni pogledati na me, — ni 
Vi, ni gospodin oficir ... Vi to već sada 

znate, da ... Zato i jeste takovi prema meni. 
Bojite se da me i dirnete ... jer imate napu- 
dranih, finijih —-- 

Plava je već gotovo vikala i poslednje 
reči je više jecala nego govorila ... Tresla 
se na čitavom teiu. Bariša ju je prekidao 
poklicima: ,,Ma Plava! Šta Vam je za Boga, 
Plava; šta to govorite? ... Kakove su to 
misli? Mi samo iz poštovanja! .. 

Ali ona se nije dala. 

— Pa čak i onda, kada ste me poljubili, 
nastavljala je sve jače, bojali ste se, da me 
bliže privučete, i ispustili ste me pre, no što 
sam i osetila vaše usne na svojima. Da Vam 
je to bila koja finija, bili bi zaboravili, i na 
zaručnicu i na savest, i bili bi je pritisnuli 
kao pijan k sebi i ljubili je do opojnosti... 
0, nemojte misliti, da sam ja možda to že- 
lela, ne, — ali zar ja ne zaslužujem lju¬ 
bavi? ... Zar ja nisam dosta lepa i dosta 
mlada, i zar mi niste već do umornosti iste- 
pali, da imam divne oči, i Iepe ruke, i plave 
kose?... A punija sam i jača nego Vaša — 
— Plava, prekinu je Bariša uzbuđeno i 
digne se. 

— Pa eto Vam je, neka Vam je, popravi 
se ona brzo, ja nisam nikada imala namere 
da Vas njoj otmem, ja znam da sam ja slro- 

mašna devojka, ali zar muškarci ljube samo 
one s kojima su zaručeni? ... Zar Vi baš 
nijednu drugu-?! 

Bariša je bio izvan sebe od žaprepašće- 
nja i muke. Pokušao je da je uveri, da on 
doduše ne može reći, da je potpuno ispra¬ 
van, ali da su to posve druge žene, a ona 
je njegova prijateljica itd., — ali sve zaludu. 
Plava je u početku još nešto govorila, do¬ 
bacila je, da i zadnje pseto bolje žive, po- 
slednja ženska da ima više prava na ljubav 
nego ona, — a onda se polagano, sama od 
sebe umirila i sve tiše jecala. 

Kada je ura otkucala osmu, setila se da 
mora ići. Otrla je suze i preporučila mu opet, 
malo uzrujanim tonom, da se pobrine za na- 
meštenje. 

— A ja ću doći po odgovor, naglasi od¬ 
lučno. Ja neću da se Vi radi mene trudite. 
I da se — kompromitirate ... 

Bariša htede nešto da kaže, ali ona mu 
ne dade. 

— Ja ću doći k Vama, a ako Vam je to 
krivo, izbacite me. — Jeste li posvađeni sa 
mnom? 

— Ali zašto? 

— Dobro, onda se poljubimo. Ali savesno 
i prijateljski. Da mi niste možda stisnuli 
ruku!... 

Plava mu pruži usne a Bariša, izgubljen 
i iznenađen, uhvati je za glavu, pritisne je 
k sebi i poljubi tri puta... Zatim je brzo 
ispusti, okrene se, i pođe prema naslonjaču... 
Plava ga pogleda pronicavo, viknu ,,Do 
viđenja“ i iziđe. 

IV. 

Bariša se odmah dao na posao, da nađe 
Plavoj nameštenje. Kad je prvi put došla 
k njemu (bilo je to odmah nakon dva dana, 
i u isto doba), saopšti joj, da je bio na ne¬ 
koliko mesta, ali nigde da nije mogao da 
nađe ništa prikladna. Ona mu je na to pred¬ 
bacila, da se on sigurno malo brinuo i ostala 
je kod njega čitav sat, zahtevala da sedne 
tik uz nju, da je poljubi tri puta kao dokaz 
do govori istinu, i kad su imali da se rastanu, 
nekoliko ga je minuta, kao jmahnita grlila 
i ljubila. On je samo teško disao, prevrtao 
očima, i od časa do časa je tako grčevito 
stisnuo, da bi vrisnula. Kada je otišla, osećao 
se silno umornim i glava ga je bolela čitavu 
noć. • 

Kada je došla treći put, Bariša joj je 
saopštio radosno, da ima tri mesta i samo 
da bira. Jedno je nameštenje u nekoj trgo¬ 
vini, drugo kod uprave nekih novina, a treće 

kao odgojiteljica dece. Ona je sve troje od¬ 
bila, rekavši, da je to gotovo isto što i tvor¬ 
nica, a ona da je odlučila, da ne živi uvek 
kao marva. U ostalom, jedva da je i govo¬ 
rila o tome. Prešla je odmah na drugo i ispi¬ 
tivala Barišu neke čudne stvari, kao prijate¬ 
ljica naravski, a on da joj to može reći, jer 
napokon to je život, a ona ne želi da ostane 
uvek guščica... Naglo se setila da polazi 
i htela je opet da ga zagrli, ali se nije dizala. 
Bariša se otimao ... Nešto ukočeno je bilo 
u njegovu držanju, nešto mučno i odlučeno, 
proti čemu se čitava njegova krv borila, i 
tresla njegovim telom, kao para strojem u 
kretanju. Nije hteo gotovo ni da govori, i 
dignuvši se naglo s naslonjača, pošao je u 
kut... Rastavili su se gotovo posvađeni, i ona 
je čitava pola sata zakasnila u bolnicu. 

Bariša je sada odlučio, da više ne će do¬ 
zvoliti takove prigode. On je sav smršavio, 
po čitave noći nije spavao, glava ga je bo- 
lela, — a zaručnica mu je pisala da je već 
za venčanje sve gotovo, i za petnaest dana 
neka dođe. Tražio je i dalje Plavoj nameš- 
tenje, ali mesto da čeka na nju, pošao je pod 
večer sam, da joj saopšti uspeh. 

Našao ju je u sobi, i kad ga je ugledala, 
nasmeši se zlobno. 

— Zar niste mogli više izdržati bez mene, 
upita ga i okrene mu leđa. Bariša je odlučio 
da bude miran. 

— Ja mislim, da je bolje ovako, gospo¬ 
đice. Na večer i onako više nisam kod kuće. 
Našao sam par mesta za Vas. 

— Služavka ili kuharica, upita ga preko 
ramena. 

— Ne, gospođice. Jedno mesto pazite- 
ljice, a drugo nadglednice u skladištu. 

— Hvala lepa! Kad nemate ništa boljega, 
mogli ste da se i ne trudite ... 

Izmenili su samo još par reči. Plava je 
počela da gleda sve gnjevnije, pa je Bariša 
.nastojao, da se oprosti čim pre. 

— Ja ću pogledati opet i doći ću da Vam 
kažem, reče, pruživši joj ruku. 

— Da se niste više usudili! — viknu na 
njega tako grubo, da su se sve bolesnice 
okrenule, — Ne treba! 

Bariša pocrveni i ostade čas kao ukopan. 
Onda se brzo izgubi. 

Morao je već, da se sprema i na venča¬ 
nje, ali misao na Plavu nije mu dala mira. 
Sada mu je već bilo jasno, da savest nema 
zašto da ga muči, jer on svoju zaručnicu 
voli, i čim se više približuje čas venčanja, 

sve jače je želi. Ali, misleći na Plavu, osećao 
je uvek neku takovu teskobu, kao da joj 
preti pogibelj, i gotovo sa sigurnošću naslu¬ 
ćivao da će ta pogibelj doći, ako se nešto 
na vreme ne učini. Više k njoj nije mogao 
da pođe, — ne zato što bi se možda ljutio 
na nju radi grubog ponašanja, — ali se bo¬ 
jao škandala. Šta će reći bolesnice i časne 
sestre, stade li još jednom onako da viče na 
njega, ili da pravi kakove gore ,,scene“? 
Može. to da kompromitira, i nju i njega, — 
a on ima da pazi i još na nečiju sreću ..... 

Nastojao je da sretne vani Anića, ili bar 
oficira, pa da njih pita za Plavu, ali nije 
mogao da ih nađe: Ostao je čak navlaš neko¬ 
liko puta na večer kod kuće, tobože jer ima 
posla, a zapravo zato jer je potajno mislio, 
da će doći, — ali zaludu. Kašnje mu je bilo 
i drago da nije došla —■ sada par dana, pred 
venčanjem! — pa više nije hteo da ostane 
niti minute. Katkada bi mu se činilo, da će 
još najbolje biti, ako čim pre prođe dan ven- 
čanja, pa bi se sav nervozan dao na spre¬ 
manje na put. Tako će se stvar rešiti sama 
od sebe, mislio je... Kao oženjen čovek, 
biti će siguran proti njenim napadima, a na- 
meštenje može joj i kašnje naći, i pripaziti 
na nju 

V. 


Dan pred putovanjem, sreo se slučajno 
na ulici sa poznanikom iz bolnice i zapitao 
ga za prijatelje. Ovaj mu uz razgovor spo¬ 
mene, da ni Anić ni oficir već nekoliko dana 
gotovo ne izlaze iz bolnice, jer su po ćeli 
dan sa Plavom. I ćelu večer, dakako* 1 , do- 
metne znanac sa smeškom .. . 

Bariša je bio žacnut tim posmehom. Ne¬ 
što ga je silno tištilo, osećao je neugodan 
neki osećaj, kao kad se jedna lepa iluzija 
gubi i pretvara u mrlju ... Pošao je brzo 
kući i stao da sprema prtljagu, samo da 
zaboravi. Nastojao je da misli na zaručnicu 
i sve je njene slike poredao po stolu. 

Oko osme ure, kada je vani već bila 
tama, otvore se naglo vrata njegove soDe, 
bez i jednog kucaja. Bariša, nagnut nad 
kovčegom, okrenu se, i u polutami svetiljke 
prepozna odmah Plavu. Gotovo da je krik¬ 
nuo od čuda!... 

Ona je zatvorila polako vrata, i prekr- 
štenih ruku i pognute glave, pošla prema 
njemu. 

— Jesam li lepa? upita ga, mesto da po¬ 
zdravi. 

— Lepa?! 

— Da, lepa . .. Večeras bi želila da budem 
silno lepa ... Mogu Ii sesti? ... 

On joj ponudi sedalo, i zapita je, kako je 
mogla ovako kasno da dođe. 

— Svejedno ... Sestre to neće ni opaziti. 
Nije to prvi put. 

— Nije?! 

Nije. Pred tri dana bila sam sa Ani- 
ćem i u pozorištu. 

— A spavala? 

Plava se nasmeši ironično. 

Bojite se, da nisam možda kod 
njega? ... 

Bariša porumeni. 

— Ali Plava! — izusti prekorno i u ne¬ 
prilici. 

— Ništa, ništa, ja znam da ste Vi dobri. 
Nisam spavala kod njega, već u svojoj sobi. 
Penjala sam se preko zida. 

— Pa zar i večeras? 

Plava se opet nasmeši. 

— Večeras? Ako baš želite - 
Ona_ se zaustavi. 

— Što?!... Ako želim?!... 

Mogla bi i ne skakati preko zida . . . 
Nastao je muk. 

Vi se dakle spremate? upita ga nakon 
stanke. 

— Da, odgovori Bariša. 

— Za tri dana biti ćete oženjeni, čula 

sam ... 

— Za tri dana. 

— I vaša zaručnica biti će sretna? Ona 
neće trebati da skače preko zida ... 

— Plava! 

— Ona će imati potpuno pravo na ljubav; 
nju neće niko ni pitati je li spavala s Vama. 

Bariša je sa zebnjom pratio dizanje nje¬ 
nog glasa i sve jače njihanje grudiju. 

— Plava! prekine je i opet, kušajući da 
je bar na vreme zaustavi, ali ona se nije dala. 
Pogleda ga još vatrenije i nastavi. 

— A ja sam bar tako lepa i mlada kao 
ona... Noćas smo se gledale gole, i ćela 
naša soba bila je složna u tome, da su u 
mene najlepše grudi i najpuniji bokovi... 
I kožu imam kao da nisam tvornička de- 
vojka, već balerina, tako su mi govorile. Pa 
onda, — zar ima tog muškarca na svetu, 
koji dva dana pre venčanja-— 

Govoreći, Plava se je digla, uprla pogled 
u Barišu, i ruke kao dve zmijske čežnje is¬ 
pružila prema njemu. On je bio znojan i 
crven u licu i tresao se na čitavom telu. Po¬ 
lako je uzmicao prema zidu ... 

Kada je došao do zida, zaustavio se, a 
ona mu polako prišla, obavila ruke oko 
vrata i privila se tesno uza nj ... Grčevito 
je ispružio ruke, da se odupre, ali mesto 
toga, on ih je ovio oko njenih bokova i u 
pijanoj raskoši osetio, da su ti bokovi skoro 
goli, tako da mu je sva njihova slatka jedrina 
i toplina žegla prste. I kao ne verujući sam 
sebi, da tolika raskoš leži u njegovim ru¬ 
kama, on stade naglo da obuhvata njima, i 
pas, i bokove, i grudi, i noge i ćelo joj telo, 
uviđajući sve jasnije, da je sve to prevučeno 
samo tankom košuljicom i opravom, i u dva 
sama pokreta, da bi ono moglo da stoji pred 
njime potpuno golo ... Pijan od te zamisli, 
on je stao najpre, da je stiska tako jako, da 
je pod njegovim rukama stenjala, a onda 
poče naglo, da joj otkopčava haljinu ... Red 
za redom otvarala su se puceta, pucketala 
i otkrivala najpre belu i prozirnu košuljicu, 
a onda, kada se otkopčalo i njeno rame, 
ispade iz nje leva sisa, i razli mu se kao 
ugrejano mieko po ruci... 

Bariša je urinuo tu lice, obim rukama 
zgrab o Plavu oko pasa i poneo je k po¬ 
stelji ... 

Stao je da je svlači naglo, ljubeći joj svaki 
novi komadić tela, koji bi se otkrio i bacajući 
komade odela u neredu po sobi,.. 

Kada je već bila u samoj košulji, otela 
mu se i sakrila pod jorganom. Bariša se 
setio, da bi sad trebao i on da se svlači, ali 
to kao da mu je bilo neprilično. Ogleda se 
oko sebe. 

U to mu pane pogled na stol, — i pro- 
bledi. 

Plava je sedela na postelji, oduprta o 
laktove, i u isti čas sama probledela. To je 
trajalo par sekunda. Bariša je već ličio utvari 
i Plava je kao mahnita vrisnula. Skočila je iz 
postelje i bacila se prema svetiljci. 

Bariša je zaustavi. Pograbi je tako za 
ruku, da je vrisnula. Nastade hrvanje. Plava 
pokuša, da pograbi bar fotografije, ali Ba¬ 
riša je ščepa za oba ramena i izvali tako oči 
na nju, da je čas mislila, da će je zadaviti. .. 
I držeći je tako za gola ramena, u samoj ko¬ 
šulji, i licem u lice, u njemu stade opet da se 
budi strast... Plava je to opazila i opet se 
privila uza nj. Ali taj prejaki podražaj pro- 
drma ga odveć, i probudi opet u njemu svest. 
Odgurnu je od sebe ... Grč plača, besa i 
uvrede, stade da joj prodrhtava na usnama, 
a oči joj se zakrvave. On je to opazio, ali 
već je bilo kasno .. . Ne samo slike sa stola, 
nego i kovčezi, i škatulje, i ormari, sve to 
još rastvoreno i na pola spremno, kao da ga 

239 



je dozivalo; i sve njenim glasom, glasom 
dobre, crne i vitke njegove ljubavi, koja te 
večeri baš broji poslednje ure do večnog 
sastanka s njime... A svetiljka ta mala, 
koja je svedočila svim njegovim ljubavnim 
pism.ma, i sada gleda na nj crvenkastim, 
pronicavim okom — svedoka ... 

Bariša više nije mogao da izdrži. Grč 
plača, ogavnosti, poniženja, uvrede i ljubavi 
navre mu na usne, i samim jednim užasnim 
krikom zarida i — odluči sve. Brzo pograbi 
šešir i dođe pred Plavu. 

— Idite, viknu prigušeno, i niti je ne po¬ 
gleda. 

Plava kao da se probudila. Probledi, raz- 
japi usta, i — sklopi ruke. 

— Ne, ne, ne . .. idite, stade da viče on, 
mašući rukama. 

A kad je počela, da plače, on kao da je 
bio spreman i na to, ne čekajući više ništa, 
pograbi još kaput i izleti iz sobe ... 

VI. 

Bariša je proveo čitav svoj medeni mesec 
na ladanju kod žene, a onda se vratio opet 
u grad, da nastupi mesto suplenta. Stan je 
našao skroman, ali lep, i živeo je sa svojom 
mladom ženicom u najlepšem miru i ljubavi. 

Vani je izlazio retko, ponajviše s njome, a 
inače se zadržavao kod kuće i pisao. Sada 
je već Bariša bio poznati lirski pesnik, i nje¬ 
gova žena ga je rad toga još više volela. 

0 Plavoj je svojoj ženi samo nešto pri- 
povedao. Da je onako ,.. malo čudna i ne¬ 
sretna, — inače da je dobra, — ali o onoj 
poslednjoj večeri ni reči. On je doduše radi 
te večeri čitav dan zakasnio na venčanje, 
ali ispričao je to zakašnjenjem na vlak i bolju 
glave. Stvar je međutim bila u tome, da se 
on čitav dojdući dan nije usuđivao poći po 
kovčege, bojeći se, da je ne nađe u sobi, — 
i istom se drugo jutro odvažio, i odahnuo, 
kada je vidio, da je soba prazna .. . 

Ne može se reći, da Bariša, i kao oženjen 
čovek nije mislio na Plavu. Mimogrede joj 
je još uvek tražio nameštenje, i ako nije ni¬ 
kako znao, da ga sve i nađe, kako da joj to 
saopšti. Da je još uvek u gradu, to je doznao 
od asistenta njenog odelenja, koji mu je pri- 
povedao također, da su je otpustili iz bol¬ 
nice. „Nikako se nije dala vani“, pričao je; — 
kad joj je katar zacelio, pokušala je, da od 
vojnika nacepi trahomu, a kašnje je nekim 
lišćem htela da otvori ranu na leđima .. . 
U bolnici je živela lepo, imala je dobro druš¬ 
tvo, a vani ju je čekala tvornica . . . Ja bih 

je bio i pridržao, da nije postala malo pre¬ 
više slobodna, i stala da beži na večer van 
iz bolnice. A časne sestre, — Vi znate, kakve 
su one!.. 

Bariša je mislio, da sad razume, zašto je 
ne vidi: „Biće, da je u tvornici, jadnica, pa 
se stidi..Anića je sreo istom petnaest 
dana posle svog povratka, i čestitao mu na 
novoj pripovetci. I on je također bio već 
poznat novelist i temperamentan polemičar. 

Anić je odmah naveo razgovor na Plavu. 

— Dakle, nije u tvornici, čudio se Bariša. 

— Vraga u tvornici! . . . Iznajmila je 
sobu u Š. ulici i veli, da čeka na nameštenje. 
Tvrdoglava je ko batina. 

,,... I na koncu konca 11 , govorio je malo 
kašnje, „zašto bar nije ostala u bolnici. . .?! 
— Nešto novaca doduše ima, nešto joj je po¬ 
klonio oficir, - onaj od Tarnopola, znaš, — 
a nešto je izvukla i od mene, al’ — posle 
toga . . .?! Dojdući mesec već neće imati od 
čega da žive, a novac niko ne deli badava . . . 

Anić je završio, ppdvukavši poslednju 
reč značajnim posmehom i slegnuo rame¬ 
nima. Bariši je bilo mučno i nije govorio 
ništa. 1 

— Meni je neugodno i da se sretnem 
s njome, dodao je nakon časa Anić. Iste one 

komedije, koje je pre tebi pravila, počela je 
da pravi sada meni... 

— Kakve komedije?! 

— Paa ... onako. Da me zove k sebi i 
da dolazi na večer k meni. 

— Dolazi k tebi?! 

— Pa da, dolazi... I neće da razume. 
Oficir mi isto pripoveda. Neće, pa neće... 
U ostalom, — # možda je tu i malo perfidije. 
Meni se sve čini, da ona nije tako naivna,, 
kako ti misliš ... 

Bariša nije razumeo ni slova. „Kakva 
perfidija, mislio je, i šta neće da razume? 14 

— Paa... tako, bože moj. A zašto si je 
1 ti ostavio golu u krevetu i pobegao?! 

— Ja ...?! — Pa, molim te... — dva 
dana pre venčanja ... 

Anić se nasmija i potapša ga po ramenu. 

— No, dragi moj, tako ti možeš svojoj 
ženi, da se ispričavaš, a ne meni. Lepe i 
gole devojke se ne odbacuju od sebe iz — 
zaručničke vernosti. 'Mi noveliste ne veru- 
jemo u to. 

I smejući se dalje,- pruži mu ruku. 

— Servus, dragi, ti si još uvek u mede¬ 
nom mesecu. a meni se žuri ... Zbogom! 

Bariša je hteo još nešto da pita, ali Anić 
je već bio pobegao. „Šta to sve znači, raz- 

mišljao je, i zebnjom u srcu pomišljao na naj¬ 
gore. I zašto sam ja njemu pripovedao 
uopšte o onoj večeri...?“ — No u isti čas 
pokuša da se opravda. Našao ga je u kavani, 
i proveo s njime ćelu noć, pijući. U uzruja- 
nosti i pijanstvu bio je poverljiv i pitao ga 
za savet. I to iz obzira prema njoj, držeći 
do njegove plemenitosti i prijateljstva prema 
Plavoj .. . I ništa drugo. 

Te noći je Bariša prvi put posle venčanja 
spavao nemirno i nešto u snu buncao. Opet 
se nikako nije mogao da otme osećaju, d_a 
nešto neugodno ima da se dogodi, da se da¬ 
pače već događa, i premda logički nije mo¬ 
gao da nađe ni trunka vlastite krivnje, ose- 
ćao je, da ne može da bude miran .. . 

Pred zoru se konačno odlučio, da pođe 
k njoj. Premišljao je, da li bi to kazao ženi, 
ili ne, i konačno je zaključio, da će joj ka¬ 
zati kašnje, kad vidi pre šta je na stvari. 

Posle podne je ravno iz škole upravio 
u Š. ulicu. Kuća, koju mu je naznačio Anić, 
bila je lepa, i Plava je stanovala u pot¬ 
krovlju. Pokucao je sa strepnjom u srcu, i 
otvorivši, zaustavio se na vratima. 

Plava je seđela sama na divanu i čitala. 
Bila je nepočešljana. 

— Vi?! — kriknula je, kad ga je ugledala, 
'i bacila knjigu. Dignu se i pođe prema njemu. 

Bariša opazi odmah, da se je izmenila u 
licu, da su joj crte oko usana upale, oči da 
su joj potamnile, i da je smršavila. 

— Da, ja sam, odgovori on nakon stanke. 
Mogu li k Vama? 

Ona je ćutala, ali Bariša je svejedno za¬ 
tvorio vrata i ušao. Gledao ju je, kao da 
čeka da počne, no ubrzo stadoše, da ga za¬ 
nimaju promene, koje su se dešavale na njoj, 
nekom čudnovatom izrazitošću i brzinom ... 
Najpre je počela, da ga uporno gleda, onda 
su grudi stale, da joj se naglo nadimlju, usne 
su joj podrhtavale, — isprva se nije znalo, 
da li se spremaju na plač ili na smeh, — tre¬ 
pavice joj se trzale, ruke se privijale uz 
telo i prsti se sve grčevitije pleli... Ko¬ 
načno joj i u očima planu smeh, otvoren, 
porugljiv, a u isto doba i zanosan. — i pruži 
mu ruku. 

— Dakle ipak ste došli jednom, a? Niste 
me zaboravili? I niste se bojali žene? 

Bariša je prekinu u strahu. 3 

— Plava! 

— Ništa, ništa; glavno je da ste došli. 
Sednite tu do mene, amo ... Da niste možda 
čuli što zla o meni? 

Govorila je to nervozno i povukla ga 
k sebi na divan. Bariši se to nije svidelo. 

— O Vama-? Kakvo zlo o Vama? . 

— Naravski, kakvo zlo? Kako bi o meni 
mogli Vi da čujete zlo ...? 

Htede da ga pogleda porugljivo, ali ne 
izdrži, i brzo se smete. Zacrveni se i obori 
oči. 

— Kako Vi živite, Plava, usudi se Bariša 
nakon stanke. Ja bih hteo, da Vam pomog¬ 
nem, ako mogu ... 

Plavoj su goreli obrazi. 

— Ja sam nesretna, Bariša... 

Nesretna?! 

— Ništa nova za Vas. Htela bih da lju¬ 
bim ... 

Bariša ne odgovori. 

— Ne volite li Vi više svoju Plavu, Ba¬ 
riša? 

Bariša opet ćutaše. 

— Svoju dobru malu Plavu? .... 

— Dobru volim. 

Plava se trgnu. Nešto tamna sinu joj opet 
u očima, i trpka crta ureza joj se oko usana. 

— Počeli ste dakle opet, zapita ironično 
i odmaknu se od njega. Nastavite samo... 

: ■ —- Budite razborita, Plava ... zbuni se 
Bariša. ii 

. — A to znači...?!. 

Bariša ćutaše bled.i 


246 


— Hvala Vam, gospodine Jagodiću, dignu 
se ona nakon časa, i pogleda ga oštro. I na 
poseti hvala! 

— Plava, zavapi Bariša očajno, i dignu 
se za njome. Ali ona je već sva uskipela. 

— I na poseti, gospodine Jagodiću, velim 
Vam. Ja ne želim da ponovno dođem u po¬ 
gibelj da me prezrete... I onda kada je to 
bilo, — bilo je to zato, jer ste me prevarili... 
Ja nisam to htela, — ne umišljajte se... I 
sada, idite, razumete li? I-di-te! 

Okrenula se k zidu, i ućutala. Bariša je 
hteo nešto da kaže, izustio je čak neku reč, 
napravio korak bliže i kašljucnuo, no sve 
zaludu. Zavrtio je polagano klobuk u ruci i 
pošao. Bilo mu je teško, ali — pošao je ... 

— Onda zbogom, — izjeca još došavši 
do vrati ju, — zbogom, Plava! — —- 


Prošao je opet jedan mesec. Bariša Ja- 
godlć je bio često zamišljen i mršavio je. 
Svoju je ženu voleo sve više, ali često ga- ni 
ona sama nije mogla da razvedri. O posetu 
kod Plave nije joj pnpovedao ništa, i samo, 
kad ga je jednom zapitala, što je sad s onom 
đevojkom o kojoj joj je pisao .iz bolnice, za- 

crvenio se, i odgovorio, da mora d a se pre¬ 
vario u njoj...' 

Anić ga je često pitao za Plavu, oficir od 
Tarnopola također, a i neki treći gospodin, 
koga je jedva i poznavao, stao je jednom da 
mu govori o njoj, i sve kao da je hteo da 
ga nešto isp.tuje... Video ju je sada češće 
na ulici, pod večer, u društvu s muškarcima, 
i bio sve više zabrinut za nju. Ali k njoj, posle 
onoga, više nije mogao da ode. 

Jedne večeri sedio je sam sa ženom kod 
kuće, kad sluškinja najavi neku damu. Da 
želi govoriti s gospodinom. 

Bariša je odmah pomislio na Plavu. Pro- 
trnu, ali žena mu, i ne čekajući, odgovori 
služavci: „Neka uđe“, i iziđe iz sobe. 

Bila je zaista Plava. Ušla je naglo, i Ba- 
riši se pričini još mršavijom. Opazi, da je 
napudrana. 

— Dobra večer, pozdravi ga resko. Došla 
sam da Vam kažem, da ste — 

Zastane i pogleda ga oštro. On probledi. 

— Plava, za Boga, šta Vam je? Kako to 
izgledate, Plava? 

Bila je zelena od besa, prsa su joj se 
silno nadimala, a žile na vratu su joj isko¬ 
čile tako, da se činila dvostruko mršavom. 
On je samo drhtao ... 

— Nisam ponela ni revolvera, ni noža; 
ne bojte se... Mislila sam čas i na to, ali 
sve mi se premalim činilo za Vašu podlost.. . 
Vama nije bilo dosta da me uvredite, — Vi 
ste još hteli i da me do kraja upropastite, 
je li?! 

Plava je napravila korak bliže, i stala, 
da mu sipa u lice pogrdu za pogrdom, tako¬ 
vom žestinom i žućljivošću, da Bariša nije 
ni pomišljao više na to, da se brani..... On 
je samo sa strepnjom u srcu čekao čas, kada 
će da joj glas postane tako jak, da će dole- 
teti i žena, i služavka, i stanodavka, i on će 
biti konačno — propao čovek ... Na smisao 
njenih reći niti je pazio, niti je nastojao da 
odgonetne, šta se dogodilo ... Znao je samo 
to, da je nastupilo nešto grozno, nešto što 
je već davno očekivao, i sada već nije bilo 
ni kuda, ni kamo. Spustio je predano ruke, 
uzmicao pred njom sve više u kut, i čekao 
konačnu katastrofu ... 

I konačna katastrofa je došla. Kada je 
već Plava tako vikala, da se moglo čuti i u 
drugoj ulici, vrata se naglo otvore, i na njima 
se pojavi — žena. 

Bila je bleda kao smrt. Čula je sigurno 
sve, i sve je već propalo, samo još hoće da 
učini konac toj vici... Tako je to pročitao 
Bariša na njenom licu. 


249 


. Molim Va-Sj.gospođice, stade da muca 
isprekidano, svet se sakuplja, služavka pri¬ 
sluškuje . .. umirite se ... 

No Plava je istom tada počela pravo da 
viče. 

— A što je on mene upropastio, što mi je 
oteo i život i- sreću, i ljubav i hranu, — to 
nije ništa, je li . . .?! Je li bar Vaše devičan- 
stvo dodrnuo, Vi fina, koštunjava pti¬ 
čice . . .?! 

Bariša je mislio, da će mu žena svaki Čas 
past] u nesvest, tako je bila bleda i drhtala... 
Služavka je već također doletela. I stano¬ 
davka, Bariša jednim očajnim porivom za¬ 
tvori vrata i priskoči k ženi. 

Ona ga odgurnu i nasloni se o stolicu. On 
jauknu od boli i uspravi se. 

— Iziđite van, gospođice, — stade da 
viče . . . Iziđite! 

Ali Plava se ne uplaši, već stade još jače 
da viče. Neko pokuca na vrata. Pa još jedar] 
put... Pa treći put. . . Bariša stade da gubi 
svest.. Viče opet na Plavu ,.letite 44 , ali njezin 
glas ga nadvikuje, a iza vratju se čuju još 
drugi glasovi. . . Služavka nastoji da odvuče 
gospođu. Ona je u nesvesti. Bariša pomaže, 
da, je digne. Onda viče na stanodavku; „Po¬ 
množite joj, šta ste tu napeti uši. . .? Vidite, 




da je u nesvestici...“ Međutim, već je iz¬ 
vode u drugu sobu i polažu na krevet. On 
polazi za njom. Čuje glas Plavin iz druge 
sobe i oseća, da se i njemu magli... I neki 
drugi glasovi sad se čuju; — lupaju vrata. 
Bariša drhće od groznog, neopisivog stida i 
pada na krevet. Oseća da je nesvest tu i go¬ 
tovo da je želi. . . Još samo čuje neki daleki 
šum, vrlo dalek i mutan, i to traje dugo, vrlo 
dugo-■ — —-*-- —* 

Te noći ni Bariša ni njegova žena nisu 
spavali. On nije mogao da izdrži više, i stao 
je da je moli za razjašnjenje, za oprost, za 
što bilo, samo da se prekine taj grozni 
muk ... A tada je provalilo i iz nje. U ispre¬ 
kidanim, jecavim rečenicama, ona mu je 
opetovala sve šta je čula, i sve to svršavala 
ist’m očajnim upitom: ,,Ma, je li to istina, 
za Boga?“ i ,,:Zašto ti meni o svemu tome 
nikada ni reči nisi kazivao . ..?“ 

Ali Bariša je jedva bio u stanju da na to 
odgovori. To, što je čuo od svoje žene, 
rastvorilo je istom pred njime svu strahotu 
dogođaja, i do kraja ga zaprepastilo: „Dakle, 
on je za ; sta upropastio Plavu, i — dotle 
je već kod nje došlo .. .? 

Za sve ono prvo, on bi lako položio račun 
ženi,, izvršio i najtežu pokoru, i bio bi mir. 

Ali ovo poslednje .'..?! Da je on zaista uni¬ 
štio Plavinu sreću i mogućnost njenih zaruka 
sa Anićem, oficirom, ili kojim drugim prija¬ 
teljem iz bolnice...?! Ma nije li on Aniću 
pripovedao stvar samo iz zabrinutosti, kao 
njenom prijatelju, da ga zamoli da pripazi 
na nju , da ga pita za savet? I nije li mu na¬ 
ročito naglasio, da se nije ništa dogo¬ 
dilo ...?! — I onda ovo najgroznije ... Da 
ju je baš time, što je to naglasio — konačno 
upropastio?! Ma zar je uopšte šta takova 
moguće, i zar je već dotle došlo . ..?! Kao 
kroz san, seti se sada, da je čuo kad je baš 
najviše vikala, posle nego što je žena ušla 
u sobu: „Ni pas me više neće; — ja umirem 
od gladi, od sušice ... od žući. . .“ — A 
žena mu međutim plakaše: ,,I da nisi mislio 
da je bolesna, ti bi bio i dva dana pre ven- 
čanja ... I nebi se bio ni setio mene?!“ 

Bariša skoči. 

— Ma zar i ti već veruješ, za Boga; ka¬ 
kav ste vi svet?! 

Njega je više bolelo to, što je Plava već 
dotle došla, nego što ga je okrivljivala. I 
kako su uopšte ti ljudi gadni; — Aniću je 
pripovedao o poseti kod nje, samo zato, da 
ga obavesti o neuspehu, i zar da taj čovek, 
— koji je još i sam pesnik, — ne može da 

pomisli, da oženjen čovek ide k stranoj ženi 
za drugo, nego zato, da je upotrebi, ako nije 
—=- bolesna . . .?! 

— I zar bi se, dakle, ona zaista dala na 
takav život, za Krista Boga?! 

— I to ti je ta tvoja plemenita prijate¬ 
ljica, govorila mu je međutim žena, ■ ta 
dobra i nevina dušica ... A vikala je kao 
mahnita: „Kad nisam mogla, da dobijem ni 
tvoju ni tuđu ljubav, onda sam tražila bar 
život, bar malo odeće i užitka* 1 ; ona da voli 
da pođe i u poslednji šantan, nego natrag 
u tvornicu ... Da, tako je rekla. —- 

VIII. 

Bariša se ipak nekako pomirio sa ženom. 
Nedelju dana ju je uveravao o svojoj neduž- 
nosti u čitavoj stvari i o svojoj ljubavi, a 
nastojao je da zagluši nekako i glasove, koji 
su se čitavim susedstvom i mestom sirili o 
škandalu .. . Ipak, prave vedrine nije više 
bilo u njegovom domu. Bariša je počeo da 
sedi, da propada i da sve manje piše ... 

Što se više udaljivao dan škandala, to je 
opet sve više mislio o stvari, i sve više ga 
mučila sudbina Plave. Kolikogod je sebe 
uveravao, da nije ništa zla hotimice učinio, 
da je, šta više, njegov postupak bio plemenit 

i ispravan, u duši se ipak osećao krivim, i 
to ga je sve više tlštilo . .. Uvideo je, da to 
neće nikada prestati, \ da se nešto mora uči¬ 
niti, da se stvar ispravi. .. 

Upoznao se najpre sa stanodavkom Pla- 
vinom. Dao joj je novaca, platio najamninu 
i naputio je, da nagovori Plavu, da se dade 
ipak na kakav rad. On da će joj već naći na- 
meštenje. Ali stanodavka je samo uzimala 
novce i uvek odgovarala, da Plava samo 
lovi muškarce, ali da je neće nijedan, jer da 
je sve bolesnija i mršavija. 

Jedne je večeri slučajno srete, nedaleko 
njene kuće, i neki muškarac bio je s njome. 
Bariša protrnu i pođe polako za njima. On 
je bio valjda radnik i prilično pijan, a ona 
mu se učini već tako mršavom i slabom, kao 
da će ovaj čas izdahnuti. Radnik joj se oti¬ 
mao ... 

To ga je konačno utuklo. Zaboravio je još 
isti čas sve lepe savete, i u ludom očaju 
uvideo, da nema drugog izlaza, do li jednog. 
Još iste večeri pošao je k Aniću i stao da 
mu govori: 

— Čuješ, Aniću, boga" mi, nije ona bo¬ 
lesna. Ja ti se kunem da nije ... Ti si mene 
krivo razumeo . . . Ona je dapače vrlo lepa 
i poželjna, i ja sam sam bio pijan od njene 

lepote... Ja sam je sve do gola svlačio, 
ja sam već hteo da se bagim na nju, i samo 

slika —-■ Ah . .. veruj mi, čoveče, — da 

sam ja slobodan, da nisam oženjen- 

Anić, koji se u početku začudio, sada se 
smešio. 

— Ti bi je oženio, zar ne? — prekine ga 
i nasmija se glasno. 

— čuješ, Aniću, čoveče, zašto je ti ne 
oženiš? Oženi je, zaklinjem te svim svetim 
i milim. Ona će da ti bude divna žena. 

Anić je prasnuo u smeh i digao se . . . 

— Ili ako nećeš da je oženiš, a ti bar idi 
k njoj, lepa je, boga mi i zdrava. Ti i onako 
nisi oženjen i ideš k drugima . . . Zašto da 
na druge trošiš, kad je ona lepša i treba 
joj . . .? Idi, Aniću, molim te, — i drugima 
reci... Molim te. 

Bariša je sklapao ruke pred Anićern.i bio 
gotov da klekne. Ovaj ga je gledao čas, sme- 
šeći se, a zatim se okrenuo. 

— Ne budi tako čudan, Bariša, to više ni 
pesniku ne pristoji. Ona, ako i nije bila bo¬ 
lesna onda, bolesna je sada. Pogledaj joj 
boje 11a licu. I društvo kojim se vuče . . . Ona 
je propala. 

— Al’ nije, Aniću, nije — tako mi Krista; 
glad je to, samo glad, i sve je došlo iz toga 
što si ti mrsilo, da je već onda- 

Anić ga prekine. 

— Uostalom, sad je svejedno. I drugi bi 
se prevario: Tvornička devojka, uvek po 
bolnicama, ide sama muškarcima u stan, a 
muškarci je — neće ... Valjda nisam mogao 
da uzmem ozbiljno tvoj izgovor sa — zaruč¬ 
ničkom vernošću ... I na kakav si se ti to 
posao sada dao ...? 

Bariša je očajan pošao iz stana Anićevog 
i zaprepastio se, kada je video, da je već 
kasno. Doma je ćele večeri bio kao izgubljen, 
i žena nije prestala, da ga sumnjivo pogle¬ 
dava i da ga ispituje. 

Sutra je odmah posle škole pošao k ofi¬ 
ciru od Tarnopola i, smešeći se usiljeno, 
stao odmah da govori o Plavoj. 

— Pa zgodna je to devojka, Boga mi; a 
što je glavno, zdrava. Malo lagana .. . no. . . 
Al’ hvala Bogu ... Čovek bar može da se 
s njome lepo zabavi. I konačno, možda to i 
nije zlo. Od druge čovek dobije bolest i une¬ 
srećen je za čitav život, a tu bar zna, da je 
čista, i — napokon lepa ... da, . .. lepa. 

Oficir je mislio, da je Bariša pijan i stao 
je da se smeje. 

— Hahaha ... tako dakle prijatelju ...? 
Vi već i za takovim ptičicama letite . . .? No, 
hvala lepa, to je već posle par meseci brač¬ 

nog života, a Što će tek da bude kaŠnje . ..?! 
Lumpovali Vi noćas, a ...? 

Bariša je stao opet nešto da muca, no 
oficir nadoda poverljivo: 

Al’ što se zdravlja tiče, nemojte mi¬ 
sliti, da te bolesti tako brzo zacele. Pogo¬ 
tovo, ako se posao dalje vodi... Budite Vi 
ipak oprezni, prijatelju, ima i drugih, lepših 
ptičica, pogotovo dandanas. 

Još četvrt sata ostao je Bariša kod njega 
i uveravao ga, ali oficir, koji je također te 
noći lumpovao, bio je tako osvedočen o nje¬ 
govom pijanstvu, da se je samo sve jače 
smejao. 

Kada je izišao na ulicu, Barišu je bolela 
glava, i osetio je težak očaj i prazninu ... 
Podne je eto već davno prošlo, žena će da ga 
i opet sumnjivo ispituje, i — čemu da ide 
kući. . .? 

Išao je bez cilja i mislio, koga još pozna 
iz bolnice... Setio se nekog feldvebela u P. 
ulici, i nekog činovnika u poreznom uredu. 
Odlučio je da pođe najpre u P. ulicu, a posle 
može i u ured ... No došavši do P. ulice, 
smete se i ne mogaše nikako da se seti, kako 
da počne o stvari ... Ta on je, za Boga, 
književnik, i oženjen čovek, i profesor, pa 
šta može feldvebel da misli ...; a može to 
još da mu i žena pročuje.... 

Istom na večer kasno vratio se kući, gla¬ 
dan i izmoren do ludila ... 

IX. 

Za desetak dana, već je čitavo mesto go¬ 
vorilo o profesoru Bariši Jagodiću. Pripove- 
dalo se da je postao svodnik neke ružne i 
sifilitične prostitutke, s kojom da je nekad 
imao ljubavni odnošaj, te da je tako dosadan 
i odvratan postao u tome poslu, da je za¬ 
pustio i školu i mladu ženu. I onda se čitavo 
mesto, naravski, zgražalo, kako žalosno, eto, 
ta naša tobož talentirana i idealna mladež 
svršava... 

Tako sam i ja doznao za stvar. Barišu 
sam poznavao sa univerze, bili smo prija¬ 
telji, i tek odkad nas pozvalo na vojsku, ne¬ 
kako smo se udaljili. Kasnije je on išao samo 
sa literatima, a ja sa svojim društvom, i tako 
smo se retko susretali. Doznavši za stvar, 
odlučih odmah, da pođem k njemu, uveren, 
da je sve to samo nečija kleveta, i pripravan 
da joj odmah stanem na put. 

Međutim Bariša mi je pripovedao stvar 
tako, da se tu nije dalo čemu stajati na put. 
Ugledavši me, uzradovao se silno, i pitao 
me odmah za oprost, što je na moje prija¬ 
teljstvo nekako bio zaboravio. Nekoliko mi 

je puta naglasio, da mi je baš zahvalan, što 
može nekome, tko će ga razumeti, da poveri 
svoju stvar, i lepo mi izredao događaj od 
početka do kraja onako, kao što sam ga ja 
ovde i izneo. Došao je i na svoje svodništvo. 
Ja sam mu rekao, da ljudi pripovedaju nao¬ 
kolo, da ide od jednoga do drugoga i daje 
im njenu adresu, govori, kako je zdrava, 
kako ima lepo telo itd., — a on mi je bez 
ikakvog sustezanja sve to potvrdio . . . 

— Pa ni moja žena neće da me razume, 
tužio mi se. Doznala je i veli da je sramotim, 
da čitav svet govori kako više volim prosti¬ 
tutke, nego nju, a Bog mi je svedok da je 
ljubim ... 

Ja sam tek sada uvideo svu tragičnu sud¬ 
binu svog prijatelja. Pokušao sam, da ga 
umir : m i da ga uverim, kako to Plavoj neće 
pomoći, a njega će za uvek upropastiti, no 
on se nije dao. 

— Al’ ja sam dužan — govorio mi je, ja 
sam njoj skrivio i oklevetao je. Ja moram 
nešto učiniti . . . 

Da mu bar nekako pomognem, stao sam 
češće dolaziti k njemu. Nastojao sam da se 
i njegovoj ženi približim, te da upriličim 
među njima kakovo objašnjenje, ali ona Je 
sve moje pokušaje odbijala uvek istim histe- 

ričn : m plačem i recima: ,,Ja neću da moj 
muž više misli na neku prostitutku nego na 
mene. Ja ga volim, ali to ne ću ...!“ 

Ponrslio sam da bi možda koja dobra 
vest o Plavoj -mogla da ga umiri, i pokušao 
sam, da doznam šta je s njome. Ali njena 
stanodavka mi reče, da ju je oterala, jer nije 
plaćala, i posle toga nisam više nikako mo¬ 
gao da joj otkrijem trag. 

Jednog popodneva pođoh kao obično 
k Bariši, ali, mesto njega, u susret mi iziđe 
njegova gospođa, — sva zaplakana... 

Brzo i kroz plač mi ispripovedi, da je 
jedan sat pre došla k njemu časna sestra iz 
bolnice svetoga Duha, i donela mu pismo. 
On da je na to kao opsednut pobegao, a da 
je nije ni pozdravio ... 

Domišljah se, kao i ona, o čemu mora 
da se radi, i brzo se oprostlh. Nešto' kao da 
me vuklo da vidim taj prizor i tu devojku, 
Bežao sam što sam brže mogao ... 

U bolnici spomenuh ime Plavino, i na-' 
značiše mi veliku sobu u trećem odelenju. 
Uđoh oprezno i tiho, nastojeći da me Bariša 
ne zapazi; bar ne odmah. 

U jednom uglu prepoznah smesta nje¬ 
govu mršavu pojavu, zgurenu nad nekom 
posteljom .,, Činilo mi se da plače. Neko 

sam vreme gledao, i jedva razabirao linije 
ženskoga bledog lica na postelji, i slabe po¬ 
krete ruku. Nedaleko njih stajala je časna 
sestra. 

Pođoh k njoj i rekoh da sam došao po 
Barišu. 

— Jeste li mu brat ili prijatelj, upita me. 

— Prijatelj, odgovorim. 

— Svejedno; odvedite ga čim pre, molim 
vas. Zašto da se tu muči? 

Htedoh je pitati kakav je bio sastanak, 
no ona me preteče sama. 

— To su bolesti kada raspoloženje me- 
nja ... Jutros je plakala ćelo vreme, da 
hoće da ga vidi, a posle podne, kada je do¬ 
šao, vikala je tako na nj, da je bacila svu 
silu krvi... Ja neznam šta je on njoj, ali 
vidim da pati... 

Pogledah čas naokolo po redovima po¬ 
stelja i bolesnika, a onda pođoh k Bariši. Ali 
moj pogled instinktom radoznalosti pade pre 
svega na hrpu rublja iz koga je virilo jedno 
tanko, voštano lice i dve koštunjave, potam- 
nele ruke... Samo su oči još bile žive na 
tom licu, velike, plave oči, kao dva stepna 
cveta, iste one dobre oči, o kojima mi je Ba¬ 
riša toliko pripovedao . ., 

Bilo mi je odmah lakše, kada sam ih vi¬ 
deo. Činilo mi se da one još mogu da Bariši 
pomognu, i stadoh ga brzo dizati i miriti. 
Opazivši to ona, kao da je htela nešto da 
kaže, ali počevši da kašlje, samo mi lagano 
mahnu rukom, kao da me bodri.. . 

Bariša se napokon digao. Prinesoh ga 
k njoj i, gledajući je u oči, htedoh je zamo¬ 
liti da mu oprosti. Ali ona mi rukom dade 
znak da ćutim. 

Dugo se spremala i kupila snagu, i ko¬ 
načno progovori isprekidano ... 

Ja . . . ja sam bila opet zla s njime . . . 
Opet je bio tako preplašen, kada je ušao . . . 
Isto ono njegovo lice ... ono izgubljeno .. . 
Alj htela sam da ga vidim, i da mu kažem: 
najlepši moji dani ... jedini moji snovi . . . 
sve —■ — —■ . 

Bariša joj je stiskao grčevito ruku i lju¬ 
bio je ... Ona se prekinu na čas i poče da 
govori njemu direktno ... 

— Al’ ti si ipak svemu kriv, Bariša; jesi. . . 
Ja evo umirem kao devica . . ., ja si-fi-li-tična 
prostitutka — kao devica ... I volim te još 
uvek . . .; i onda kada sam vikala na te . . . 
A ti— zar zaista i ti veruješ, da ja nisam 
više tvoja dobra Plava...?! 




Govorila je to sve jače i opažalo se da 
se uzrujava. Ja htedoh, da iskoristim brzo 
momenat i izustih ganutljivo: 

— Ali Vi mu svejedno praštate, zar ne...? 
Ja znam da ste Vi dobra ... 

Ona me pogleda pronicavo. Od napreza¬ 
nja su joj iskočile crvene pege na licu, i 
tamne kapi krvi pojaviše joj se na usnama. 

Časna sestra joj položi glavu na jastuk 
i namignu mi, da odemo. Ali meni se još nije 
dalo. 

— Bar očima mu dajte znak, da mu i to 
praštate ...! — I to, što niste osetili lju¬ 
bavi ... Vidite, da je nesretan zbog toga ... 

Bariša je zaridao bolno i stresao se tako, 
da sam mislio da će mi pasti u nesvest. 

Piavine oči gledale su na nj toplinom 
detinje radoznalosti, vedrih sanja i nejasnih 
čežnja, i u isto vreme izrazom duboke pro¬ 
kušane tuge, u kojoj se zrcalilo konačno 
praštanje... 

— Al’ on me ipak ljubio, zar ne ...? Ja 
to znam, vidite ... I, ipak je lep bio život — 

Posle tri dana pratili smo je k grobu . . . 
A Bariša od tada biva svakim danom sla¬ 
biji i još uvek teoretski razmišlja o jednom: 

— Kako bi bilo, da on na primer nije 
bio tako skrupolozan, pa da je, recimo bio 
prema Plavoj kao drugi, i da je na primer — 

Zagreb, juna 1919, 


KONAC. 

